
				Een

				EEN

				Dianette pak nog koerantpapier op die vloer uit. Sy bekyk die vinnig groeiende nat kol en sug hard en oordrewe. 

				“Julle weet natuurlik daar is net een manier hoe ons uit ons finansiële verknorsing gaan kom.” 

				“En wat is dit nogal?”

				“Een van ons sal ’n man moet kry.”

				Dianette wag op haar ma, Annette Struwig, en haar vriendin Ierma Swart, se reaksie. Sy word nie teleurgestel nie. Ierma trek ’n vies gesig terwyl haar ma definitief geïnteresseerd lyk.

				“Ek het so pas uit my ouerhuis getrek. Dink jy werklik ek gaan nou my kosbare vryheid opoffer net vir ’n mán se dak oor my kop?”

				“Nie eens as dit ’n ordentlike dak is nie?”

				“Nee, hierdie ou plek makeer niks. Oukei, dis miskien nie ’n paleis nie, maar met ’n paar lae verf kan dit beter lyk.” 

				“Net ’n paar lae verf? Jy speel seker. Dit kort ’n splinternuwe dak en waarskynlik ook nuwe dakbalke. Kyk hoe swaar hang daardie plafon van die water. Dit kan enige oomblik bo ons koppe meegee. Sodra dit ophou reën, sal ons ’n gaatjie daarin moet maak om die water te laat uitloop.” Sy kyk na die emmer langs Ierma se voete. “Skuif daardie emmer meer na regs. Dis nie presies onder die lek nie.” Dan kyk sy na die kastrol wat op die kombuistafel staan. Dis reeds kwartpad gevul met water. Hoekom het sy ooit ’n kontrak vir ses maande geteken? Sy moes geweet het daar is iewers ’n vangplek. Die huur was ’n hele duisend rand minder as ander huise van daardie grootte in dieselfde buurt. Nou weet sy daar steek waarheid in die spreekwoord wat sê as dit te goed is om waar te wees, dan ís dit. 

				“Waar gaan ons ’n ander drieslaapkamerhuis teen hierdie prys te huur kry?” dink Ierma min of meer aan dieselfde ding.

				Annette uiter ’n gilletjie toe ’n paar yskoue druppels haar teen die gesig tref en sy nie weet of sy na links of regs moet spring nie. Haar ma se verontwaardige gesig laat Dianette kliphard lag. 

				Toe Annette haar kwaai aankyk, sluk sy dit vinnig weg. “Jy is reg. Hierdie is nou ons huis. Altans tot ons kontrak verstryk. Ek het lankal geleer die lewe het sy eie manier om probleme op te los. Ons swartgalligheid gaan dit nie aanhelp nie. Buitendien, ons het alle rede om positief te wees. Môre reën dit dalk nie en dan lek ons dak ook nie.”

				Iewers naby hulle tref ’n bliksemstraal die aarde en die grond onder hulle voete vibreer van die daaropvolgende donderslag. Die kombuislig flikker ’n paar keer en dan is die vertrek in algehele donkerte gehul. Dit is vir ’n paar oomblikke doodstil. 

				“En nou gaan jy seker sê as die son môreoggend opkom, dan het ons nie meer krag of ligte nodig om te sien nie?” klink dit sarkasties uit die donker op.

				“Jy leer vinnig, Ierma.”

				“Gmf.”

				“Ek dink dis tyd om te gaan slaap. As een van julle meisies net saam met my kamer toe loop, sal ek bly wees.”

				“Ek sal, Tannie. Eina!” roep Ierma uit toe sy haar toon teen die emmer stamp. “Ek dink jou voorstel dat een van ons ’n man kry, klink al hoe aanlokliker.”

				Twee dae later bekyk Dianette die twee hopies rekeninge en sukkel om haar moed wat so pas in haar skoene gesak het, terug te vind. Haar uitgawes is aan die linkerkant. Haar ma se fakture is drie keer hoër as hare en lê aan haar regterkant. Sy sug heimlik en maak dan een hopie. Op die ou end is dit tog haar verantwoordelikheid om seker te maak alles word betaal. Dis net moeiliker hierdie maand, want sy het geen idee waar sy die geld vandaan gaan kry nie. En dis bloot die puntjie van die ysberg. Dis net wat hulle moet betaal, wat hulle met bitter min geld laat om die volgende maand te oorleef. Indien dit net sy was, was dit seker nie so moeilik nie. As arm student was dit maklik om by ’n vriendin af te pak of vir ’n paar dae by ’n ewe behoeftige vriendin te plak. As jy nog studeer, is jy nie skaam om spaarbussies oop te breek, vyfsentstukke bymekaar te tel of geld by iemand te bedel vir ’n jol nie. Maar die bordjies is nou verhang. Daarvoor het die skielike afsterwe van haar stiefpa gesorg. Dit én sy testament waarin hy haar arme ma so te sê net met skuld agtergelaat het. Wat anders kon sy doen as om haar ma in te neem? Intussen het sy uitgevind dis glad nie maklik om haar te onderhou nie.

				Tussen die strokies soek sy weer die maandstate van twee klerewinkels. Ses honderd rand vir ’n enkele paar skoene. Byna vyfhonderd rand vir ’n sybloes. Persentasiegewys is dit amper ’n kwart van Annette se maandelikse toelaag. Sy sal beslis met haar ma moet praat oor sulke uitspattige uitgawes. 

				“As jy so bedruk en moedeloos lyk?”

				Robyn, haar vriendin van laerskooldae, kom saam met Annette by die kombuisdeur ingestap. Laasgenoemde mik dadelik vir die ketel. 

				“Sit, Robyn, ek maak vir ons tee,” sê sy oor haar skouer. 

				Robyn neem oorkant Dianette plaas en sy skuif die hopie rekeninge eenkant toe. 

				“Wil jy dit nie maar oorweeg om by ons drie in te trek nie? Jy kan my kamer kry en ek kan op die bank of in die waskamer slaap.”

				“A, jou begroting klop ook nie, sien ek.”

				“Jy is reg. En jy weet wat my gunstelingspreekwoord is. As die een hand die ander een was, dan kom al twee skoon. Wat dink jy?” Sy kyk hoopvol na Robyn maar dié skud haar kop.

				“Hoewel dit soms broekskeur gaan, hou ek van my eie nessie. Ek hoef net skoon te maak as ek weet iemand kom kuier. Solank ek elke aand uit ’n skoon bord eet, weet ek my plek is nie ’n veiligheidsrisiko nie.”

				Dianette sug hardop. Sy het probeer. Toe skuif sy effens weg sodat haar ma die beker tee voor haar kan neersit. 

				Annette neem langs Robyn plaas. “Verskoon tog die lelike bekers. Dianette weet hoe verpes ek dit om tee uit hierdie goed te drink.” 

				Dianette is al gewoond aan sulke aanmerkings oor haar kombuisware en steur haar nie daaraan nie. Daar is nie twee bekers, koppies of borde wat dieselfde lyk nie, en sy gee ook nie om nie. Dis skoon, funksioneel en sy skuld niks daarop nie.

				Die buitedeur gaan oop en Ierma stap binne. Sy sit die inkopiesakke in haar hand op die vloer neer en sug. “Ek was nou ’n tipiese luiaard. Dra my eerder dood as om twee keer te loop. Haai, Robyntjie,” groet sy in dieselfde asem. 

				Annette staan op. “Sit, kind, ek skink vir jou ook tee.”

				“Help ’n bietjie, Ierma. Ek probeer Robyn ompraat om haar lot by ons s’n te werp, maar sy steek viervoet vas.”

				“Ek sou ook as ek van al dié ou huis se probleme geweet het.”

				“Om ou koeie uit te grawe gaan nie help nie. As ons vier koppe bymekaarsit, vind ons dalk ’n oplossing vir ons almal se probleme. Wat daarvan as ons ’n besigheid saam begin?”

				Haar vriendinne dink kliphard saam, maar dan skud Robyn haar kop. “Sal nooit werk nie. Ons beroepe is te uiteenlopend.”

				“Jy’s seker reg. ’n Verpleegster, ’n aspirerende polismakelaar en ’n kleuterskoolonderwyseres klink nie juis na ’n wenkombinasie nie, maar wat anders kan ons doen?”

				Annette hou haar hand op. “Kan ek iets sê?”

				“Natuurlik kan Mams.”

				“Ek het nou die aand lank en hard daaroor nagedink en daar is geen ander genade nie. Een van ons móét met ’n ryk man trou.”

				Dianette lag. “Dit was net ’n grappie, Mams.”

				“Ek weet, maar intussen het ek besluit dis nie so ’n slegte idee nie.”

				Sy glo nie wat sy hoor nie. “En hoe kry ons dit reg?”

				“Ja, waar kry ons ’n ryk man wat ’n vrou soek? My swart boekie bevat net name van kliënte, en dis meestal getroude mans wat begrafnispolisse vir hulle vroue en kinders uitneem,” gooi Ierma haar gewig agter Dianette s’n.

				“O, en moenie vergeet nie. Hy moet ook bereid wees om aalmoese aan die arm aangetroude familie en vriende uit te deel,” herinner Dianette hulle aan nog ’n feit. 

				“Vertel my net eers waaroor hierdie gesprek gaan,” verklap Robyn dat sy steeds in die duister verkeer. 

				Dianette wil haar eers nie inlig nie, want die idee is te absurd, maar dan doen sy dit tog. “Die ander aand was hier ’n krisis by die huis, en ek het in ’n grap voorgestel een van ons soek ’n ryk man. Nou dink hierdie twee ernstig daaraan.”

				“Wat eintlik nie so snaaks is nie. Dis dalk ook die antwoord op mý finansiële probleme. Ek is ook in. Wat doen ons, Tannie? Hoe gaan ons te werk?”

				Haar ma verstom haar vandag, want sy het werklik oor die absurde idee nagedink.

				“Ek het reeds ’n plan A. Daar is ’n bidgroepie by die kerk – spesiaal op die been gebring vir ongetroude mense van alle ouderdomme. Daar is enkelouers, geskeides en ’n paar mense wat ’n wederhelf aan die dood afgestaan het.”

				“Hoeveel enkellopende mans is daar?” 

				“En hoe oud is hulle?”

				 Dianette slaan haar hand op die tafelblad. “Luister na julle twee. Julle laat julle sowaar deur my ma se mal idee meesleur.”

				“Is daar iets anders op ons horison? Sien jy miskien ’n handsome ou in ’n rooi Ferrari in ons straat aangery kom? Al wat ek sien, is ou Jan Botha wat maandeliks die huur vir hierdie bouval kom haal.”

				“Nou noem jy dit ’n bouval. Twee aande terug was dit ’n vesting en ’n holte vir jou voet, Ierma.”

				“Toe-toe, julle twee. Laat tannie Annette klaar praat.”

				“Dankie, Robyn. Laat ek ’n bietjie dink. Daar is ’n ryk afgetrede boer, maar al waaroor hy kan gesels, is sy twaalf kleinkinders.”

				“En al twaalf sal wil erf. Nee, wat, vergeet van hom.”

				“Daar is Pieter Visser. Middel veertig en twee maande gelede geskei. Woon in ’n kasarm van ’n huis. Na sy egskeiding het sy ouers dadelik by hom ingetrek om hom by te staan. Hy het nie kinders nie, net ’n paar honde en katte waaroor hy gaande is.”

				Voordat Dianette ’n wag voor haar mond kan sit, glip haar woorde uit. “Ek het hom al by die kerk gesien. Vyftig persent nerd, vyftig persent dood. Twee maande is buitendien te gou vir ’n nuwe verhouding. Hy lyk ook na die soort wat nie sommer sy katte met kinders sal wil vervang nie.” 

				“Is daar nie ’n dokter tussen die klomp nie?” vra Robyn hoopvol.

				“Ek dag daar is genoeg van hulle by die hospitaal.”

				“Natuurlik is daar, Dianette, maar as hulle nie totaal oorwerk is nie, sit hulle met studieskuld so lank soos my arm. En hierdie meisie gaan nie ’n ander ou se skuld help afbetaal nie, baie dankie. Ek soek iemand wat reeds ’n gevestigde en suksesvolle praktyk het, maar dié soort is dun gesaai en gewoonlik reeds getroud.”

				“Ek weet darem nie. Ons gaan nie maklik by die bidgroepie geholpe raak nie. Wat is plan B?” vra Ierma.

				“Internet dating. Ons nader een van die sosiale netwerke en kyk wat spring uit.”

				Dianette skud haar kop in afgryse. Nou het sy alles gehoor. Haar ma kyk beslis te veel sepies. 

				“Dit kan nogal gevaarlik wees, Tannie.”

				“Nie as ons dit reg doen en ’n betroubare plek soek nie, Ierma. Verlede week het ek ’n pamflet met so ’n soort advertensie in ’n tydskrif gekry. Ongelukkig het ek dit weggegooi, maar ek kan nog hier en daar iets onthou. Hulle neem ’n professionele foto, kry vir jou ’n skuilnaam en sit dit saam met jou basiese inligting soos belangstellings, stokperdjie en dié klas van dinge op hulle webwerf. Geen ander persoonlike detail soos jou identiteitsnommer en huisadres sien ooit die lig nie.”

				“Net dit? Hoe groot is die kans dat iemand jou tussen duisende ander desperate mansoekers gaan raaksien?” gooi Dianette water op hulle vuur.

				“Hulle hou ook socials vir mense wat in dieselfde area woon. Dan speel hulle ’n roteerspeletjie. Jy het ’n paar minute om met iemand te praat en dan skuif jy aan na ’n volgende persoon. As iemand jou belangstelling gewek het, kan jy agterna saam met hom of haar ’n drankie by die plek se kroeg gaan geniet. Dis jou eie keuse of jy dan persoonlike detail wil uitruil of nie.”

				“Ek het iets soortgelyk op Amerikaanse televisie gesien,” onthou Ierma skielik. 

				“Klink vir my na ’n avontuur. Ek dink ons moet dit probeer,” skaar Robyn haar aan Annette se kant.

				 Dianette skud haar kop. Daar is geen salf aan haar vriendinne te smee nie. Die speletjie het in elk geval nou lank genoeg aangehou. Iemand moet haar ma en haar twee leëkopvriendinne terugbring aarde toe. 

				“Kom ons gaan van die veronderstelling uit dat daar wel ’n miljoenêr bestaan wat nié belangstel om tussen sy ander ryk kennisse vrou te soek nie, maar eerder vir hom ’n Aspoestertjie op ’n dating website wil soek.” Sy rol haar oë doelbewus. “Wat al klaar uiters verdag klink, maar dit daar gelaat. Vir wie gaan ons eerste ’n man soek, Mams? Al drie van julle is ewe gretig om voor die kansel te staan.”

				Haar ma kyk eers na Ierma en dan na Robyn. “Ons kan lootjies trek. Die een wat verloor, kry eerste ’n beurt. Dan kan ons ander sommer kyk hoe dit werk. As sy nie regkom nie, herhaal ons die proses.”

				“Kom ons doen dit sommer nou.” Ierma laat nie gras onder haar voete groei nie en staan op om ’n vuurhoutjiedosie uit die laai te haal. Sy maak of sy Dianette se kwaai blik nie raaksien nie, haal vier vuurhoutjies uit en breek een in die helfte. “Onthou nou, die een wat die kortste vuurhoutjie trek, is eerste aan die beurt.”

				“Mag ek net iets vra? Wat verhoed julle om gelyktydig by die dating service aan te sluit en al drie man te soek?”

				“Want een op ’n slag klink na meer pret,” sê Ierma met ’n breë, vermakerige glimlag. Sy weet beslis hoe die spulletjie Dianette se nekhare laat rys.

				“Trek jy sommer eerste, Dianette.”

				Dianette wil eers weier, maar trek dan tog ’n vuurhoutjie. Verlig sien sy sy is veilig, maar dan verdamp haar vreugde soos mis voor die son. Haar ma trek volgende en dis die kortste lootjie.

				“Agge nee, Mams!” roep sy uit, maar haar ontevredenheid gaan verlore. Annette glimlag breed asof sy haar reeds in ’n ryk man vasgeloop het.

				“Die dating plek is iewers naby Menlyn, maar ek sal hulle adres kry. As ek reg onthou, is hulle Saterdae oop. Niemand het dus ’n verskoning nie. Julle gaan almal saam as ek registreer.”

				Kan ’n mens in die bestek van ’n paar uur soos handomkeer verander? Skielik ken sy nie die vreemde vrou wat haar ma is nie. Was Annette die afgelope tyd so eensaam en alleen en desperaat dat sy nou tot sulke laagtes kan daal? Hoekom het sy wat Dianette is, dit nie eerder agtergekom nie? Sy gaan haar ma beslis uit die mal idee probeer praat, maar nie voor haar twee vriendinne nie.

				

			

		

	
		
			
				Twee

				TWEE

				Soveel so vir al haar planne en pogings om die malligheid te stop, dink Dianette toe haar tweedeurmotortjie voor Partners stilhou. Sy en Annette klim uit en slaan dan die sitplekke vir Ierma en Robyn plat. Vir enige een wat nou deur die vensters kyk, lyk hulle seker soos ’n blik sardientjies wat oopgemaak word. 

				“Dit lyk gelukkig nie na ’n skiewie plek nie,” merk Robyn op.

				Dianette stoot haar sonbril agteroor; dit neem terselfdertyd haar lang blonde hare van haar gesig af weg. Haar vriendin is reg. Die gebou lyk ook nog redelik nuut met groot vensters en blink gepoleerde handvatsels aan die glasdeure. Dis natuurlik alles om liggelowige mense soos haar ma om die bos te lei, dink sy sinies.

				“Kom ons gaan in voor my moed my begewe,” sê Annette. 

				Skielik kry sy haar ma jammer. Sy kyk verby die gesig wat perfek gegrimeer is, die ligtepienk pakkie wat nog in Annette se meer welaf dae aangeskaf is, en sien die onsekerheid in die pragtige oë wat net so blou soos haar eie is. Vertwyfeling skop in haar nes. Moet hulle nie maar alles net los nie? As Annette werklik eensaam is, is daar ander maniere om vir haar geselskap te soek.

				’n Motor hou agter hulle stil en Dianette kyk werktuiglik om. Dis ’n duur ingevoerde model, en weens die getinte ruite is die passasiers onsigbaar. Sy draai om en vergeet byna dadelik van die indrukwekkende voertuig.

				Partners is op die derde vloer en hulle stap in ’n ruim ontvangslokaal in. Robyn neem die voortou en gaan dadelik na die ontvangsklerk terwyl Dianette haar ma se hand onderlangs vashou. Robyn verduidelik dat Annette ’n afspraak het. 

				Die vreemde meisie glimlag vriendelik. “O, en julle is seker hier vir morele ondersteuning?”

				“Presies.”

				“Julle mammie moet hierdie vorms invul,” sê sy en hou ’n vorm en ’n pen na Robyn uit. 

				Nie een van hulle help die meisie reg nie en al drie neem om Annette plaas. Haar ma se hande bewe merkbaar toe sy die vorms begin invul. 

				“Wag, laat ek die skryfwerk doen. Daar is buitendien niks wat ek nie van my ma af weet nie.”

				Dianette begin dadelik die nodige besonderhede invul. Vaagweg is sy daarvan bewus dat nog mense in die ontvangslokaal opgedaag het. Sy frons en kyk vies op. “Mams het nie genoem dat ’n registrasiefooi betaalbaar is nie.” Sy noem die bedrag en die ander drie se oë rek.

				“Ek’s jammer, ek het ook nie geweet nie.” Annette se oë pleit omtrent om vergifnis, en Dianette kry die gevoel dat sy wel deeglik daarvan bewus was. Sy sug heimlik. Dis tipies haar ma om die finansiële implikasies uit te laat. “Waar gaan ek nou soveel geld vandaan kry?” soek sy hulp by haar medekonkelaars.

				Toe hulle net hulle skouers ophaal, maak sy haar handsak oop en haal haar beursie uit. Sy haal al die note uit en rits dan die kleingeldkompartement oop. Na ’n vinnige berekening sê sy: “Ek kort nog drie honderd rand.”

				Haar stemtoon laat dié keer geen teëpraat toe nie en Ierma en Robyn haal hulle beursies gelate uit. Uiteindelik het sy die volle bedrag in haar hand.

				Met ’n gesig wat van skaamte gloei, sit sy die inskrywingsvorm, die vaste note en die hand vol silwer op die toonbank neer. Die meisie se wenkbroue lig vir ’n oomblik, maar dan kry sy haar professionele glimlaggie weer in plek. Sy skryf ’n kwitansie uit en stoot dit oor die toonbank. “Andre sal nou by julle mammie wees.”

				Toe Dianette gaan sit, sien sy twee mans langs ’n waterhouer staan. Dis nie die middeljarige man in die ligtegrys pak wat haar aandag trek nie, maar die lang donkerkop wat haar met koue, afkeurende oë aanstaar. Sy wil eers wegkyk, maar besluit dan daarteen. Hy is nie al een wat mense op en af kan kyk nie. Doelbewus kyk sy na sy blink swart skoene, lig haar blik tot by sy donkergrys baadjie se knope en eindig dan by sy rooi strepiesdas. Dis effens moeiliker om haar blik nog hoër te lig, maar uiteindelik kry sy dit reg om sy gesig blatant te bestudeer. Die enigste woord om dit te beskryf is aantreklik. ’n Sterk, hoekige ken met ’n beduidenis van ’n kepie in die middel. Sy mond is vol en perfek, al is sy lippe effens opmekaargepers. ’n Mooi reguit neus, groenerige oë met digte swart wimpers en wenkbroue rond sy manlike gesig af. Sy lig haar ken op, vernou haar oë ’n bietjie as ’n teken van hooghartigheid en kyk weg asof hy nie bestaan nie. Maar haar hart voel allesbehalwe hooghartig en koud. Dié het om een of ander verspotte rede soos ’n jong hings in die lente op loop gesit. 

				Gelukkig word almal se aandag afgetrek. ’n Jong man maak sy verskyning en steek sy hand na Annette uit. “Ek’s Andre du Pre en u kan maar saam met my kom.” Sy glimlag sluit die res van hulle in. “Ongelukkig sal u dogters hier moet wag.”

				Hoe hy ook die fout kan maak om te dink hulle al drie is Annette se dogters weet sy nie, want sy is blond, Ierma het kort bruin hare en Robyn spog met ’n unieke rooi haredos. Net voor Andre haar ma weglei, sien hy die twee mans raak. Sy gesig helder op.

				“Verskoon my net ’n oomblik, Mevrou.” Sonder meer loop hy die vreemdelinge tegemoet en steek sy hand eerste na die ouer man uit. “Wanneer het julle gekom?” hoor sy hom vra. Iets gee haar die idee dat hulle moontlik verwant kan wees, maar sy gee nie werklik om nie. Sy het haar eie familieprobleme. 

				“Is Mams seker jy wil hiermee voortgaan? Dis ’n bietjie vernederend en desperaat om by so ’n plek aan te klop vir ’n maat.” Om nie eers te praat van koelbloedig nie, maar dit sê sy nie hardop nie.

				“Die koeël is deur die kerk, Dianette. Ek wed jou daardie meisietjie sal nie nou meer jou deposito terugbetaal nie.”

				Miskien moet sy aanvaar hierdie mansoekstorie het nie brieke nie. Sy kan maar net hoop iewers in die toekoms wag ’n stopteken of ’n opdraand op hulle wat die wegholkarretjie tot stilstand gaan bring.

				Andre gesels nie lank nie en die twee mans neem weer op die gemaklike bank plaas. Sonder om te kyk kan sy die jonger man se oë op haar voel. Sy wens sy het geweet hoekom hy haar so afkeurend aangekyk het. 

				“Ek hoop nie dit gaan ’n ewigheid neem nie,” kla Ierma eerste toe hulle na twintig minute nog op Annette wag. 

				Dianette beaam dit heimlik. Niemand weet hoe verskriklik lank twintig minute is as jy jouself die hele tyd moet keer om nié in die vreemdeling se rigting te kyk nie. Dianette kyk verlangend na die waterhouer. “Ek gaan ’n glas water drink. Kan ek vir julle ook skink?” vra sy en staan op.

				Albei haar vriendinne skud hulle koppe. Sy stap by die mans verby asof hulle nie bestaan nie en vul ’n polistireenglasie met yskoue water. Toe sy opkyk, staan die jonger man langs haar. Hy tel ook ’n glasie op, maar hou dit net in sy hand. Noodgedwonge moet sy opkyk, in sy kil oë wat effens vernou is asof hy sy werklike gevoelens verskuil hou.

				“Julle meisies lyk darem verskriklik angstig om van julle ma ontslae te raak. En ’n dating service van alle plekke vir so ’n mooi statige dame! Kry julle nie skaam nie?”

				Die direkte beskuldigings slaan haar stem vir ’n paar sekondes weg. Toe snak sy na asem. Het sy die vreemdeling reg verstaan? Tik hy haar oor die vingers oor iets waarvan hy geen kennis dra nie? Haar momentele skok maak plek vir woede. Sy trek haar skouers terug. “Ek weet nie wie jy is nie, Meneer, of waar jy die vermetelheid vandaan kry om my te wil betigtig nie, maar jy druk nou jou neus by die verkeerde plek in. Ons is beslis nie gretig om my ma van ons skouers af te skuif nie. Ek stel voor jy maak volgende keer eers doodseker van jou feite voordat jy enige iemand vals beskuldig.”

				Sy swaai so vinnig om dat sy water op sy skoen mors, maar sy is nouliks bewus daarvan.

				“Wie is daardie hunk wat met jou gepraat het?” vra Robyn nuuskierig.

				Hopelik verklap haar gesig niks van haar onstuimige binneste nie, want dit sal net onnodig aandag op haar en die vreemdeling vestig. “Geen idee nie. Hy het gekla oor die water wat nie koud genoeg is nie. Het nie regtig geluister nie,” sê sy vaag met haar oë op die glasie. 

				’n Rukkie later vergesel Andre Annette terug. Hy groet vriendelik en mik dadelik vir die vreemde mans. 

				“Hoe het dit gegaan?” vra Ierma opgewonde en dwing Dianette se aandag weg van die twee vreemdelinge af.

				“Goed en glad nie so erg as wat ek gedink het nie. My foto is al klaar op hulle webwerf en vanaand kan ek hulle eerste sosiale byeenkoms bywoon. As ek wil, natuurlik.”

				“Dis goeie nuus.” Dianette sien hulle gesprek boei nou die mans se aandag en sy vat haar ma aan die arm. “Kom, dit moet beslis gevier word. Ons het miskien nie geld oor vir ’n bottel vonkelwyn nie, maar dit verhoed ons nie om ’n feesmaal by die huis te gaan kook nie. Jy is natuurlik ook genooi,” sê sy vir Robyn.

				“Eintlik het ek gehoop om sommer die naweek oor te bly. Ek werk eers weer volgende week.”

				“Nou waarvoor wag ons?”

				Net voordat hulle by die deur uitstap, sien Annette skielik die ouer man raak. Sy weifel ’n oomblik en sou waarskynlik heeltemal stil gaan staan het as Dianette haar nie in die rug gestoot het nie. 

				“Het julle daardie aantreklike man gesien?” vra sy en probeer een laaste keer oor haar skouer kyk.

				“Ek hoop Tannie bedoel die ouer man, want die jonger een is hopeloos te jonk vir jou.”

				“Ag, moet jou nie verspot hou nie, kind. Natuurlik praat ek van die gryskopman. Lyk hy nie ook vir julle na ’n gentleman nie? So statig. En hy het ’n mooi glimlag. Dis die tipe man wat ek hoop om by die socials te ontmoet.”

				Haar ma moet net nie asem ophou nie, dink Dianette katterig toe sy die hysbak se knoppie druk. Jy ontmoet nie sommer jou droomman by so ’n plek nie; daarvan is sy doodseker.

				Die res van die oggend word gebruik om hulle middagete te beplan. Dianette is lief vir kook. Veral vir diegene wat sy liefhet. 

				“Ek weet nie hoe kan jy so maer bly nie. Jy kook dan die lekkerste disse.”

				Sy kyk na Annette se slanke figuur. “Ek het gelukkig al my ma se goeie gene geërf.” Dis blatante flikflooi, sy weet, maar dis omdat sy al die hele middag skuldig voel. As sy haar ma nie afgeskeep het nie, sou sy dalk nooit die behoefte aan ander geselskap gehad het nie. 

				“Wat gaan Mams vanaand aantrek?”

				“O, ek het klaar besluit. Daardie sagtepers tweestuk.”

				“Goeie keuse. Mams lyk altyd mooi daarin. Ek is seker daar gaan nie een man wees, oud of jonk, wat Mams nie gaan raaksien nie.”

				“Ek weet,” lag Annette stout en spontaan. 

				Dianette weet sy spot net, want Annette is nie voor op die wa nie. Sy is ook nie so afhanklik soos wat sy soms voorgee nie. Dis bloot ’n bietjie manipulasie om te kry wat sy wil hê. Hulle albei weet dit, maar verkies om te glo dat dit ’n geheim is.

				Seweuur staan sy en die ander twee meisies voor die huis en kyk hoe Annette met Dianette se karretjie wegry. Andre het dit duidelik gemaak dat Annette nie elke keer haar hele familie kan saamkarring nie. Hulle moet maar net aanvaar dat hulle vanaand soos drie moederhenne vir hulle kuiken sal moet sit en wag. 

				Teen elfuur is Dianette egter diep bekommerd. Annette moes al lankal by die huis gewees het. “Dit sou beslis gehelp het as sy net haar selfoon aangeskakel het. Wat’s die nut om een saam met jou te dra, maar dis afgeskakel?” baklei sy met niemand spesifiek nie.

				Robyn staan voor die venster, net so bekommerd. Toe kyk sy oor haar skouer. “Hier draai twee motors by die oprit in.”

				“Wat!” roep Dianette uit, en sy en Ierma loop amper vir Robyn van haar voete af om ook deur die venster te sien. “Jy’s reg. Die voorste een is my motor. Ek hoop nie daar het iets met my ma gebeur nie. Ek het van die begin af geweet sulke plekke is voorlopers van . . . Sodom en Gomorra!” Dis al waaraan sy kan dink om te sê en sy gee nie om as sy so oud soos Metusalem klink nie. Sy maak die voordeur oop en storm buitetoe. Uit die swak beligte oprit hoor sy Annette se laggie opklink en dan ’n dieper manstem s’n. Sy steek so vinnig vas dat Ierma in haar vasloop.

				“Dit was werklik nie nodig om agter my aan te ry nie. Kan ek julle iets te drinke aanbied?”

				“Julle?” fluister Robyn. “Wil jy sê jou ma het met haar eerste aandjie meer as een man op sleeptou geneem?”

				“Mams! Is dit die tyd om by die huis te kom,” raas sy uit pure dankbaarheid. Sy vernou haar oë, maar kan nie sien wie saam met haar ma is nie. 

				Annette lag. “Dis my dogter,” sê sy vir iemand, maar stap nie dadelik nader nie. Sy wag waarskynlik dat die ander persone hulle motor sluit. 

				“Dianette, skat. Ek’s bly om te sien jy is nog wakker. Sal jy vir ons gaste koffie maak?” 

				Haar eerste impuls is om te weier, maar haar nuuskierigheid kry die oorhand en sy dwing haarself om kalmer te word. “Natuurlik, Mams, nooi hulle binne. Ek skakel solank die ketel aan.” Sy draai om en Robyn en Ierma volg haar. 

				“Robyn, gooi gou ’n ogie oor die sitkamer. Ons bekers staan nog die hele plek vol,” beveel sy vinnig.

				“Kom ek help jou. Tannie Annette moet ’n goeie indruk maak.”

				Dianette skakel die ketel aan en maak die kas met breekware oop. Hoekom was sy tog so hardkoppig? Om ’n paar ordentlike koppies wat dieselfde lyk aan te skaf sou haar nie ’n plaas se prys gekos het nie. Nou moet sy mense met haar bont bekers probeer beïndruk. Boonop het sy nie genoeg vir almal nie. Sy moet eers ’n paar was. Terwyl sy vir die ketel wag, tap sy warm water in die wasbak. 

				“Wat gaan hulle drink? En hoeveel mans is daar?” vra sy toe Robyn in die deur verskyn. Die bekers verdwyn een vir een in die water en sy begin dit ywerig was. “Dè, droog solank af,” sê sy gejaag en hou ’n beker na Robyn uit. Maar Robyn reageer nie dadelik nie. Sy lyk ietwat platgeslaan.

				“Twee, maar jy gaan nie jou oë glo as jy sien wie jou ma huis toe gebring het nie.”

				Sy frons. “Iemand wat ek ken?”

				“Ek sou dit nie sê nie. Kom, maak gou met die koffie. Jy wil nie dié mense laat wag nie.”

				“Kom eers hier!” roep sy toe Robyn wegstap, maar dié ignoreer haar skynbaar doelbewus. Doodnuuskierig maak sy ’n pot koffie en krap selfs ’n skinkbordlappie uit. Sy plak die vriendelikste glimlag wat sy daardie tyd van die aand kan optower op haar gesig en stap die sitkamer binne. 

				“Goeienaand,” groet sy vriendelik, maar dan kantel die skinkbord in haar hande toe sy die twee vreemdelinge van Partners voor haar sien sit. Verslae kyk sy hoe die jonger man regop kom en die skinkbord uit haar hande neem voordat sy die spulletjie laat val.

				“Goeienaand, Juffrou,” groet hy met koel spottende oë. Hy is deeglik bewus van haar verbasing en probeer dit nie eers wegsteek nie. Sy voel lus om die skinkbord terug te pluk, maar net soos haar voete, weier haar arms om te beweeg. Sy vergeet heeltemal van haar goeie maniere. “Wat doen hulle hier?” vra sy kwaai vir haar ma.

				“Dianette! Dis nie hoe ons gaste groet nie,” sê Annette verontwaardig, en selfs Robyn en Ierma kyk haar sprakeloos aan.

				Die ouer man staan op, glimlag en steek sy hand uit. “Goeienaand. Ek is Anton Du Pre en dis my seun Linde. Ek is jammer ons val so laat en ongenooi hier in, maar ek wou seker maak jou moeder kom veilig by die huis.” Sy rustige stemtoon en die begrip in sy oë laat haar soos ’n wurm voel.

				“Goeienaand, meneer Du Pre en . . . u is meer as welkom.” Sy kyk beskuldigend na haar ma. Iemand moet die sondebok vir haar swak gedrag wees, en hoekom kan dit nie maar Annette wees nie?

				“Ek’s jammer, Mams. Ek was net bekommerd. Dis halftwaalf en Mams se foon was die hele aand af,” probeer sy haar verontskuldig. Dit maak egter nie saak wat sy sê nie, haar gesig bly vuurwarm. Praat van ’n goeie indruk probeer maak en skromelik faal.

				Met grasie knik Annette haar kop. “Ek sal vir ons skink.”

				Buiten vir Annette wat die koffie skink, is die vertrek grafstil. Nie eens haar twee voor-op-die-wa-vriendinne het nou iets te sê nie. In Linde du Pre se rigting waag sy nie om te kyk nie. Nie voordat sy weet hoe om die situasie te hanteer nie. Maar dan vat sy haarself kort. Nog nooit het sy van ’n konfrontasie weggehardloop nie en sy gaan ook nie nou begin nie. 

				“Meneer Du Pre, hoe het dit gebeur dat my ma in u geselskap beland het?” vra sy prontuit. Toe verander die wit engeltjie op haar skouer na ’n rooi duiweltjie met ’n geniepsige vurk. Sy kyk na Linde, maar praat met Anton. “Ons het u vroeër by Partners se kantore gesien. Het u seun u ook by die dating service gaan registreer? Hoekom anders was u by dieselfde sosiale byeenkoms? Dit ís mos waar julle mekaar vanaand raakgeloop het?” vra sy onskuldig.

				Anton lag goedig en nou verstaan sy hoekom sy mooi glimlag haar ma se aandag getrek het.

				“Jy is reg. Ons het mekaar daar raakgeloop, maar nie omdat ek by Partners geregistreer is nie. My ander seun, Andre, besit die plek en ek was nuuskierig om te sien hoe sy nuwe dating-konsep werk.”

				“O,” sê sy afgehaal. Praat van jou eie afleidings maak en heeltemal verkeerd wees.

				“Maar eerste indrukke tel beslis. Dit het ek weer vanaand besef toe ek jou moeder vir die tweede keer sien. Ek kon nie anders as om met haar te gesels nie. Sy is ’n fyn belese dame,” komplimenteer hy Annette asof sy nie in die vertrek is nie.

				Daar is niks in sy oë of in sy stem wat haar oor die egtheid van sy woorde laat twyfel nie. Tog bly sy skepties, veral toe sy die uitdrukking op Linde se gesig sien. Hy het beslis sy bedenkinge oor enige ontluikende verhouding tussen hulle ouers.

				Almal se bekers staan ’n rukkie later leeg op die houttafeltjie en sy pak dit terug op die skinkbord. Ierma en Robyn het hulle aanvanklike skuheid laat staan en gesels land en sand met Linde terwyl haar ma net vir Anton oë het. Sy gaan beslis nie langer die vyfde wiel aan die wa wees nie. “Sal julle my asseblief verskoon? Dit was aangenaam om u te ontmoet, meneer Du Pre.”

				Ierma giggel skielik soos ’n bakvissie en Dianette frons liggies. Dit klink kompleet of Robyn en Ierma om Linde se aandag meeding. Sulke verraad gaan sy beslis nie in haar huis duld nie. “Sal julle twee my gou help om die kombuis op te ruim?” Dis ’n bevel, nie ’n vraag nie, flits haar oë. 

				Robyn en Ierma staan stadig op en groet die Du Pre-mans onwillig.

				“Hoekom lok jy ons weg?” vra Robyn toe hulle in die skoon kombuis staan. 

				“Ja, hoekom? Ek sien dan geen skottelgoed nie. Wat is ’n paar bekers om alleen te was?”

				“Het julle daaraan gedink dat meneer Du Pre dalk alleen met my ma wil wees?”

				“Maar Linde sit nog daar.”

				“Nee, toe nou nie,” antwoord hy in ’n rustige stem agter hulle. Dianette swaai verbaas om. Sy het nie eens agtergekom hy volg hulle nie. 

				Dis nogal opvallend. Linde in sy netjiese snyerspak en rooi das lyk so uit plek in hulle skoon maar eenvoudige kombuis dat sy ’n glimlag moet onderdruk. ’n Vis uit water as sy al ooit een gesien het. Sy hou haar gesig sedig. “Is daar iets waarmee ek kan help?” 

				“Nee, dankie. Ek het net gedink ek doen die regte ding en gee my pa ’n oomblikkie om jou ma se selfoonnommer te vra. Dis te sê as hy dit nie alreeds het nie.”

				“Hoe ordentlik,” hap sy ongevraag na hom. 

				Dié keer frons hy, en sy kan sien haar gebrek aan maniere begin hom irriteer. Sy is bly, maar besef terselfdertyd sy tree doodeenvoudig kinderagtig op. Haar twee vriendinne se gesigte verklap dat hulle haar optrede ook nie kleinkry nie. 

				Tog ’n bietjie skuldig verplaas sy haar aandag na die vadoek wat op die wasbak lê. Sy droog dit behoorlik uit en hang dit oor ’n reling. Sy voel aan die kombuisdeur en tevrede dat sy alles gedoen het wat van haar verwag word, stap sy deur toe. “Nag, julle,” sê sy sommer in die algemeen.

				 Linde tree effens na links en blokkeer haar uitgang. Hy het beter maniere en steek sy hand uit. “Goeienag, Juffrou. As ek so na ons ouers kyk, is ek seker ons gaan nog heelwat van mekaar sien.”

				“Nie as ek dit kan verhelp nie.”

				Sy verwag ’n ewe sarkastiese antwoord, maar hy glimlag en vernou sy oë. Steek sy werklike emosies weg. Skielik besef sy sy aanmerking was nie beleefd nie, maar ’n verskuilde dreigement. Om te wys sy skrik nie, trek sy haar skouers terug en kyk hom uitdagend aan. “Kan ek asseblief verbykom?”

				Hy tree weg en sy is vry om te gaan.

				“Ek’s jammer, Linde. Ek weet nie wat vanaand in Dianette se kop aangaan nie.”

				“Ja, sy is gewoonlik die lieftalligste mens wat ek ken,” probeer Robyn ook vir haar ’n lansie breek. 

				As hulle maar net weet. Die oomblik toe sy Linde du Pre gesien het, het sy geweet sy hou nie van hom nie. En voor hy haar vals beskuldig het, het sy geweet hy beteken moeilikheid.

				

			

		

	
		
			
				Drie

				DRIE

				Die volgende oggend is dit net sy en Annette aan die etenstafel. Haar ma het ’n sagte pienk kamerjas aan en haar oë blink gelukkig. Sy lyk sommer tien jaar jonger as wat sy werklik is.

				“Ek kan dit nie verduidelik nie, Dianette. Ek het net geweet ek sou Anton weer sien. Hy het my vroegaand uitgesonder en nie kans gegee om ander mans te ontmoet nie. Dis of hy my doelbewus vir die aand geannekseer het.”

				Agge nee! Om ’n vrou van haar ma se ouderdom so oorrompel te sien is iets wat sy onverteerbaar vind. As dit nie was dat sy Annette ’n bietjie geluk gun nie, het sy beslis gesê wat sy van die situasie dink.

				“Gaan Mams hom weer sien?”

				Annette lag. “Beslis. Hy neem my uit vir middagete.”

				“Waar pas die seun in? Karwei hy sy pa oral rond?”

				“Anton herstel van ’n hartomleiding en Linde is net besorg oor hom. Buitendien het Linde op die oomblik nie veel om te doen nie. Hulle woon tans in ’n hotel.”

				“Het hulle nie ’n huis nie?”

				“Nie sover ek weet nie.” Annette kyk haar skielik ernstig aan. “Verbeel ek my of het jy gisteraand ’n bietjie vreemd opgetree? Veral teenoor Linde?”

				Dianette trek haar skouers op. Daar is niks om te verduidelik nie.

				“Ek het nog nie veel met hom gepraat nie, maar hy lyk na ’n standvastige en ernstige jong man. Dis nie aldag dat jy iemand kry wat so mooi na sy pa omsien nie. En hy is beslis iets vir die oog. Het dieselfde mooi oë as Anton.”

				Ouderdom bring wysheid, so sê hulle, maar die vraag is of dit op haar ma van toepassing is. Eers tree sy soos ’n verliefde bakvissie teenoor Anton op en sing dan ’n loflied vir die arrogante Linde.

				“Jy moet afleer om so te frons, Dianette. Een van die dae sit jy met blywende plooie,” betig Annette haar skielik.

				Uit gewoonte luister sy na haar ma en ontspan haar gesigspiere. Sy sit haar mes en vurk neer en vee haar mond af. “Ek moet gaan klaarmaak vir kerk. Gaan Mams saam?”

				“Nie vandag nie. Ierma en Robyn gaan gou my hare kleur.”

				Sy skud haar kop. Een aand in Anton se geselskap en haar ma vergeet selfs van kerk. 

				Toe sy ’n rukkie later alleen in die kerkbank sit, sukkel sy om op die diens te konsentreer. As dit nie haar ma is wat haar gedagtes van die preek aflei nie, is dit Linde se aantreklike gesig wat ongevraag in haar gedagtes opspring. Na afloop van die diens drink sy nie soos gewoonlik koffie in die saal nie, maar ry reguit huis toe. Dis om seker te maak haar ma lyk mooi, vertel sy haarself terwyl sy deur die verkeer vleg. Dis beslis nie om Linde du Pre weer te sien nie.

				Die dag is egter vol verrassings, want toe sy by hulle huis stilhou, is die swart motor met sy getinte vensters reeds daar. Die gaste sit heel gesellig in die sitkamer, en ter wille van haar ma groet sy Anton en sy skaduwee vriendelik en beleef. 

				“Wat gaan jy vandag doen?” vra Annette.

				“Ek het nog nie planne gemaak nie.”

				“O,” sê Annette duidelik verlig. 

				“Hoekom vra Mams?” vra sy versigtig. 

				“Ek en Anton wil by daardie restaurantjie in die dieretuin gaan eet. ’n Stappie tussen die diere sal hom goed doen.”

				“En?” por sy haar ma aan om klaar te praat. 

				“Linde gaan dit beslis nie geniet nie, en daarom het ek gedink ons kan sommer met jou motortjie ry. Ek is heel gemaklik met die ratte en so aan.”

				“Tensy jy enige beswaar het?” vra Anton beleef. 

				Linde se oë rus spottend op haar en daag haar uit om ja te sê. Sy glimlag vals. “Nee, gebruik gerus my motor.” 

				“Goed, dan is dit afgespreek. Linde kan die dag hier by julle meisies deurbring en ons sien julle in die namiddag.”

				“Maar . . .” Annette het niks gesê van Linde geselskap hou nie. Haar verskonings gaan verlore want Annette stoomroller net voort. Voor sy behoorlik weet wat haar getref het, bly sy en Linde alleen in die sitkamer agter. Sy weet hy doen dit aspris. Sê niks nie en kyk haar net met ’n beterweterige glimlag aan.

				Sy kyk na haar horlosie en staan op. “As ons vanmiddag iets wil eet, moet ek seker begin aanstaltes maak. Ek wonder waar Ierma en Robyn is. Hulle is handig met die afskilwerk.”

				Linde is duidelik nie van plan om alleen agter te bly nie en beduie dat sy voor moet loop. Omdat sy nog nie aan kosmaak gedink het nie, staan sy besluiteloos in die middel van die vertrek rond.

				“Wat gaan jy maak?”

				Na al die moeite van die vorige dag, so min as moontlik. Maar dan besluit sy. “’n Pastagereg en slaai.”

				Linde se selfoon lui in sy sak. Hy kyk na die skermpie en glimlag effens. “Verskoon my, asseblief.” Toe stap hy terug sitkamer toe om privaat te gesels. 

				Daardie glimlag op sy mond kan net een ding beteken: ’n Meisie is op soek na hom. Dianette haal ’n pak maalvleis uit die vrieskas en druk dit in die mikrogolf. Met ’n vreemde ergernis in haar spoel sy die tamaties af. Hoekom die gedagte aan ’n meisie haar omkrap, weet sy nie. 

				“Ek kan ongelukkig nie langer bly nie. Indien ons ouers voor my terug is, maak asseblief vir my verskoning. En moenie bekommerd wees nie, ek sal my pa kom haal.”

				“Gaan jy nie bly vir ete nie? My ma het dan gesê . . .”

				Dit was nou simpel, besef sy toe sy die sin halfpad kortknip. Sy klink kompleet soos ’n dogtertjie wat stories by haar ma sal gaan aandra as hy nie luister nie. 

				Linde lig sy wenkbroue. “Jou ma is nog lank nie my stiefma nie en daar is geen rede dat ek moet maak soos sy sê nie,” verweer hy spottend.

				Sy pers haar lippe opmekaar om nie iets neerhalends te antwoord nie. “Dis nie hoe ek dit bedoel het nie. Natuurlik kan jy gaan as jy wil.” Sy draai terug wasbak toe en spoel die komkommer vir die slaai af. Wat haar betref, bestaan Linde nie meer nie.

				“Totsiens, juffrou Cronje.”

				Sy kyk net vlugtig oor haar skouer. “Totsiens, meneer Du Pre,” antwoord sy ewe formeel.

				“Was dit Linde se motor wat ons in die straat gesien het?” vra Ierma ’n rukkie later toe sy en Robyn haar in die kombuis opspoor.

				Sy knik en verduidelik dat Annette en Anton duidelik die oggend sonder die wakende oë van hulle kinders wil deurbring. Toe gee sy vir elkeen ’n takie en gaan ook by die kombuistafel sit.

				“Dink julle hierdie dating-storie was die regte ding om te doen? My ma het sommer op die eerste die beste man gaan staan en . . . versot raak.”

				“Ek sien niks verkeerd daarmee nie. Hy lyk na ’n ordentlike vangs.”

				“Ons praat hier van ’n man, Ierma, nie ’n goeie vangs vir middagete nie. My ma het by ’n dating service aangesluit en haar motiewe is ’n oop boek vir enige iemand om te lees. Sy soek ’n man en dis duidelik dat sy hoog mik. Alleenlik iemand wat haar finansieel kan ondersteun, sal doen.”

				Ierma het haar eie opinie van die saak. “Sê nou maar net sy raak verlief op Anton? As sy nie klaar is nie. Dan het die storie tog ’n perfekte einde.” 

				“En hopelik sal haar nuwe hubby vir ons ook kan sorg,” kom Robyn tussenbeide.

				“Julle verstaan nie. Ek is bang hierdie man maak van haar kwetsbaarheid misbruik. Sal hy haar glo as sy eendag dalk sê sy het hom lief? Gaan hy verseker weet dis oor hom en nie oor sy geld wat sy by hom wil wees nie? Sulke goed kan enige verhouding opfoeter.”

				Vir eens het sy dit reggekry om albei stil te redeneer, want hulle dink ’n rukkie na oor haar woorde.

				“Ek het nooit so daaraan gedink nie. Aan die ander kant weet Anton mos nie sy soek verkieslik ’n ryk man nie. Wat hom betref, soek sy net ’n maat.”

				Dis beslis nie hoe Linde dit gaan insien nie. Of sy broer Andre en enige ander kinders wat daar nog mag wees. Hoewel Annette vir meer as tien jaar in ’n milieu van geld en weelde geleef het, beweeg hulle duidelik nie nou in dieselfde sosiale kringe nie. Haar ma is die spreekwoordelike Aspoestertjie, een wat maklik as ’n koelbloedige mannejagter of geldwolf uitgeskel kan word. Veral deur ’n man wat sy pa soos ’n stukkie goud oppas.

				Robyn is eerste klaar met die slaai. “Kom ons vergeet van al die miskiens, want daar ís nog nie ’n verhouding tussen tannie Annette en Anton nie. Wie weet, dalk ontmoet sy komende Saterdagaand die volgende meneer Perfek en word Anton meneer Ou Nuus.”

				Ierma stem saam en Dianette moet al haar ander besware en bedenkinge vir haarself hou. 

				Kwart voor vyf hou haar motortjie voor die huis stil. Wat haar dadelik opval waar sy voor die venster staan, is dat Anton bestuur en ewe galant om die motor loop en die deur vir haar ma oopmaak. Sy trek haar asem skerp in. Anton neem haar ma se hand in syne en voordat hulle voordeur toe stap, druk hy ’n soen teen haar pols. Annette lag gelukkig in sy gesig op, en Dianette se moed val soos ’n betonblok in haar skoene. “Hier kom moeilikheid,” sê sy hardop en loop vinnig by die kombuis uit.

				“Waar’s Linde se motor?” vra Anton nadat hy haar gegroet het. Dianette sukkel om voor te gee hulle verstrengelde vingers pla haar nie en dra Linde se boodskap oor. 

				“Kan ek intussen vir u tee maak, meneer Du Pre?”

				“Nee, dankie.” Hy kyk na Annette en dan weer na haar. “Noem my gerus oom Anton. Ek en Annette wou wag tot Linde ook hier is, maar ons gaan jou nou die goeie nuus vertel.”

				Sy kan voel hoe die bloed haar gesig verlaat en haar bene bewerig raak. “Watter nuus?” vra sy hees.

				“Jou moeder het ingestem om vir ’n rukkie by my te kuier. Oor ’n week vlieg ons Athene toe en daarvandaan na Mílos, een van die Griekse eilande.” 

				Miskien is sy net geskok, maar niks wat hy sê, maak vir haar sin nie. 

				“Ek verstaan nie. Hoekom sal sy . . . Waarom wil sy . . .” stotter sy onsamehangend totdat Annette haar reghelp.

				“Ek weet ons het mekaar eers gisteraand ontmoet, maar net soos ek vir Anton graag beter wil leer ken, net so voel hy oor my. Hy en Linde is hier op besoek en hulle moet volgende week teruggaan huis toe.”

				“Maar Ma ken die man . . . mense skaars. Nee, ek dink nie ek kan dit toelaat nie. Onder geen omstandighede nie,” sê sy vasberade om ’n einde aan die dreigende fiasko te maak.

				“Is sy nie dierbaar as sy so beskermend is nie?” lag Annette en los Anton se hand. Sy oorbrug die afstand en trek Dianette in haar arms. “Ek sal piekfyn wees. Anton sê daar is absoluut geen gevaar op Mílos nie. Die populasie op die eiland is maar ’n paar duisend mense waarvan ’n hele paar vir hom werk.”

				Sy trek weg buite haar ma se bereik. “Dis presies hoekom ek teen hierdie malligheid gekant is. Ek weet nie eens wat meneer Du Pre vir ’n lewe doen nie. Is hy afgetree, ’n wewenaar of ’n geskeide man? Hoeveel kinders het hy?” 

				Dianette raak heeltemal meegevoer deur haar emosies en vrese. “Jy hoor elke dag van mense wat verdwyn. Met voorbedagte rade weggerokkel en nooit weer gesien word nie. Dan hoor jy die persoon is iemand se seksslaaf of is iewers in ’n dwelmnetwerk vasgevang.”

				“Nou is jy verspot, skat. Op my ouderdom?”

				“Niemand is te oud om mislei te word nie!”

				Anton hoor seker die onderdrukte histerie in haar stem want hy paai haar. “Hoekom kom jy nie saam nie? Dan kan jy jou vergewis dat daar niks verdags in my lewe is nie. As jy bang is, bring gerus jou twee maats saam. Kom hou ’n rukkie vakansie en vind self uit ek is meer as in staat om na jou moeder om te sien.”

				Wat het sy twee weke gelede vir haar voorskoolse kleuters geleer? Die duiwel kom in alle vorme. Partykeer het hy ’n mooi gesig en partykeer het hy ’n sagte, oorredende stem soos die van Anton du Pre. 

				“Asseblief, Dianette, kom saam. Anton het genoeg blyplek vir almal. Indien nie in sy huis nie, dan in een van sy hotelle op die eiland.” 

				“Ek dag hy blý in ’n hotel, nie besit een nie.”

				“As hy en Linde in Suid-Afrika is, bly hulle uiteraard in een van hulle hotelle hier. Op Mílos het hulle twee.”

				“Op die eiland het ek ’n pragtige huis teen een van die rotsformasies. ’n Mens kan kilometers ver oor die see sien. Dis heeltemal weg van die besige hotelle wat op die seefront gebou is.”

				Volgende keer as sy haar godsdienslessie lewer, moet sy die kleintjies waarsku dat die duiwel ook skatryk kan wees.

				“En Linde?”

				“Hy bly meestal in die hotel. Verkies om na aan sy werk te wees.”

				Dis nie wat sy bedoel het nie. Sy wil nie weet waar hy bly nie maar wat hy van hulle skielike besluit gaan dink.

				“Wat sê jy, Dianette? Vlieg jy saam met ons Griekeland toe?”

				Annette het dus klaar besluit. Sy gaan saam met Anton, met of sonder Dianette. ’n Regte paniekaanval dreig om haar te oorval en sy spring op. Hoe gaan sy haar ma van die malligheid laat afsien? 

				“Nee, ek moet eers daaroor dink. Verskoon my,” sê sy gesmoord en storm na buite. Net vars lug kan haar nou red. Sy hardloop om die huis en gaan sit op ’n tuinstoel onder die groot moerbeiboom. Dis nie die eerste keer dat sy onder die boom kom sit om oor iets te peins nie, maar hierdie keer is dit anders. Sy wil nie peins nie, sy soek dringend antwoorde en oplossings.

				Na ’n paar minute weet sy sy gaan nie een van die twee kry nie. Sy kyk op en sien Linde om die huis se hoek kom. Sy gesig is ’n donderstorm. 

				Dianette loop hom vinnig tegemoet. “Ek neem aan jou pa het jou van hulle planne vertel,” praat sy eerste.

				“As ek al ooit van seniliteit gehoor het, is dit dié. Wat gaan jy daaromtrent doen?”

				“Ék moet iets doen?” vra sy verontwaardig. “Dis jóú pa wat my ma na ’n afgeleë eiland toe wil sleep. As iemand ’n speek in hul wiel moet druk, dan is dit beslis jy.”

				Hy loop ’n paar treë weg maar draai dan om. Gefrustreerd stoot hy sy vingers deur sy hare. Sy optrede spreek net soos hare van radeloosheid. “Ek het nie gedink my pa kán so hardkoppig wees nie. Kan hy nie sien die vrou is net agter sy geld aan nie?”

				Sy trek haar asem geskok in. Dit is seker gedeeltelik die waarheid, maar om dit so blatant te hoor stoot onmiddellik haar barometer tot nuwe hoogtes. 

				“Kyk, ek sal nie toelaat dat jy so van my ma praat nie. Ek ken haar en sy is allesbehalwe ’n geldjagter. Die dating service was aanvanklik net ’n grap. Sy sou een of twee keer gaan en uitvind dis nie vir haar nie, het ek gehoop. Ek het nooit gedink sy sal daarmee wil volhou nie. Tot gisteroggend het dit nooit by my opgekom dat sy eensaam is nie en dat sy meer as net ’n dogter en die se twee vriendinne in haar lewe nodig het. Sy is nog jonk en mooi en het ander behoeftes. Kan jy dít probeer insien?” vra sy met sarkasme dik in haar stem.

				Sy oë is ’n malende massa van emosies. En die grys van sy irisse is nou baie donker. 

				“Jy is seker reg. Dis net so moeilik vir my om te glo dat my pa dalk ook ander behoeftes het. Ek is doodseker sy onlangse hartoperasie het alles met hierdie rebellie te doen. ’n Paar maande gelede was die dokter se diagnose duidelik: Hy kry ’n driedubbele hartomleiding of begin met sy begrafnisreëlings. Vier maande is al wat die dokter hom gegee het mits hy die operasie sou ondergaan.”

				“En dis nou hoeveel maande later?” vra sy verslae. 

				“Presies vier maande.”

				“Ek dink ek verstaan jou pa se optrede nou beter. Hy het ’n wakeup call gekry. Die lewe is kosbaar en eintlik behoort niemand tyd te verspeel nie, maar my ma? Wat is haar verskoning vir sulke malligheid?”

				Sy kyk na Linde asof hy die antwoord vir haar het. Te laat besef sy dat haar laaste vraag inkriminerend is. Annette se gewilligheid om ’n wildvreemde man blindelings en na slegs twee afsprake halfpad om die aardbol te volg klink nou eers verdag. Sy weet sommer wat Linde dink. Nee, sy sien dit in sy oë. Anton is ’n welaf man wat waarskynlik met een voet in die graf en met die ander op ’n piesangskil staan, en Annette weet dit. 

				“Luister na my. Wat haar redes ook al mag wees, dis nie om jou pa se weduwee te word nie.”

				“Haai, hoekom staan julle twee nou en baklei? Ek hoop nie dis oor my en Annette nie.”

				Nie sy of Linde het Anton hoor aankom nie en hulle kyk skuldig weg. 

				“Ek dink nie dis nodig dat ek enigiets aan julle twee hoef te verduidelik nie. Ek en Annette is nie meer kinders nie en ons het seer sekerlik nie ons kinders se toestemming nodig om ons lewe te lei soos ons wil nie. Ons waardeer julle besorgdheid, maar dis onnodig én ongevraag.”

				Van die saggeaarde man wat sy in die sitkamer agtergelaat het, is nie veel te sien nie. Nou lyk hy ongelooflik baie na sy seun. 

				“Dit maak dus nie saak wat enige een van julle sê nie. Annette gaan saam met my huis toe en basta!”

				“Moet Pa asseblief nie so ontstel nie,” waarsku Linde. 

				“Moet my dan nie rede gee om my humeur te verloor nie,” sê Anton nou heelwat kalmer. 

				Anton du Pre het die laaste woord oor die saak gesê, besef sy toe hy omdraai en met sy kop trots omhoog en teruggetrekte skouers wegstap. Sy kyk na Linde, sien die opstand en ontevredenheid in sy oë, maar sy hande is ook, net soos hare, afgekap. 

				

			

		

	
		
			
				Vier

				VIER

				Maandagmiddag na werk duik die eerste geleentheid op om met Annette te probeer redeneer. Anders as gewoonlik is sy dié keer vasbeslote om haar eie kop te volg. 

				“Mams ken nie eens die man nie. Twee afsprake is nie genoeg om so ’n groot besluit te neem nie. Dis so goed jy rekspring oor ’n afgrond en hoop die rek is sterk genoeg om jou gewig te dra. Pure malligheid.”

				“Dianette, ek sal nie net in hierdie ding injaag nie. Daar is nog ’n hele week waarin ons mekaar beter gaan leer ken. As ek teen Sondag voel Anton is nie my geesgenoot nie, sal ek dit doodeenvoudig vir hom sê. Ek gee jou my woord.”

				Dianette sug want iets waarsku haar dat sy met ’n klip redeneer. Annette wat altyd redelik inskiklik is, het skielik ’n wil van haar eie ontwikkel. Sy hoop net haar ma kan net so onversetlik wees as Anton te veel aanspraak op haar maak. 

				“Nou goed, maar Mams moet belowe om eers die kat goed uit die boom te kyk.”

				In haar binneste skree sy egter haar protes uit. Dis uiters onregverdig dat sy op twee en twintig soos die ma van ’n tienerdogter teenoor haar ma moet optree. Sy moet Annette by elke geleentheid leiding probeer gee en seker maak sy kry nie later berou oor enigiets nie. Dit behoort andersom te wees. Sy wat Dianette is, behoort die leiding te ontvang. Om haar opstandigheid weg te steek vee sy ’n paar denkbeeldige krummels van die tafel af.

				Annette lag skielik. “Toe Anton my vanoggend vroeg wakker gebel het, het hy my vertel Linde het gisteraand min of meer dieselfde ouerlike preek afgesteek.” Sy sit haar hand oor Dianette s’n. “Julle kinders bekommer julle verniet. Ons ouer mense was, soos die Engelse sê, a few times around the block en ons weet van al die slaggate in die lewe.”

				Dianette se praktiese sy tree skielik na vore. Miskien moet sy eerder van die kantlyn af kyk hoe sake tussen Annette en Anton ontwikkel, en as daar dan ’n heks in die verhaal moet wees, kan Linde maar die rol vertolk. “Wanneer sien Mams meneer Du Pre weer?”

				“Hy neem my vanaand uit vir ete.” 

				“Het hy gesê by watter restaurant?”

				Wat sy eintlik wil weet, is of die hoogmoedige en arrogante Linde hulle gaan vergesel, maar dit kan sy nie reguit vra nie.

				“Ons gaan by sy hotel eet. Hy het reeds gereël dat een van hulle motors my kom haal en dan ontmoet ons mekaar daar.”

				“Waar is sy regterhand dan vanaand?”

				“Linde beklink vanmiddag ’n belangrike saketransaksie. Hy wil blykbaar nog ’n hotel op ’n ander eiland koop, en die eienaar is op die oomblik hier in Suid-Afrika. Sal jy my verskoon, ek wil my gaan mooimaak.”

				Daar is tweespalt in haar hart. Hulle huidige omstandighede in ag geneem, sal Annette soveel beter daaraan toe wees aan iemand soos Anton se sy. Sy wat Dianette is, sal haar waarskynlik nie gou oor haar ma hoef te bekommer nie. ’n Goeie, welopgevoede man wat boonop skatryk is – wat meer kan ’n dogter vir haar ma wens? Nee, nou klink sy alte veel weer soos ’n ou moedertjie. Sy staan op. Haar tas is langs die yskas waar sy dit vroeër neergesit het en sy haal haar leerders se werkboeke uit. Haar ma mag miskien binnekort in ryk kringe beweeg, maar sy sal waarskynlik altyd aan die werkersklas behoort wat self haar brood en botter moet verdien. 

				’n Uur later pak sy haar werk op. Voordat sy haar tas slaapkamer toe kan neem, hoor sy die voordeurklokkie lui. Sy loop tot in die gang.

				“Mams, ek dink jou rygeleentheid is hier,” roep sy. Toe stap sy vinnig voordeur toe.

				Dis egter nie ’n vreemdeling wat voor haar staan nie, maar Linde. Sy donker snyerspak sit perfek aan sy lyf, en die spierwit hemp en donkerblou das laat hom uiters gesofistikeerd lyk. Met moeite hou sy haar hande van haar eie deurmekaar hare af. 

				“Goeiemiddag, Dianette. Jy lyk verras om my te sien. Het jy nie geweet iemand kom jou ma haal nie?”

				“Hallo. Sy het so gesê, ja, maar ek het net nie gedink dit sal jy wees nie.”

				Sy hou die deur wyer oop sodat hy verby kan kom. “Maak jou tuis, sy sal nou hier wees.”

				Linde stap tot in die middel van die sitkamer, maar gaan sit nie. Sy gesig is uitdrukkingloos toe hy na haar draai.

				“Hoekom kom jy nie saam nie?”

				“Hè,” glip dit verbaas uit en sy voel onmiddellik hoe haar wange warm word. “Ekskuus, ek was vandag te lank in die geselskap van ’n klomp kleuters. Vra jy hoekom ek nie saam gaan uiteet nie?”

				“Ja, dis ’n gulde geleentheid vir ons almal om mekaar beter te leer ken. Ek weet jy het jou bedenkinge, maar as jy so ietsie van óns lewe sien, sal dit jou dalk gerusstel.”

				Hy is net té gaaf. Daar moet ’n slang in die gras wees. Die vorige dag was hy woedend omdat hy dink haar ma is daarop uit om sy pa te jag, en nou vra hy haar ewe beleef om saam te gaan. Sy frons toe ’n gedagte haar binneskiet. Die omgekeerde kan ook waar wees. Hy wil moontlik bewys dat haar doodgewone ma nié in hulle rykmanswêreld inpas nie. Sy is onmiddellik vies.

				“Nee, ek’s jammer, maar ek het reeds ander planne vir die aand gemaak. Verskoon my, ek gaan kyk waar sy so lank bly.”

				Haar skielike kortaf houding verwar hom, maar hy knik net hooghartig en aanvaar haar antwoord. 

				Sy vorder nie ver nie, want Annette maak haar verskyning in die deur. 

				“Hallo, Linde. Jammer as ek jou laat wag het, maar jou pa het gesê ek moet teen sesuur gereed wees.”

				“Dis ek wat om verskoning moet vra. My vergadering het vroeër klaargemaak en ek het gedink om eerder hier te wag.”

				“Het Dianette jou iets aangebied om te drink?”

				Hy glimlag, maar dit bereik nie sy oë toe hy na haar kyk nie. “Sy het, baie dankie, maar ek het bedank.”

				“Ek is gereed, ons kan maar gaan.” Sy hou haar wang uit en Dianette gee haar ’n piksoentjie. “Ek’s jammer dat jy vanaand alleen gaan wees, maar ek sal seker nie te laat terug wees nie.”

				Uitgevang dat sy gejok het, word haar wange weer warm. Sy kyk in Linde se rigting en dan vinnig weg.

				“Mams moet die aand geniet.”

				“Ek sal, skat.”

				“Totsiens, Dianette, geniet jou aand,” sê Linde en dié keer sien sy die spot in sy oë.

				“Jy ook,” mompel sy terwyl sy saam met hulle voordeur toe stap. Toe hulle uit is, sluit sy die deur. Sy stap venster toe, en net soos haar nuuskierige buurvrou, Marie, kyk sy hoe Linde die deur vir haar ma oophou en met lang treë om die motor loop. Eers toe die motor se agterliggies om die hoek verdwyn, laat sy die gordyn sak – vreemd afgehaal. Sy verstaan nie haar optrede nie. Hoekom kan sy die Du Pres nie net ’n kans gee nie? Dis nie asof sy rasend mavas is of die skielike aandag wat Annette aan iemand anders skenk as ’n bedreiging vir hulle twee se liefde sien nie. Miskien is dit omdat sy haar ma te veel sien seerkry het. Sy is skielik ook nie seker waarvoor sy bid nie. Dat haar ma uiteindelik weer geluk moet vind? Of dat haar ma binne die volgende paar dae sal uitvind Anton is nie die man vir haar nie?

				Die res van die week volg min of meer dieselfde patroon. Annette sien Anton elke dag. Soms is dit vir ontbyt en ander kere is hulle die hele dag saam. Annette het al ’n paar keer gevra dat sy hulle op een van hulle uitstappies vergesel, maar gelukkig kon sy haar werk as verskoning voorhou. Ongelukkig het sy Vrydagaand geen geldige ekskuus oor nie. Anton keer haar in die kombuis voor.

				“Ek sal bly wees as jy môreaand saam met ons by die hotel sal kom eet. My ander seun, Andre, sal ook daar wees.”

				“Ek sou graag wou, maar ek het reeds vir my ander vriendin gesê sy kan die naweek by ons oorbly.”

				“Dan is albei jou vriendinne by die uitnodiging ingesluit.” Hy hou sy hand op. “Ek aanvaar geen verskoning nie. Jou ma sal dit in elk geval waardeer as jy instem.” 

				Toe sy steeds huiwer, sê hy sag en innig: “Doen dit asseblief vir jou moeder. Sy gaan jou vreeslik mis.”

				Dis die regte knoppie om te druk en sy trek haar skouers gelate op. “Nou goed, ons sal daar wees.”

				“Ek sal so teen vyfuur ’n motor stuur, dan hoef julle nie alleen huis toe te ry nie.”

				“Het Anton jou vertel waarheen ons twee vanaand gaan?” vra Annette toe sy die kombuis binnestap.

				“Nee.”

				“Hy neem my fliek toe. Dis iets wat ek jare laas gedoen het.”

				Anton vat Annette se hand en druk skaamteloos ’n soentjie op haar vingers. “Hoe kan enige man vir so ’n mooi vrou nee sê? Of wat sê jy?”

				Annette lag terwyl haar wange pienk verkleur. Haar ma het klaar besluit. Sondag klim sy saam met Anton op die vliegtuig en daar is niks wat sy wat Dianette is, daaraan kan doen nie.

				Sy is seker haar glimlag lyk suur. “Nee, oom Anton is reg. Ek kon ook nog nooit vir haar nee sê nie.”

				“Onthou om jou vriendinne te nooi.”

				“Ek sal nie vergeet nie.”

				“Het Dianette ingestem?” vra Annette toe sy aan Anton se arm wegstap. 

				“Ja, sy het.”

				“Ek is so bly. Dit het my geweldig gehinder . . .”

				Dianette kan niks verder van hulle gesprek hoor nie, en ’n paar sekondes later hoor sy hoe die voordeur op knip getrek word. Toe stap sy na haar slaapkamer. Sy is reeds spyt dat sy Anton se uitnodiging aanvaar het, want wat op dees aarde gaan sy na ’n vyfsterhotel aantrek? Annette se kleresmaak was nog altyd onberispelik, en met twee ryk gewese mans kon sy ontwerpersklere bekostig, maar Dianette het niks meer as jeans en T-hemde nodig vir haar werk as kleuterskoolonderwyser nie.

				Ierma en Robyn deel haar probleem, en toe hulle later die kombuis opruim, is dit die enigste onderwerp van bespreking. 

				“Ek is so platsak ek kan skaars ’n paar plakkies bekostig. Hoekom het jy in die eerste plek gesê ons sal saamgaan?” verwyt Ierma.

				“Want Dianette wil natuurlik nie alleen in die geselskap van die twee Du Pre-broers wees nie. Ek, aan die ander kant, gee nie om om met hulle skouers te skuur nie. Die jongste broer, die ou van Partners, het heel skaflik gelyk.”

				“Maar hy is nie naasteby so aantreklik soos Linde nie. Ek weet nie hoekom jy so kapsie maak nie, Dianette. As jou ma eers gesettle is, kan jy mos een van die seuns probeer inkatrol.”

				Dianette draai die vadoek in haar hande met mening uit. “Julle is nou skoon verspot. Linde is die laaste man wat my aandag trek. Arrogant, hooghartig en te selfversekerd. Ek dink hy is die soort wat sy vrou van die môre tot die aand sal wil manipuleer en beheer.”

				“Weet jy of hy ’n meisie het, Dianette?”

				“Hoor ek meer as blote nuuskierigheid in jou stem? Stel jy dalk belang, Robyntjie?” terg Ierma.

				Dianette frons en weet nie hoekom hulle onskuldige gekorswel haar so vies maak nie. “Ek weet nie en ek gee ook nie om nie. Kan ons eerder praat oor wat ons gaan aantrek?” sê sy kwaai.

				“Kom ons gaan kyk in jou kas. Dalk het Kersvader laas Desember iets daarin gelos wat jy nog nie ontdek het nie.”

				Daar is niks wat deftig genoeg is om aan te trek nie. Ook nie toe hulle in Annette se kaste gaan rondsnuffel nie. Later sit sy en Ierma moedeloos langs die kombuistafel terwyl Robyn vir hulle tee maak.

				“Ek dink ek gaan oom Anton môre laat weet ons kan nie meer gaan nie. ’n Waterdigte verskoning is seker nie so moeilik om uit te dink nie.”

				“Wag, ek onthou nou iets. ’n Maand gelede het ek ’n ou vriendin in die hospitaal verpleeg. Sy het ’n boetiek in Menlyn en moontlik kan sy vir ons iets leen om aan te trek. Ek gaan gou haar nommer in my handsak soek.”

				Vyf minute later stap sy die kombuis weer binne. “Alles is gereël. Ons kan elkeen ’n rok by haar boetiek leen.”

				“Dis uitstekende nuus,” sug Ierma verlig. 

				Dianette kan dit ongelukkig nie beaam nie. Eintlik voel sy teleurgesteld dat daar vir hulle ’n deurtjie oopgegaan het. Sy het klaar gesien hoe gebruik sy die klerestorie om haar uit die ete uit te draai.

				

			

		

	
		
			
				Vyf 

				VYF

				“Ek voel soos royalty. Hoe lyk my hare?” vra Ierma toe die motor wat Anton vir hulle drie meisies gestuur het, voor die Prinshof Hotel stilhou. 

				Dianette trek aan haar rok se soom. “Ek hoop nie hierdie rok is te kort nie. Miskien moes ek eerder die swart nommertjie gekies het.”

				“Julle lyk pragtig. Nee, óns lyk pragtig. Nie een van die Du Pres sal vanaand rede hê om hulle vir ons te skaam nie. Veral jy, Dianette. Ek dink nie ek het jou al ooit so mooi sien lyk nie.”

				“Ek stem saam. Die groen pas jou perfek en ek wed jou Linde du Pre het lanklaas so ’n paar mooi bene gesien.”

				“Hoekom nou aan hom dink?” vra Dianette dadelik op haar perdjie.

				“Want hy het ons motor gesien en is op pad hierheen.”

				Linde kom deur die groot glas-en-chroom swaaideure gestap en het oudergewoonte ’n snyerspak aan. Hy lyk belangrik en in beheer. Sou die man ooit iets anders dra, wonder Dianette katterig toe hy eers ’n woordjie met hulle motorbestuurder wissel.

				Die motordeur gaan oop en Ierma wat naaste aan die deur sit, klim eerste uit. Robyn volg haar voorbeeld. Dianette hoor hoe hy hulle met hulle voorkoms komplimenteer. Die bestuurder druk die deur toe en deur die vensters sien sy hoe Linde omstap om haar uit te help. Sy kyk ’n oomblik op in sy gesig voordat sy haar bene by die deur uitswaai. Toe sy regop kom en voor hom staan, sien sy die verbasing in sy oë. Net vlugtig, maar sy weet dit was daar.

				“Goeiemiddag, Linde,” groet sy, en weet nie waar haar heserige stem skielik vandaan kom nie. Miskien is dit omdat sy hom vir die eerste keer op sy naam aanspreek. 

				“Middag en welkom, Dianette.” Sy oë sak stadig, neem haar voorkoms in en eindig by haar hoëhakskoene. Skielik is sy bly sy het moeite gedoen om haar enigste paar goue sandale aan te trek. Die bandjies om haar enkels komplementeer haar goed gevormde bene, het die ander twee meisies haar oor en oor verseker. Vir ’n oomblik lyk dit of Linde ook iets gaan sê, maar hy bedink hom en staan weg sodat sy verby hom kan loop.

				In die voorportaal stuur hy hulle in die rigting van die glasdeure wat na die swembadarea lei. “Ons gaan eers skemerdrankies op die terras langs die swembad geniet.”

				Anton en Annette sit elk met ’n glas in die hand en by hulle is twee mans. Die een herken sy as Andre, en die ander een moet familie wees, want hy het dieselfde aantreklike gelaatstrekke as die res van die Du Pre-mans. Net soos Linde het hy ’n pak aan, terwyl Andre minder formeel aangetrek is. 

				Sy was reg. Die vreemdeling is die middelste Du Pre-broer, Naude. Sy lei dadelik af hy is ook deel van hulle hotel-empire.

				“Wat kan ek vir julle dames aanbied om te drink?”

				“’n Margarita, asseblief,” sê Ierma.

				“Vir my ook, dankie,” beaam Robyn. 

				Linde kom voor Dianette staan. Sy oë is ongewoon ernstig. Die vreemdste emosie spoel oor haar. Dit voel of sy hom vir die heel eerste keer raaksien. Werklik rááksien. En hoekom het sy nog nie opgemerk hoe uitsonderlik sy grysgroen oë is nie? Hoe dig en swart sy wimpers? En die skielike fladdering in haar binneste, waar sou dit vandaan kom? Dit moet die manier wees waarop hy na haar kyk. 

				“En vir jou, Dianette?” verbreek hy die vreemde spel waarin sy vir ’n paar oomblikke vasgevang was. Sy sukkel om te onthou wat hy gevra het.

				“Wat kan ek vir jou bestel om te drink?” herhaal hy sy vraag.

				“’n Margarita is reg, dankie,” sê sy en kyk vinnig weg.

				Hy gee die bestelling vir die kelner wat eenkant staan en wag. Toe draai hy weer na haar. “Wil jy nie sit nie?”

				Dalk moet sy. Haar bene voel effens lam. Sy knik en hy trek vir haar ’n gemaklike stoel langs Annette nader. Hy neem langs haar plaas. 

				“Ek het jou byna nie herken toe jy uit die motor geklim het nie. Vir ’n oomblik het jy my aan prinses Diana herinner. Die jong kleuterskoolonderwyseres wat al die potensiaal gehad het om in ’n prinses verander te word.”

				Sy weet nie dadelik wat om te antwoord nie, want die laaste keer by haar huis was hy maar redelik kortaf met haar. En nou dit. Die sexy groen rok alleen kon nie die verandering teweeg gebring het nie. Nee, sy dink daar skuil ’n ander agenda agter sy skielike vriendelikheid.

				“Moenie dat die rok jou flous nie. Klokslag middernag verander ek definitief terug in die kleuterskoolonderwyseres – gemaklik in plat skoene en gebleikte jeans,” antwoord sy snipperig.

				Sy oë vernou en sy stem is effens kil. “Jy sal moet leer om ’n opregte kompliment met grasie te aanvaar. Hier is ons drankies.”

				Sy is beslis oor die vingers geraps, dink sy toe hy opstaan, haar drankie vir haar aangee en toe sonder enige verskoning na sy broer Naude toe stap. 

				Annette sit haar hand op Dianette se been. “Jy lyk pragtig in hierdie rok. En jy moet jou hare beslis meer los dra. Dit blink soos goud in die son. Anton sê hy het nooit besef jy is so ’n mooi jong vrou nie. Hy het jou ook heelwat jonger geskat.” Sy lag guitig. “Jy moes gesien het hoe die kelners by die swembad jou agternagekyk het. Linde het dit ook opgemerk en nogal vies gelyk. Ek is seker hy sal die arme goed later uittrap oor hul onprofessionele gedrag.”

				Dianette glo nie wat sy hoor nie. Dalk, net dálk was Linde opreg met sy kompliment en het sy dit uiters kinderagtig hanteer. Sy weet egter nie hoe sy die saak sal kan regstel nie.

				Aanvanklik is die geselskap met die ander twee seuns stram, maar Anton is vasbeslote om die middag so aangenaam moontlik vir Annette te maak. Hy vertel van die lewe op Mílos en van sy drie seuns se kinderdae, en Dianette kry die idee dat die seuns se kinderlewe op die eiland beslis nie onaangenaam was nie. 

				Die geselskap begin eers werklik vlot toe Ierma en Robyn Andre oor sy besigheid pols. Hy het ’n hele paar staaltjies om te vertel wat almal amusant vind.

				“Ek dink die speed dating is ’n goeie idee. Tien minute is genoeg om te weet of iemand jou interesseer of nie.”

				“Ja, jy hoef nie ’n hele aand deur te wroeg as jy reeds binne die eerste twee minute weet hy is nie ’n match vir jou nie,” beaam Robyn Ierma se stelling.

				Dianette se oë soek dadelik na Linde waar hy met Naude staan en gesels. Hy draai sy kop toe hy vir ’n paar oomblikke na Andre luister, en hy lyk glad nie beïndruk nie. Dan sê hy iets vir Naude en dié lyk ook ontevrede. Asof hy haar oë op hom kan voel, draai hy heeltemal om en kyk na haar. Is dit verwyt wat sy sien? Sy vererg haar. Gaan hy die internet-ding vir altyd teen haar en haar ma hou? Is hy so kortsigtig dat hy nie iets so onbenullig en onskuldig agter hom kan sit en vorentoe kyk nie?

				Hy sê weer iets vir Naude en toe stap hy doelgerig in haar rigting. “Jou glas is leeg. Kan ek vir jou nog ’n margarita kry?”

				Sy probeer die uitdrukking op sy gesig ontleed, maar dis ’n niksseggende masker. “Dankie,” sê sy en oorhanding haar glas. 

				Toe die kelner wegstap, gaan sit hy weer langs haar.

				“Hoekom frons jy so kwaai? Is iets nie na jou sin nie? Kan ek vir jou nog ’n kussing laat haal?” vra hy net sag genoeg vir haar om te hoor.

				“Hoekom het jý netnou so kwaai gefrons? En jou broer lyk ook nie juis gelukkig nie. Is dit omdat jou pa my ma deur Andre se internetbesigheid ontmoet het?” blaker sy al haar paranoïese vrae in een asem uit.

				“Jy maak nou jou eie afleidings. Beide ek en Naude is bloot teen Andre se nuwe speelding gekant, want dis presies wat dit nou vir hom is. ’n Nuwe tydverdryf. Binnekort is hy uitgespeel en dan moet ons toekyk hoe hy sy volgende sogenaamde droom najaag.”

				“O. En dis verkeerd?” troef sy hom.

				“Ons dink so, ja. Andre kon nog nooit iets aanpak en daarmee deurdruk nie. Dis of hy nooit lank verantwoordelikheid kan aanvaar nie. As dit nou al so gaan, hoe onverskillig gaan hy nie later in sy lewe wees nie?”

				Skielik is dit belangrik dat sy vir die redelik onbekende Andre ’n lansie breek. “Hy is jonk. Laat hom eerder nou sy drome uitleef. Een of ander tyd sal hy wel uitvind wat sy roeping in die lewe is.”

				“En tot dan besorg hy my pa hoofbrekens?”

				“Mag ek jou iets persoonliks vra?”

				Hy lyk ietwat verbaas maar sê dan: “Natuurlik, net wat jy wil.”

				“As oudste broer voel jy seker verplig om die Du Pres se hotel-empire eendag oor te neem, nie waar nie?”

				Hy knik. 

				“En toe Naude ouer geword het, het jou ouers waarskynlik aangeneem hy sal ook in die bedryf belang stel.”

				Linde frons liggies. “Dis reg, maar waarheen lei hierdie gesprek?”

				“Ek dink Andre voel dat julle pa nie net een nie, maar twee kroonprinse het wat hom eendag kan opvolg. Daar is geen rede hoekom hy nie sy eie lewe kan lei nie.”

				“Ek kan daarmee saamstem, maar of hy vir homself of vir ons werk, hy moet volwasse en verantwoordelik word.”

				Sy skud haar kop om haar misnoeë te wys. “Ek sien dit gereeld onder my kleuterskoolkinders, hierdie drang wat ouers het om hul eie drome en ideale op hul kinders af te dwing. Eintlik haal ek my hoed vir Andre af dat hy nog nie onder die druk van jou pa of julle twee broers geswig het nie. Ten minste toon hy ’n goeie dosis hardkoppigheid.”

				Haar tone begin heimlik omkrul van lekkerte want sy is beslis besig om onder Linde se vel in te kruip.

				“Dankie vir die bietjie sielkunde,” sê hy kortaf. 

				“My plesier en dit was heeltemal gratis,” kap sy met ’n glimlag terug.

				Linde wil iets daarop sê, maar Annette vat aan haar arm om haar aandag te trek.

				“Anton het ingestem om eers môreoggend saam met ons kerk toe te gaan. Dit gaan natuurlik ons skedule so ’n bietjie aanjaag, maar ek wil dit graag doen, vir oulaas saam met julle meisies kerk toe gaan.”

				“Dis mos nie asof Mams vir altyd weggaan nie? Daar sal ander geleenthede wees, nie waar nie?”

				“Natuurlik sal daar, skat, jy bekommer jou verniet.”

				Toe Annette weer met Anton begin praat, kyk Dianette ingedagte voor haar uit. Sy ken haar ma. Vir haar is hierdie kuiertjie ’n langtermynprojek en daar is niks wat sy daaraan kan doen nie. 

				Linde moes iets op haar gesig gelees het, want sy stem is skielik sagter en toegankliker. “Jou ma is reg. Ons sal mooi na haar kyk en sy kan enige tyd weer huis toe kom as sy so voel.”

				Die uitdrukking in sy oë is ook sagter. En dit hou haar blik vas. Magneties en betekenisvol.

				“Verskoon tog, hier is Meneer en die juffrou se drankies,” onderbreek die kelner hul gesprek voor sy dit kan ontleed of probeer verstaan. Toe Linde die glas na haar uithou, kyk sy na sy lang, skraal vingers wat elegant om die glas se delikate steeltjie krul. Hulle vingers raak. Dit is niks langer as twee of drie sekondes nie, maar sy is onmiddellik bewus van die skrams aanraking. Byna ruk sy haar hand weg. Haar reaksie is so vreemd dat sy eerder voor haar kyk terwyl sy liggies aan haar drankie teug.

				Dis reeds skemer toe Anton opstaan en sy hand na Annette uitsteek. “Ons kan maar ingaan. Die kelner sê ons tafel is gereed.”

				Toe hulle deur die skuifdeure en die groot voorportaal van die luukse hotel loop, bly Linde om een of ander rede aan haar sy, selfs toe hulle die eetkamer binnestap en wag dat hulle sitplekke aangewys word. 

				Sy sien haarself in die groot vergulde spieël teen die oorkantse muur raak. Sy lyk skoon vreemd in die mooi en elegante klere wat sy aanhet. Haar ma was ook reg; haar lang blonde hare blink in die lig van die kristalkandelaar teen die dak en selfs haar oë lyk vreemd – groot en misterieus. Wat haar ook opval, is die lang donkerkopman wat agter haar huiwer. Skielik is dit ’n tydskrifmooi prentjie. Hy, lank en donker, en sy, blond en fyn en vroulik. Wat die kroon op alles sou plaas, is as hy sy arms om haar middel sou stoot en haar teen hom aantrek, sy donker kop teen haar ligte hare druk. Die blote gedagte sit haar hart weer op loop. 

				Ierma lag effens te hard vir iets wat Andre gesê het en dit ruk haar ru uit haar fantasie. Sy kyk vinnig weg van die twee mense in die spieël. As daar al ooit ’n verspotte gedagte was, is dit die een wat sy so pas gefabriseer het, tree sy haarself aan. Linde is Linde en sy is sy. So iets sal nooit gebeur nie.

				Haar asem stol in haar keel toe Linde onverwags sy hande op haar skouers sit en haar na links stuur. Weer eens is sy aanraking net vlugtig, maar dit het dieselfde vreemde uitwerking op haar sinne.

				Linde trek haar stoel uit en neem langs haar plaas. Andre sit aan haar ander kant en Ierma weer langs hom. Haar verraderlike hart klop nou nog vinniger. Wat haar so vies vir haarself maak, is dat sy soos ’n bakvissie reageer. Die man het net sy hande op haar skouers gesit – sonder enige bybedoelings – en sy kry skoon hartkloppings. Nee, hierdie uiters luukse omgewing het beslis ’n negatiewe uitwerking op haar denke en sinne.

				Anton tik liggies met sy mes teen sy glas en vestig almal se aandag so op hom.

				“Ek kan nie begin om te sê hoe gelukkig dit my vanaand maak om julle almal om my tafel te sien nie. My seuns, Annette se dogter en haar twee vriendinne, wat in elk geval soos kinders vir Annette is. Ek weet julle voel almal ’n bietjie skepties omdat ek en Annette nie juis briek aandraai nie, maar op ons ouderdom is dit nie juis ’n vereiste nie,” sê hy met ’n breë glimlag. Hy lig sy glas. “Nou vra ek julle om ’n heildronk op my en haar toekoms te drink. Ongeag waar dit ons ook al mag neem.”

				Dianette kyk vlugtig na Linde, maar hy het reeds sy glas gelig. Halfhartig volg sy sy voorbeeld. Toe hervat almal weer hulle gesprekke. Iemand moes musiek aangeskakel het want die atmosfeer raak gesellig en effens luidrugtig. Dis net sy en Linde wat niks vir mekaar te sê het nie. 

				“Jou ma lyk gelukkig, maar ek dink sy steek haar senuweeagtigheid goed weg,” maak hy onverwags ’n stelling. 

				Sy kyk lank na Annette. “Jy is reg. Ek dink dis net ’n front. Sy is bang maar wil terselfdertyd dapper wees.”

				“Hoekom?”

				Sy kyk vinnig na hom. Sy oë is nou op sy glas gerig.

				“Hoekom wat?”

				“Ek dink jou ma sal dit waardeer as jy dalk ’n rukkie saam met haar gaan. Dingetjies op die eiland saam met haar deurkyk.”

				“Ek glo nie wat ek hoor nie. Jy wil nog ’n ongewenste gas by julle op die eiland hê?”

				“Ek het nooit gesê jou ma is nie welkom nie. Net dat ek my bedenkinge oor hul verhouding het.”

				Dianette frons en gee nie om of iemand dit raaksien of nie. Sy hou egter haar stem sag genoeg dat net hy haar kan hoor. “Laat ek jou een ding vertel. Jou pa kan sy sterre dank dat hy iemand soos my ma in sy lewe het. Inherent is sy ’n sagte, liefdevolle vrou, en dit wat jy op die oog af sien, is net ’n masker wat sy leer opsit het toe drie mans haar gruwelik in die steek gelaat het. Eers was daar my pa se dood. Toe haar tweede man wat haar emosioneel afgetakel en gemanipuleer het. Die kersie op die koek was my stiefpa wat haar na sy afsterwe pennieloos en haweloos gelaat het. Maar ten spyte daarvan het sy nie verleer om lief te hê nie. Sy het nie toegelaat dat dit haar verbitter laat nie. En as sy jou pa dalk liefkry, sal sy ’n baie goeie vrou vir hom wees. Maar ek hoop nie dit gebeur nie. Ek wens sy kom tot haar sinne voor sy op daardie vliegtuig klim.”

				Sy tel haar glas op en neem ’n slukkie sonder om die smaak in te neem. Elke woord wat sy gesê het, het sy bedoel. Sy hoop Annette besin en die Du Pre-mans verdwyn uit hulle al twee se lewens.

				Die res van die aand probeer Dianette enige verdere gesprekke met Linde vermy. Sy vra Andre uit oor sy werk en later kan sy nie aan ’n enkele ding dink om nog met hom te bespreek nie. Hy hou blykbaar van haar geselskap en gee nie om dat Linde dit sien en afkeur nie. Dit lei sy af van Linde se frons wat al hoe dieper raak. 

				“Jy en jou vriendinne moet gerus af en toe by my kom inloer. Ek het ’n ellelange lys van hubare mans op my databasis. As ons slim te werk gaan, het elkeen van julle ’n man voor die einde van die jaar, en dit gaan julle niks kos nie,” terg hy toe hulle later die aand gereed maak om huis toe te gaan. Hoekom sy vinnig na Linde kyk, sal sy seker nooit weet nie, maar hy kyk haar afkeurend en koel aan. Besef hy nie hulle maak net skadelose grappies nie?

				“Dankie vir die aanbod. Ons sal dit beslis oorweeg as ons regtig desperaat raak,” korswel sy terug terwyl haar gesigspiere stram voel. Sy draai na Annette toe. “Mams moet ook nie te lank draai nie. Daar is nog heelwat goedjies wat ingepak moet word.”

				Anton antwoord namens Annette. “Ek het vir Annette gesê om nie te veel in te pak nie. Alles wat sy mag nodig kry, kan ons op die eiland of op die vasteland vir haar koop.”

				Natuurlik, hoe dom van haar. Anton is ’n hotelmagnaat met hope geld. “Dan sien ons Mams later by die huis.” Sy steek haar hand na Naude uit. “Dit was aangenaam om jou te ontmoet.” Toe groet sy vir Andre van wie sy veel meer hou.

				’n Rukkie later sit hulle al drie agter in die hotel se motor. Anders as Ierma en Robyn, voel sy nie lus om te kwetter nie.

				“Ek weet nie van julle nie, maar ek het die aand geniet. Andre is regtig ’n gawe ou, maar ek weet nie so mooi van Naude nie. Ek dink hy en Linde is van dieselfde ernstige stoffasie gemaak,” sê Robyn. 

				“Ja, heeltemal te prim en proper vir my smaak. Kan julle jul voorstel: Twee sulke belangrike, egoïstiese mans elk met ’n baba in die arms? Die arme goedjies sal heeltemal ontuis voel,” verklap Dianette ’n bietjie van die antagonisme wat sy op daardie oomblik voel. Maar haar hart konfronteer haar met ’n ander feit. Egoïsties of nie – ’n man soos Linde sal pragtige kinders hê. Donker krulhaartjies, groen ogies en blas velletjies. Dalk nog dieselfde kepie in die ken. Sy klap vererg haar tong toe sy sien in watter rigting haar gedagtes al weer weghol. Wat gaan met haar aan?

				“En nou?” vra Ierma verbaas.

				Gelukkig is dit donker in die motor en kan hulle nie sien hoe haar wange warm word nie. “Jammer, ek het nie bedoel om so onverfynd te klink nie. ’n Mens kan duidelik sien ek is heeldag in die geselskap van sesjariges.”

				“Waaroor was jy dan vies?”

				Haar gedagtes slaan soos ’n ou horlosie se ratte oormekaar om ’n antwoord uit te kry. 

				“Dis sommer niks. Ek het net vir ’n oomblik gedink my skoen se bandjie het gebreek.” 

				Gelukkig vind haar vriendinne vinnig iets anders om oor te praat en sy sak terug teen die kussings. Dis nou jammer van haar ma, maar miskien is dit beter as Linde du Pre landuit is. Moontlik vat hy haar simpel gedagtes met hom saam.

				

			

		

	
		
			
				Ses

				SES

				“Môre, Dianette.”

				Linde staan in die kombuisdeur en Anton agter hom. Sy het hulle nie eers hoor inkom nie.

				“Goeiemôre, kom gerus binne,” nooi sy met geveinsde vriendelikheid. “My ma pak net ’n laaste dingetjie of twee in.”

				“Ek sal haar gaan aanjaag,” sê Anton, maar sy dink dis omdat hy Annette nog nie gesien het nie. Hy het vroeg die oggend laat weet hy gaan nie meer saam kerk toe nie, want hy wil ’n laaste paar sake met sy plaaslike hotelbestuurders uitklaar.

				Nie sy of Linde het veel om te sê toe Anton by die deur uit is nie. Sy neem haar koffiebeker van die tafelblad af en sit dit in die wasbak. Terselfdertyd soek sy ’n vadoek om die reeds skoon oppervlakte vir ’n tweede keer af te vee. Enigiets om nie na hom te kyk nie.

				“Jy lyk nie gelukkig nie.”

				Sy weet nie of hy vra en of hy haar verwyt nie.

				“Ek het nie juis veel om te vier nie, het ek?” 

				“Seker nie. Ek neem aan jy kon jou ma nie uit hulle planne praat nie?”

				“Nee,” sê sy kortaf en hang die vadoek terug op sy plek. “Kon jy iets met jou pa uitgerig kry?”

				“Ook nie.”

				Alles voel skielik haar skuld. “Wat kan ek sê? Ek’s jammer dinge verloop soos dit verloop. As ek geweet het wat op ons almal wag, sou ek haar nie naby Andre se internetbesigheid toegelaat het nie. Dis was sommer ondeurdagte malligheid.”

				“Die storie het nie noodwendig ’n negatiewe einde nie.” Linde oorweeg die res van sy antwoord en sy wonder hoekom. “As dit nie vir hulle ontmoeting was nie, sou ons waarskynlik nooit . . .”

				Die kombuisdeur slaan met ’n harde slag teen die yskas toe iemand dit hard oopstoot. Linde se sin breek stomp af en hy draai net so vinnig soos sy na die deur toe.

				“Haai! En ekskuus vir die deur. Ek weet ek is laat en ek hoop nie julle wag net vir my nie.”

				Wat Linde wou sê, sal sy seker nooit weet nie. “Nee, Robyn, daar is nog ’n paar minute tyd.”

				“Hoe gaan ons lughawe toe ry?”

				Dianette kyk vlugtig na Linde, maar sy het klaar haar eie planne gemaak. “Ons drie meisies ry met my motor, en die hotel se bestuurder sal my ma, oom Anton en Linde lughawe toe neem. Sodoende hoef niemand verder vir ons verantwoordelik te voel nie.”

				Anton verskyn in die deur met twee tasse. “Ons kan maar gaan.”

				“Gee vir my,” bied Linde dadelik aan. 

				Almal bondel na buite en Dianette sluit die voordeur. Met ’n beswaarde hart ry sy agter die swart motor aan. Dit voel kompleet soos ’n begrafnisstoet, dink sy hartseer. Toe hulle later in die lughawe se vertreksaal staan en begin groet, voel sy steeds nie beter nie. “Moenie so hartseer lyk nie, Dianette,” sê Annette, wat self sukkel om haar trane onder beheer te hou. 

				“Ek kan dit nie help nie, Mams,” sê sy en laat toe dat Annette haar in ’n krampagtige omhelsing intrek. Dan wil Anton ook groet en Annette is verplig om haar te laat gaan.

				“Julle kan enige tyd kom kuier. Net wanneer julle wil,” probeer hy haar troos, en eerder as om verby die knop in haar keel te praat knik sy net haar kop.

				Toe staan Linde voor haar, en vir die eerste keer vandat sy hom ken, lyk hy onseker. Hy steek sy hand uit om te groet, maar lig dit dan hoër. Voordat sy weet wat hy beplan, vee hy liggies onder haar oog. “Ek dink enetjie het ontsnap.”

				Sy gaan nie voorgee sy weet nie waarvan hy praat nie en probeer dapper glimlag. Hy is die laaste persoon wat haar trane moet sien.

				“Kom, Linde,” jaag Anton hom skielik aan.

				“Dan groet ons vir eers.” Hy het sy afsydigheid en koelheid afgeskud en kyk nou ondersoekend na haar. Duidelik is dit die trane wat hom so ongemaklik laat voel. Sy steek haar hand uit om te groet, maar Linde oorbrug die afstand tussen hulle, buig sy kop en druk sy lippe vir ’n paar oomblikke teen hare. Te verbaas om te reageer kyk sy hom net stom aan. Die soen het haar miskien sprakeloos gelaat, maar haar lyf het so vinnig op sy aanraking gereageer dat sy lighoofdig voel. 

				“Ons is mos so half en half familie,” sê Linde toe sy hom steeds net aankyk.

				Dit dring stadig deur. Familie. Dis hoe hy aan haar begin dink. As onwelkome en ámper aangetroude familie. Dit maak seer en sy weet nie hoekom nie. Sy forseer ’n glimlag na haar stem. “Ek wou nog altyd ’n boetie gehad het.”

				Dis sy beurt om te frons. Dat hy nie van haar antwoord hou nie, is duidelik, maar sy gee nie om nie. Sy loop by hom verby. “Mams moet bel die oomblik wanneer julle veilig geland het.”

				Annette belowe en Dianette waai vir haar ma totdat hulle deur die internasionale vlugte se hekke gaan en sy hulle nie meer kan sien nie. 

				“Ek wens dit was ek. Hoeveel mense droom nie van ’n vakansie op ’n Griekse eiland nie? En nou gaan jou ma daarheen.”

				“Sy is ’n uiters gelukkige vrou. Ek hoop sy besef dit en hou wat sy het,” beaam Ierma Robyn se versugting.

				Dianette sug heimlik. Twee teen een. Miskien moet sy minder morbied voel en saam met haar ma bly wees. “Kom ons gaan huis toe. Daar is ’n groot bak roomys in die vrieskas en ek sal vir ons ’n poeding bak.”

				“O genade, dis al weer sulke tyd,” sê Robyn gemaak geskok, maar steek terselfdertyd haar arm deur Dianette s’n.

				

			

		

	
		
			
				Sewe

				SEWE

				Vier weke en twee dae. Dis hoe lank gelede haar ma haar huis verlaat het. Sy kyk na die begroting wat sy opgestel het en wat sy op geen manier gebalanseer kry nie, en kom tot een gevolgtrekking. Haar ma het haar nie verlaat nie, sy het haar eintlik versaak. Sonder Annette se toelaag, háár klererekeninge wat steeds maandeliks betaal moet word en Ierma se geldelike verknorsing is sy wat Dianette is, weer eens kniediep in die gemors. 

				Daar is net een oplossing. Sy staan op en loop na die gangkas. Haar duur hokkiestokke en ou tennisrakette het geen nut as sy op straat sit nie. Sy sien die banjo op een van die rakke en haal dit ook uit. Dit het sentimentele waarde, maar sy is seker haar oorlede pa sal verstaan. Met alles in haar arms vasgeklem, loop sy na buite en druk die goed by haar motortjie se oop venster in. Sy gaan terug huis toe om haar sleutel te gaan haal. Toe sy weer buite kom, sien sy ’n vreemde motor het haar vasgeparkeer. Sy rek haar treë om uit te vind wie in die swart motor sit, maar dan verloor haar bene hulle krag en sy gaan botstil staan. 

				Linde klim agter die stuur uit en kyk rustig om hom rond voordat hy sy motor met die beheerapparaat in sy hand sluit. Steeds weier haar bene om haar vorentoe of terug huis toe te dra. Sy het nie vergeet hy is so aantreklik nie. Die herinnering het net effens getaan, dink sy toe hy haar sien en in haar rigting stap. Hy steek sy hand uit en sy lig hare werktuiglik.

				“Goeiemiddag, Dianette. Dit lyk of jy ’n spook gesien het.”

				Sy skud haar verbasing af. “Ek het net nie verwag om jou ooit weer te sien nie.” Van die begin af moet sy dit duidelik maak dat hy nie hier welkom is nie. Sy frons. “Ek hoop nie daar is iets fout met my ma nie? Ek het gister nog met haar gepraat.”

				Hy glimlag effens en sy wens hy wil sy sonbril afhaal. Sy glo mense se oë verklap baie meer as hul gesigsuitdrukkings. Toe besef sy hy hou steeds haar willose hand vas, en haar gesig word warm.

				“Nee, Annette is piekfyn.”

				“Laat ek dan raai: Jy was in die buurt en wou net oë wys?”

				Die kepe langs sy mond as hy glimlag bly maar vir haar aantreklik, dink sy tog tot haar skande.

				“Steeds nie op jou mond geval nie, sien ek.”

				“Ek’s ’n geëmansipeerde meisie. Daar is geen rede hoekom ek nie my sê kan sê nie.” 

				“Ek moet erken ek hou nogal van uitgesproke meisies.”

				“Maar nie van my nie,” voltooi sy sy sin vir hom.

				Sy glimlag word breër. “Dis nie wat ek wou sê nie. Jy lê woorde in my mond.”

				Hierdie mondelinge skermutseling mors nou haar tyd. “Kom eerder tot die punt. Wat doen jy hier?”

				Linde haal sy donkerbril af, vou dit netjies op en druk dit in sy baadjiesak. “Moet ons dit buite bespreek?” Hy kyk by haar verby. “Wie is die vrou wat kort-kort deur haar venster loer?”

				Sy hoef nie te kyk om te weet dis haar buurvrou, tannie Marie, nie. “Ek het nie nou tyd vir kuier nie. Ek moet die pandjieswinkel oopkry voor hulle sluit.”

				Linde se glimlag word met ’n frons vervang. “Pandjieswinkel? Wil jy iets verpand?”

				Dit het sy nou van haar persoonlike sake sommer net uitblaker. Sy kyk na haar motortjie en hoop hy sien nie al die goed op die voorste sitplek raak nie. Sarkasme is ’n goeie teenoffensief, het sy lankal uitgevind. “Nee, ek wil sommer vir die pret soontoe ry. Jy sal my nou regtig moet verskoon.” Sy stap om haar motortjie, maar voordat sy haar deur kan oopmaak, rus sy hand op die deurhandvatsel. Hy buig sy nek om by die motor in te sien.

				“Hoekom wil jy jou goed gaan verpand?”

				Is dit te laat om hom iets van ekonomie te leer? Sy sug hardop. “Nie dat dit enigiets met jou uit te waai het nie, maar ek wil van die ou goed ontslae raak want ek het geld nodig. Daar is rekeninge wat betaal moet word. Ierma het nie haar teikens gemaak nie en haar kommissie is te min om haar deel van die huur te betaal. Daar weet jy nou alles. Tevrede? Kan ek maar gaan?”

				Hy ignoreer haar openlike sarkasme. “En nou verpand jy jou goed omdat sý nie haar verpligtinge kan nakom nie?”

				Die feit dat hy so omgekrap klink, verbaas haar glad nie. Ryk mense kan meedoënloos in hulle redenasie wees, en hoekom sal hy haar een-hand-was-die-ander-hand-filosofie verstaan?

				“Duidelik begryp jy nie hoe vriendskap werk nie. Ons is saam in die finansiële verknorsing en ons staan by mekaar – deur dik en dun. As jy jou motor agter myne verwyder, kan ek ry.”

				“Ons het nog nie gepraat nie.”

				“Is dit dringend?”

				“Nee, maar dis belangrik.”

				“Kom volgende week terug. Dalk het ek dan tyd.”

				Sy oë word koue blokkies ys en sy besef sy het haar katterigheid dalk te ver gevoer. “Nou goed. Ek is môre net na vier by die huis.” Sy maak haar deur oop en klim in. “Totsiens, meneer Du Pre,” groet sy deur die venster.

				“My naam is Linde, maar jy weet dit mos.”

				Sy roer haar skouers asof sy nie omgee nie. “Tot môre dan.”

				Haar arrogante houding was net ’n fasade, besef sy toe sy wegry. Haar hart klop steeds te vinnig – nie omdat hy haar verras het nie, maar weens die uitwerking wat hy op haar sinne het. Baie aantreklike mans het al haar pad gekruis, maar nie een kon dieselfde reaksie by haar uitlok as Linde nie. En katterigheid is die enigste manier wat sy ken om hom op ’n afstand te hou, om seker te maak hy kom nie agter hy het tog ’n indruk op haar gemaak nie.

				Die bedrag wat die pandjieswinkel haar aanbied, is teleurstellend min, maar elke bietjie help. Sy steek die geld in haar denimbroek se sak en stap by die winkel uit. Sy kruis die straat na haar motortjie waar dit voor ’n restaurant geparkeer staan. Toe eers sien sy die stuk papier teen die voordeur raak. Die plek benodig kelners om die laat skof te hanteer. Sy skeur een van die kontaknommers af en druk dit in haar sak. Dit sal nie die eerste keer wees dat sy ’n skinkbord agter mense aandra nie. Kelnerwerk het haar brandstof in haar eerste universiteitsjaar betaal.

				’n Halfuur later draai sy in haar oprit in, net om amper teen dieselfde swart motor van vroeër te bots. Duidelik laat Linde hom nie voorsê nie. Onwillekeurig draai sy haar spieëltjie, en tevrede dat haar hare netjies lyk en sy darem nog ’n titseltjie glans op haar lippe het, klim sy vinnig uit. Daar is niemand in sy motor nie en sy stap huis toe. Toe sy haar voordeur wil oopsluit, vind sy dis reeds oop. Linde staan met sy arms gevou soos ’n marmerbeeld in die klein voorportaal. “Hoekom sluit jy nie jou voordeur nie?” raas hy dadelik. 

				“Ek was haastig en het seker vergeet. Buitensdien, Ierma behoort enige oomblik hier te wees.” Sy stap sitkamer toe en gooi haar motortjie se sleutels op die bank neer. Eers wil sy vra wat hy nog daar doen, maar besluit daarteen. Hoe gouer sy uitvind wat hy wil hê, hoe gouer kan hy weer ry. “Sit,” nooi sy en neem op die bank plaas. “Wat is so belangrik dat dit nie tot môre kan wag nie?”

				“My pa wil met jou ma trou en sy het nee gesê.”

				Die nuus verras haar. Toe sy laas met Annette gepraat het, het sy nie ’n woord daarvan gerep nie. “Sy het nee gesê?”

				“Ja, ek was net so verbaas toe ek dit hoor.”

				“Ek het gedink jy sal in ekstase wees as my ma nié jou stiefma word nie.”

				“Ek het intussen tot ander insigte gekom. Jou ma se teenwoordigheid in ons huis het ’n goeie uitwerking op my pa. Hy bemoei hom glad nie meer met die besigheid nie en sy stresvlak het tot nul gedaal. Hy is altyd in ’n goeie bui en ek dink hy was laas so gelukkig toe my ma nog geleef het.”

				Haar tone krul van lekkerte. “Nou toe nou. Ek kon jou ook vertel het my ma sou jou pa sonder twyfel gelukkig maak. Jy sien, as my ma gelukkig is, wil sy almal om haar ook gelukkig sien.”

				“Nogtans wil sy nie met hom trou nie.”

				“En wat wil jy hê moet ek daaromtrent doen?”

				“Jy moet saam met my Griekeland toe gaan en jou ma tot ander insigte bring.”

				Sy lag hom openlik uit. “Jy is seker nie ernstig nie.”

				“Ek is.”

				“Ek het nuus vir jou. Buiten vir die feit dat ek nie verlof buite ’n skoolvakansie kan kry nie, kan ek nie bekostig om vir elke bakatel rond te vlieg nie. Buitendien, as my ma jou pa se huweliksaanbod van die hand gewys het, moet daar ’n goeie rede voor wees.”

				Sy oë flikker en sy weet hy steek iets vir haar weg.

				“Hoekom hét sy nee gesê? En moenie vir my jok nie,” waarsku sy kwaai. 

				“Om een of ander rede het sy dit in haar kop gekry dat my pa gaan dink sy wil net met hom trou omdat hy ryk is.”

				“Ek wonder wie die idee in haar kop gesit het?”

				Die skimp is ’n voltreffer. “Oukei, moontlik het ek een keer per ongeluk laat glip hoe ek voel, maar ek is man genoeg om te erken ek het ’n fout gemaak.”

				“En intussen woon sy in sonde saam met hom? Nie juis ’n goeie voorbeeld om vir haar enigste dogter te stel nie.”

				“Jy spot, maar dis ernstig. Ek wil my pa nie ongelukkig of depressief sien nie. Hoe gou sal jy saam met my kan vlieg?”

				Sy arrogansie verstom haar opnuut. “Nooit nie. My ma is groot en kan haar eie besluite neem.”

				“En haar geluk? Gee jy geen snars daarvoor om nie?”

				“Dis juis omdat ek omgee. Dalk het sy hom nie lief genoeg om te commit nie, en ek is die laaste persoon wat haar ongelukkig of in ’n liefdelose verhouding wil sien.” Sy staan op, ’n teken dat sy dit nie langer wil bespreek nie. “Jy sal my moet verskoon. Ek wag vir iemand wat moontlik ons derde slaapkamer wil huur.” Sy kyk op haar horlosie. “Hy behoort enige oomblik hier te wees.”

				“Hy? Ken jy die man?”

				“Nee, dis iemand wat op ons advertensie reageer.”

				Linde skud sy kop in ongeloof. “Ek dink nie ek het al ’n meer onverantwoordelike persoon as jy teëgekom nie. Om ’n vreemdeling sommer in jou huis te laat bly, is maklik een van die domste goed wat ek gehoor het. Dink jy jy leef tussen die . . . untouchables?”

				“Ek het mos nog nie ja gesê nie. Totsiens en dankie vir die besoek,” herinner sy hom sarkasties dat hy moet gaan. 

				“Ek is jammer, maar ek loop nie voor ek die man gesien het nie. Dis duidelik dat jy dringend leiding in jou lewe nodig het.”

				Dis nie leiding wat sy begeer nie, maar geld. Kan hy dit nie insien nie? Sy kyk hom uitdagend aan. “En jy gaan dit vir my gee? Hoe oud is jy?”

				“Nege en twintig.”

				“’n Skamele sewe jaar ouer as ek en jy dink jy is soveel wyser en slimmer. Nee, dankie, jou advies het ek nie nodig nie.”

				Linde het genoeg van hul sinlose geredekawel gehad en sy stem word streng en onversetlik. “Kyk, jy kan maar net so wel ophou teëpraat, want ek gaan nie loop voordat ek self ’n onderhoud met die man gevoer het nie. Ek is dit aan jou ma verskuldig om seker te maak jy nooi nie ’n reeksmoordenaar of verkragter in jou huis in nie. As ek tevrede is met wat ek sien én sy verwysings nagegaan het, mag ek jou dalk laat begaan.”

				Daar is te veel woorde in sy monoloog waarvan sy nie hou nie. Kan, mag. Maar daar is nie tyd om hom daaroor in te lig nie. Sy het ’n motor voor die huis hoor stilhou en dis nie Ierma s’n nie.

				“Nou goed. Jy kan bly, maar jy sê niks terwyl ek met hom praat nie. Ek wil my eie opinie vorm.”

				Hy knik, maar sy is glad nie so seker hy gaan daarby hou nie. Toe sy die voordeur oopmaak, staan ’n ou met ’n gebleikte jean en ’n T-hemp voor haar. Sy ligte bruin hare hang ’n hele paar sentimeter verby sy kraag, en toe hy glimlag, is daar twee bekoorlike kuiltjies in sy wange. Glad nie sleg nie, dink sy tevrede. Sy handdruk is sag, maar nie alle mans het Simson se krag nie. 

				“Ek is Ivan Ross.”

				“Aangename kennis. Ek is Dianette. Kom gerus binne. Ons kan langsaan gaan gesels.”

				In die sitkamer staan Linde beleef op, maar die uitdrukking op sy gesig maak dit meer as duidelik dat hy nie die ander man met die hand gaan groet nie. Dianette vervies haar. Moet hy sy argwaan so openlik wys? Sy maak groot waarskuwende oë vir hom, maar hy ignorer dit in elk geval. 

				“Wat doen jy vir ’n lewe, Ivan?”

				“Ek is ’n derdejaar-kunsstudent. Oor naweke werk ek by ’n selfoonmaatskappy, en as ek geld kortkom, doen ek enigiets anders wat in my skoot val.”

				Hy is met ander woorde ook ’n sukkelende student. Dianette maak sommer klaar ’n kruisie agter sy naam. Sy ken sy tipe want sy was self een. Sy waag ’n blik in Linde se rigting, maar sy kwaai oë sê presies wat hy dink. Ivan is nie eens ’n opsie nie. 

				“Dink jy jy sal jou deel van die huur maandeliks kan bybring?” vra sy net om beleef te wees. 

				Hy glimlag. “As jy dalk met tweehonderd of so kan sak, behoort dit nie ’n probleem te wees nie.”

				“Ek sien.” Sy staan op. “Baie dankie dat jy die moeite gedoen het om te kom. Ek wag vir nog twee ander applikante en sal jou spoedig laat weet of jy die kamer het of nie,” jok sy blatant. 

				By die voordeur groet sy hom, en toe sy omdraai, sien sy Linde het haar gevolg.

				“Ek hoop nie jy oorweeg dit om hierdie man in te neem nie.”

				Sy dink glad nie daaraan nie, maar hy hoef dit nie dadelik te weet nie. “Ek weet nie. Iets aan sy glimlag fassineer my en hy het fris boarmspiere. Hy kan dalk ’n aanwins vir ons wees. Sag op die oog én daar is allerhande ou goedjies wat hy hier in en om die huis kan regmaak.”

				“Boarmspiere? Die man het kieriedun armpies, Dianette. Hy speel met verfkwaste, nie gewigte nie.”

				“Jy is onnodig bevooroordeeld. Jy wil net nie hê ek moet ’n man inneem nie.”

				“Jy is doodreg. Waar is die advertensie wat jy in die koerant geplaas het?”

				“Hoekom?”

				“Ek wil daarna kyk.”

				Sy kyk rond en sien die gemeenskapskoerantjie op ’n tafeltjie raak. Sy vou dit by haar advertensie oop en Linde kyk oor haar skouer.

				Hy frons. “Is dit ál wat jy die man vir die kamer vra?”

				“Ja, ek het gedink dit sal regverdig wees as ek die maandelikse huur tussen drie verdeel.”

				“Wat van sy deel van die elektrisiteit?”

				“Ek . . . het nie daaraan gedink nie.”

				“Jou huurder moet ten minste ’n derde van die waterverbruik ook betaal. Hoe gaan jy daarvoor kompenseer as hy elke tweede dag sy skedonk wil was? Of dalk een van sy ander langhaarvriende se karre? Jy en Ierma sal daarvoor moet opdok. En hoeveel gaan hy bydra vir kos en waspoeier en dies meer?”

				Sy verwens haar voortvarendheid. Niks wat Linde uitwys, het eers in haar gedagtes opgekom nie. Dit gebeur as ’n mens uit pure desperaatheid iets wil aanvang.

				“Erken ek is reg,” beveel Linde. 

				Hy geniet dit om reg te wees. Daarvan hou sy niks nie, maar sy sal hom ook nie die satisfaksie gee en erken sy was verkeerd nie. 

				“Ek gee toe dat ek miskien nie alles mooi deurdink het nie, maar ek wil terselfdertyd beklemtoon dat my besluit om iemand in te neem en die bedrag wat ek vra, niks met jou te doen het nie. Baie dankie vir jou raad, maar nou moet jy gaan. Ek het nog tuiswerk om te doen.”

				“Tuiswerk?”

				“Voorbereiding vir môre se klas.”

				“Jou ma het genoem dat jy ’n kleuterskoolonderwyseres is.”

				Dis ’n teer sakie. Sy weet maar alte goed hoe haar ma oor haar keuse van ’n beroep voel.

				“En sy het seker ook gesê ek sal soveel beter in ’n hoërskool doen, nie waar nie?”

				“Sy het, maar niks gerep oor jou bitterheid daaroor nie. Ek is seker sy dra net jou belange op die hart. ’n Laerskool- of hoërskoolonderwyseres verdien seker heelwat meer as jy. Veral as jy boonop ’n kranige atleet ook was. Ek dink nou net aan al daardie duur hokkiestokke en tennisrakette wat in jou motor was.”

				Wat het haar ma nie nog alles met hom bespreek nie, wonder sy vies. “As ek in die toekoms dalk beroepsvoorligting nodig het, sal ek jou skakel. Nou moet jy asseblief gaan.” Sy stap voordeur toe en maak dit vasberade oop.

				“Ek kan buitendien nie langer bly nie, maar ek sal jou môreaand weer sien.”

				“Hoekom? Jy het tog reeds my antwoord.”

				“Ongelukkig is dit nie wat ek wil hoor nie. Slaap oor alles en doen jou beplanning. Ek sal verkieslik teen volgende week op die eiland wil wees.”

				Hy is al halfpad teen die trappies af toe sy eers woorde vind om haar verontwaardiging uit te druk. Gefrustreerd loop sy ’n paar treë agter hom aan. “Is jy altyd so vermetel? My antwoord was ’n definitiewe nee!” roep sy sag maar met gevoel uit. 

				“Ons sal maar sien,” sê hy oor sy skouer. Hy sluit sy motor oop en klim rustig in. 

				Dianette kyk hom agterna tot sy sy kar nie meer kan sien nie. As sy nie bang was die voordeur breek uit sy skarniere nie, het sy dit nou toegeslaan. Sy maak dit egter saggies toe. “Ons sál sien, Linde du Pre. Ons sal.”

				Ondanks haar vasberadenheid om te bly waar sy is, kry sy die idee van die eiland nie uit haar kop nie, veral toe sy later alleen in haar bed lê en die vragmotors op die nabygeleë snelweg hoor dreun. As dinge anders was, sou dit nogal lekker gewees het om ’n vreemde eiland te gaan besoek en om uit te vind hoe die werklik rykes leef. In sy natuurlike omgewing sal Linde seker nog meer arrogant en vol van homself wees. Sy wonder hoe haar arme ma dit daar uithou. Dit sal haar glad nie verbaas as Linde die rede is dat sy nie in die Du Pre-familie wil introu nie. 

				’n Ander gedagte skiet haar te binne. Het Linde dalk ’n meisie op die eiland? Annette het nog nooit iets laat glip nie en sy wat Dianette is, het ook nog nooit pertinent uitgevra nie. As hy wel ’n meisie het, sal sy heel waarskynlik net soos hy wees: arrogant, veeleisend en hooghartig. 

				Toe sy teen middernag nog nie vaak is nie, neem sy haar voor om Robyn se mediese opinie te vra. Kan ’n mens op twee en twintig vir die eerste keer insomnia ontwikkel? Want sy kry nie haar lê nie en haar kop nog minder sy gewone gemaklike holtetjie op haar kussing. Daar is sekerlik ’n fisieke rede vir haar skielike slapeloosheid. Linde du Pre kan onmoontlik die rede wees hoekom sy nie aan die slaap kan raak nie.

				

			

		

	
		
			
				Agt

				AGT

				Dianette hoef nie heldersiende te wees om te weet dis Linde se klop aan haar voordeur nie. Sy kyk smekend na Robyn. “Bly asseblief ’n rukkie. Ek gaan net vir hom sê ek het nie van plan verander nie en dan sal hy geen keuse hê as om weer te loop nie.”

				Robyn kyk na haar horlosie. “Jammer, vriendin, maar as ek my nie roer nie, is ek laat vir my skof. Glo my, jy wil nie die nagsuster op jou rug hê nie.” Robyn loop voordeur toe en sy soos ’n hondjie agterna.

				“Goeienaand, Linde. Ek sou graag wil bly om te hoor hoe dit gaan, maar ek is gruwelik laat.” Robyn druk by hom verby en laat ’n verbysterde Dianette agter.

				Linde glimlag. “Ek het nie eers kans gekry om terug te groet nie.”

				Dianette hou die deur wyer oop sodat hy kan inkom. Miskien as sy mooi verduidelik hoekom sy regtig nie nou by haar ma kan gaan kuier nie, sal hy verstaan en haar uitlos.

				“Het jy oor my voorstel nagedink?”

				Sy het ’n hele nag kans gehad, maar dit hoef hy nie te weet nie. 

				“Ek het en die antwoord is steeds nee. Voor jy begin baklei, moet jy verstaan ek kan werklik nie nou bekostig om weg te gaan nie.”

				“Ek sal natuurlik vir jou vliegtuigkaartjie betaal as dit die probleem is.” 

				Haar nekhare begin stadig lewe kry. Sy is miskien ’n kerkmuis, maar sy is ryk aan trots. Sy byt ’n snerpende antwoord terug en haal twee keer diep asem.

				“Ek het ook te veel verpligtinge. Buiten vir my kleuterskoolklas sal die hoof my nie nou verlof gee nie – nie eers onbetaalde verlof nie. Ons skoolkonsert lê om die draai. Daar is kostuums wat gemaak moet word en ’n duisend ander goed wat eers moet realiseer voordat ek enigsins kan dink aan weggaan.”

				“Soos wat?”

				Haar gedagtes werk oortyd om al die ander goeie verskonings waaraan sy in die vroeë oggendure gelê en dink het te onthou. “Hierdie plek is een rede – die huur moet betaal word. En Ierma. Sy verdien nie ’n vaste salaris nie, maar is afhanklik van kommissie. Sy sal nooit die mas alleen kan opkom nie.”

				Miskien kry hy uiteindelik die boodskap want hy kyk haar lank en nadenkend aan. “Ons ouers se geluk beteken dus nie veel vir jou nie. Jou ma se versorging en opoffering deur die jare was alles tevergeefs.”

				Hoewel hy nie weet waarvan hy praat nie maak sy ongegronde verwyte seer. Sy het al vroeg in haar lewe geleer om nie te veel op Annette staat te maak nie. Na haar pa se dood het sy twee stiefpa’s gehad, mans wat seker gemaak het hul eie kinders pluk die vrugte van hulle arbeid. Sy moes maar self sorg vir haar eie klein bederfies. Sy gaan hom egter nie ’n blik op haar gekwetste hart gee nie.

				“Wat my betref, is my ma op hierdie oomblik veel beter af as ek. Sy kuier by jou pa terwyl ek ’n lys verpligtinge so lank soos my arm het. My antwoord bly dus nee. Ek gaan nie saam met jou nie en my ma moet haar eie besluite neem.”

				“Wat het jy omtrent die kamer besluit?” verander hy die onderwerp so vinnig dat sy nie dadelik snap wat hy bedoel nie. 

				“Ek kon nog nie iemand geskik kry nie.”

				Die buurvrou se klein Jack Russel begin skielik blaf en sy stap venster toe. Soos sy vermoed het, is dit Jan Botha. Sy kyk op haar horlosie. Hy is ’n hele halfuur te vroeg.

				“Verskoon my, ons landheer is hier om sy huur te kollekteer en ek moet dit nog eers gaan uittel.” 

				Sy maak die voordeur vir Jan oop en verwag dat Linde op sy beurt sal uitstap, maar sy maak ’n fout. Soos gewoonlik laat hy hom nie rondbeveel nie. Hy vou net sy arms, en sy houding spreek van onversetlikheid.

				“Middag, oom Jan, kom gerus binne.” 

				Jan Botha is middeljarig en oorgewig. Sy gesig is rooi en sweet blink op sy voorkop. “Middag, Juffroutjie,” groet hy kort van asem.

				Sy onthou van Linde. “Dis meneer Du Pre.” Sy stel hom nie as vriend of kuiergas of enigiets voor nie, want wat haar betref, is Linde nie ’n faktor in haar lewe nie. 

				“Oom kan solank in die sitkamer gaan sit. Ek gaan kry net gou die huurgeld.” 

				In die kombuis gaan sy sit en skud haar handsak op die tafel uit. Muntstukke rol in alle rigtings en sy keer vir ’n vale. Die note in haar beursie haal sy uit, tel dit en sit dit netjies op hopies. Toe begin sy die verskil in muntstukke uittel en sug verlig toe sy genoeg vir die huur het.

				“Die man raak ongeduldig,” sê Linde in die deur. Terwyl sy die note in ’n koevert druk, kyk sy vlugtig op. Sy vee die muntstukke bymekaar en gooi die hand vol kleingeld ook in die koevert, wat boepens staan, en sy sukkel om dit nat te lek en toe te plak. Deurentyd bly sy bewus van Linde wat haar soos ’n arend dophou. 

				“So ja,” sê sy en staan op. Die res van haar handsak se inhoud los sy net so op die tafel. 

				Sy wil by Linde verbyloop, maar hy gryp haar onverwags aan die arm. “Gaan dit elke maand so?”

				Sy gaan nie voorgee sy weet nie waarvan hy praat nie. As iemand selfs kopermuntstukke moet uittel om die huur te betaal is die skrif aan die muur. Dit gaan werklik broekskeur.

				“Dit het niks met jou uit te waai nie.” Sy ruk haar arm onder sy hand uit en die koevert glip uit haar hande. Met ’n plofslag tref dit die vloer, en sy kyk geskok af toe haar kosbare muntstukke in alle rigtings rol. 

				“Kyk nou wat het jy gedoen!” roep sy woedend uit en val op haar knieë. Sy probeer bymekaarmaak wat sy kan. Langs haar hurk Linde en help haar optel. 

				“Ek sal alles moet oortel,” sê sy en staan op. Linde sit die munte in sy hand op die tafel neer. Sy vermy sy oë en begin vinnig oortel.

				“Ek kort twee rand.”

				Sy krap tussen haar handsak se inhoud op die tafelblad rond, maar sien nie dadelik nog geld raak nie. Al genade is om nou soos die Bybelse gelykenis op haar knieë rond te kruip en die verlore penning te soek.

				Sy kyk onder die tafel, maar sien niks nie. Al raad is om met haar hand onder die stoof te voel – die enigste ander plek waar dit kon ingerol het. “Help my soek,” beveel sy ongeduldig toe Linde net daar staan.

				“Dis verspot om so rond te kruip,” sê hy kortaf en haal sy beursie uit. Hy haal ’n tweerandstuk uit en sit dit op die tafel neer.

				“Dankie, ek skuld jou,” sê sy en gooi dit saam met die ander geld terug in die koevert. Toe loop sy vinnig by die kombuis uit.

				“Jammer Oom moes so lank wag,” maak sy dadelik verskoning.

				“Dis als reg, Juffroutjie. Dan gaan ek maar weer.”

				“Wag eers, Oom!”

				“Ja?”

				“Die kraan in die kombuis lek nog steeds en die badkamervenster se handvatsel is ook nog stukkend. Oom het verlede maand belowe om daarna te kom kyk,” herinner sy hom vinnig.

				Jan druk die koevert in sy hempsak. “En ek sal, Juffroutjie, sodra ek tyd kry.” 

				“Maar wanneer gaan dit wees?”

				“Ek sal jou bel.”

				Sy wil nog noem dat die garagedeur nie behoorlik toegaan as sy die beheerknoppie druk nie, maar hy is reeds by die deur uit. Sy sug hardop. Sy weet sommer die foute aan die huis gaan ook nie hierdie maand herstel word nie. Daar is egter niks wat sy aan die saak kan doen nie. ’n Verdere drie maande van sukkel en kla is haar voorland, dit weet sy sommer. Moedeloos en vies maak sy die deur toe en draai om, byna in Linde vas.

				“Jammer, ek het gedink jy wag nog in die kombuis.”

				Hy roer sy skouers ongeduldig. “Kom sit, ek wil met jou praat.”

				Sy hou nie van sy stemtoon nie, maar gaan nogtans in die sitkamer sit. “Waaroor?”

				“Oor alles.”

				“Ek verstaan nie.”

				“Hoe lank sukkel julle al so?”

				“Ons sukkel nie,” verdedig sy dadelik.

				“Wat noem jy dit dan as jy byna elke sent in jou besit moet uittel aan ’n skelm huiseienaar? En dis nie die eerste keer dat dit gebeur nie. Dit val my nou by dat julle meisies saam moes span om die registrasiefooi by Andre se plek vir Annette te betaal.” Hy kyk om hom rond en sy oë bly rus op die groot bruin kol teen die plafon. “Het jy gesien hoe lyk die plek? Hoekom forseer jy hom nie om aandag aan die probleme te gee nie?”

				“Ek het al probeer, maar hy steur hom nie aan ons nie.”

				“Gaan soek dan ’n ander blyplek.”

				“Dis maklik vir jou om te sê gaan soek ’n ander huis, maar ons kan skaars die huur vir hierdie een bekostig. En dis binne loopafstand van die kleuterskool af. Ek kan darem ’n ietsie op brandstof bespaar.”

				“Kry dan ’n beter werk – ’n onderwyspos soos jou ma voorgestel het. Hoekom doelbewus so voortploeter?”

				Dis duidelik Linde du Pre het geen idee hoe die lewe werklik is nie. Net soos huise val onderwysposte nie sommer in ’n jong meisie se skoot nie. Sy en miljoene ander is verplig om hulle sente meer as een maal om te draai. Wrewelrig dink sy skielik aan Annette. “Dinge sou nie so donker gewees het as my ma ons nie so in die steek . . .”

				Sy byt haar sin stomp af. Dit was nie haar bedoeling om haar verwyte uit te blaker nie. Maar dis verniet of sy dit regkry om ’n wag voor haar mond te sit.

				“Wat bedoel jy as jy sê jou ma het julle in die steek gelaat?”

				Sy sug hardop. Wat sy ook al antwoord, gaan nie ’n regmerkie agter Annette se naam maak nie, en Linde lyk geensins van plan om die saak daar te laat nie. Sy is in ’n hoek vasgekeer en sal moet verduidelik.

				“My ma kry ’n toelaag van haar vorige man. Tesame met my en Ierma se salarisse kon ons altyd alles betaal wat daar te betaal is. Ons kon selfs ’n ietsie afknyp vir fliek of sommer net uitgaan.” Om nie soos ’n Sorry Suzy te klink nie glimlag sy vals. “Maar die donker wolk het ’n goue randjie. Nog net drie maande van aanhou en uithou en dan verstryk ons huurkontrak. Ek kan op my eie gaan bly – in ’n kleiner en meer bekostigbare plek.”

				Linde se kop het by ’n ander deel van die gesprek vasgesteek.

				“En toe sy saam met my pa weg is, het sy natuurlik nie meer bygedra nie.”

				“Nee, en ek het dit ook nie van haar verwag nie. Sy het geld nodig om haar persoonlike goedjies te koop.”

				“En sy het ook nie aangebied om te help nie?”

				“Nee, en ek verstaan dit heeltemal. Ons, ek en my ma, het nog altyd geweet waar ons met mekaar staan. Ek is jonk en ek kan werk. My ma, aan die ander kant, is jonk getroud en dit was nooit vir haar nodig om uit te spring en te werk nie.” 

				Linde se gesig bly ’n donderwolk. 

				Dianette probeer vinnig vure doodslaan. “Dis niks minder as reg nie. Ek is groot en ek sorg buitendien al jare vir myself.”

				As hy iets verder oor haar ma wou sê, het hy daarteen besluit, want hy kyk weer om hom rond.

				“Kan ek vir jou geld voorskiet?” sê hy uit die bloute. Sy is nie seker of sy hom reg verstaan het nie, maar dan snap sy. Verontwaardig frons sy. “Oor my dooie liggaam sal ek so iets oorweeg. Ons is niks van mekaar nie en my probleme is myne alleen. Ek het niemand se hulp of aalmoese nodig nie. Allermins van iemand wat op ander mense neersien.” Haar laaste aanmerking is totaal ongegrond en sy weet dit. 

				“Wat presies bedoel jy daarmee?”

				“Jy het tog van die begin af gedink my ma is nie goed genoeg vir jou pa nie,” is haar enigste verweer teen sy woorde.

				“Ek het dan gesê ek het intussen van opinie verander.”

				Linde is woedend. Nie net verklap sy sagte, kortaf stemtoon sy argwaan nie, maar daar is ook ’n wit kring om sy mond. Sy raak lugtig om verder te stry. Sy het in elk geval hope werk wat op haar wag, en hul sinlose geredekawel verkwis net haar tyd. Maar sy móét die laaste woorde inkry. “Ek vind dit moeilik om te glo.” Sy maak die voordeur wyd oop. “Dankie vir die inloer en ek hoop jy het ’n veilige reis terug Griekeland toe. As jy my ma sien, sê vir haar ek stuur groete.”

				Hy ignoreer haar snipperigheid, maar stap nogtans tot buite. “Dis die soveelste keer wat jy my vra om te loop en ek hou nie daarvan nie. Maar moenie te gerus wees nie. Binnekort is die bordjies verhang.”

				“Wat bedoel jy daarmee?”

				“As my pa eers met jou ma getroud is, en glo my ek gaan seker maak dit gebeur, trap ek jou drumpel deur. As jou stiefboetie het ek tog die volle reg om by my aangetroude familie te kuier,” tart hy haar en stap vinnig na sy kar toe. Dit val haar op dat hy inderdaad die laaste woord ingekry het. Hy het haar nie gegroet of gesê hy sal haar boodskap vir haar ma oordra nie. Dit kan net een ding beteken: Sy het nie die laaste van Linde du Pre gesien nie.

				En sy was reg. Donderdagaand hou sy motor weer in die oprit stil. Ongelukkig kan sy nie maak of daar niemand by die huis is nie, want dit was ’n bloedig warm dag en Ierma het elke venster en deur oopgegooi sodat die sinkdakhuis voor slapenstyd kan afkoel. Dis nie eens nodig dat sy hom binnenooi nie, want hy stap reeds in. 

				“Goeienaand, Dianette.” Hy snuif die lug. “Dit ruik heerlik.”

				“O gits! Die rys brand.” Sy vra nie verskoning nie, maar hardloop kombuis toe en trek dadelik die kastrol van die plaat af. Toe sy die deksel oplig, sug sy verlig. “Net betyds.”

				Met die krisis afgeweer, wil sy terugstap na waar sy Linde sommer net so gelos het, maar hy staan reeds in die kombuisdeur. Sy is onmiddellik geïrriteerd. As sy hom ooit toestemming gegee het om hom tuis te maak kan sy dit beslis nie onthou nie. 

				“Dianette,” roep Ierma van iewers in die huis. “Ek dink die kos brand!” Die volgende oomblik kom sy ook in die kombuis ingeloop. “O, jy weet. Haai, Linde. Ek wou sê ek het ’n motor hoor stilhou. Gaan dit goed? Is jy hier vir sake?”

				“Hallo, Ierma. Dit gaan uitstekend, dankie. En ek is hier vir sake en plesier.” En hy kyk na Dianette. Sy kan onmoontlik die plesier wees waarna hy verwys.

				“Nou onthou ek. Dianette het gesê jy het gisteraand vlugtig kom oë wys.”

				Sy moet Ierma vinnig stilmaak, want sy klink behoorlik soos iemand wat uitgehonger is vir geselskap. Werk vir haar hande is wat sy nodig het. “Dek solank vir ons tafel, vriendin.”

				Ierma kyk haar verbaas aan, maar dan helder haar gesig op. “Ek het vir ’n oomblik nie geweet hoekom ek moet tafel dek nie. Ons eet gewoonlik mos sommer hier in die kombuis. Maar ek sien hier is vanaand ’n gas. Het ons nog iewers ’n bottel wyn? Wag, ek dink ek het een hier weggesteek.”

				Dianette probeer om die wegholtrok te keer, maar Ierma maak die kruidenierswarekas oop en stoot die leë houers rond. Sy bring ’n bottel wyn te voorskyn. “Aha, die bottel rooiwyn wat Frans een aand hier vergeet het! Wat dink jy hiervan?” vra sy hoogs beïndruk met haarself en hou die bottel na Linde uit. 

				“’n Twee en tagtig cabernet sauvignon. ’n Puik keuse, maar ’n bietjie te warm. Ons moet dit ’n rukkie in die yskas sit,” sê hy en kyk spottend na Dianette. Woordeloos daag hy haar uit om iets te sê. Sy draai egter sonder ’n woord terug na die stoof toe.

				“Wat eet ons?” vra Linde toe Ierma met ’n tafeldoek en borde eetkamer toe stap.

				“Buiten vir rys, groenboontjies en soetwortels, is daar ’n hoender en gebakte aartappels in die oond.”

				“Soveel moeite net vir julle twee?”

				“Robyn kom ook hier eet.”

				“En jy het dit alles voorberei?”

				“Natuurlik. Ek weet hoe om te kook. Jy klink verras. Wie maak dan vir julle kos?”

				Linde huiwer ’n oomblik te lank en sy weet hy sou verkies om haar nie te antwoord nie. Sy kyk hom afwagtend aan. Tot dusver weet sy nie veel van hom of sy pa nie.

				“Toe my ma nog geleef het, het sy vir ons gekook. Na haar dood het ons ’n huishoudster en ’n kok aangestel, maar ek eet selde by die huis. Hotelkos is in elk geval geriefliker.”

				“En noudat my ma daar woon?”

				“Nou het die huis skielik weer lewe. En ingeval jy wonder – jou ma kom wonderlik met al die huispersoneel oor die weg.”

				Dit kan sy glo. Annette moet seker in haar noppies wees met al die mense om haar. Dit maak haar besluit om nie met Anton te trou nie nog moeiliker om te verstaan.

				Dianette kyk op haar horlosie. Robyn behoort enige oomblik op te daag, maar daar is dalk nog tyd om ’n nagereg aanmekaar te slaan.

				“En nou?” vra Linde toe sy die kaste vinnig oopmaak en bestanddele begin soek. “Ons het gaste, ons het wyn. Hoekom dit nie sommer afrond met ’n gebakte poeding nie?” verdedig sy haar skielike impuls.

				“Kan ek met iets help?”

				Sy lig haar wenkbroue en dié keer kyk sy hom spottend aan. “En jou duur pak besmeer? Nee wat, dit wil ons nie hê nie. Maar jy kan maar sit en kyk hoe ek dit doen.”

				Linde gaan sit en hou haar noukeurig dop. Toe sy Robyn se motor in die oprit hoor, steek sy die glasbak met poedingdeeg in die oond.

				“So ja,” sê sy tevrede en ingedagte vee sy haar hande aan haar denim af. Te laat besef sy dat dit darem uiters onvroulik was. Sulke gedrag laat hy seker nie in een van sy hotelle se kombuise toe nie. Sy trek haar skouers verdedigend terug. Hierdie is haar domein en hier maak sy soos sy smaak.

				“In die laai agter jou is ’n botteloopmaker as jy die wyn uit die yskas wil haal en solank eetkamer toe neem.”

				“Met graagte,” sê hy en staan dadelik op.

				“Die tafel is gedek. Gaan ons die kos opdien of sommer hier opskep?” vra Ierma toe sy weer die kombuis binnestap.

				“En wie gaan al die ekstra skottelgoed later was?”

				“Robyn kan help. Ons moet darem nie te veel afsteek nie.”

				“Ook weer waar. Opskepbakke is dit dan.”

				Tien minute later sit hulle vier aan die tafel, Linde oorkant haar en Robyn teenoor Ierma. Linde het reeds die wyn geskink.

				Robyn kyk na Dianette en dan na Linde. “Wie gaan die tafelgebed doen?”

				“Ek sal,” sê Linde en hou sy hande na haar en Robyn uit. Sy vingers vou liggies om hare en sy sluit haar oë. Sy probeer konsentreer, maar sy aanraking ontstig haar te veel. Sy stem is sag en manlik terwyl hy die seën vra. Dan sê hy amen en hulle los mekaar se hande. Dit vat egter ’n hele ruk voor die tinteling in haar vingers verdwyn. 

				“Help julleself, asseblief,” sê sy toe niemand aanstaltes maak om te begin skep nie.

				Die eerste paar minute is almal redelik stil aan die tafel terwyl hulle die geregte proe.

				“’M, ek glo nie iemand maak lekkerder soetwortels as Dianette nie.” Robyn kyk tergend na haar. “Jy kan maar elke dag depressief voel. Ons sal nie kla nie.”

				Oombliklik weet Dianette dat Robyn Linde se volle aandag het. 

				“Dit klink interessant. Verduidelik ’n bietjie,” vra hy.

				“Kook is Dianette se terapie. As dinge nie goed gaan by die werk nie, dan kook sy.”

				“En as haar hartsake skeef loop, dan kook sy,” vul Ierma aan.

				“Ek neem aan sy is nou depressief?”

				“Linde wil nie weet nie,” waarsku Dianette haar vriendinne.

				“Ja, ek wil. Ek en jy is dan amper familie, Dianette.” 

				“Die geiser het uitgebrand of iets dergeliks oorgekom en ons liewe huisbaas is op pad Kaap toe. Hy het laat weet dat Dianette solank ’n loodgieter moet laat kom. Ons kan sy fooi die einde van die maand van die huur aftrek.”

				“Dis Dianette se manier om die situasie te verwerk. En dan laat sy niemand in die kombuis toe terwyl sy kook nie,” las Robyn by. 

				“Haai, ek is ook hier ingeval julle dit vergeet het. Julle kan maar mét my praat, nie net van my nie.” Dianette is nou behoorlik ontstoke.

				“Dis verregaande om so iets te verwag. Ek hoop jy het hom vertel,” sê Linde.

				“Voor ek dit kon doen, het hy net gesê hy is haastig en afgelui. Sedertdien antwoord hy nie sy foon nie,” sê Dianette gelate.

				“Ek dink dis hoog tyd dat iemand die man sy fortuin vertel. Gee my sy nommer dat ek dit doen.” Linde is nou ook behoorlik vies.

				“Dis nie jou probleem nie; ons sal self regkom. Verskoon my, die poeding moet uit die oond kom.”

				In die kombuis haal Dianette ’n paar keer diep asem. Hoekom sy so tranerig voel, weet sy nie. Miskien is dit omdat sy nie gewoond is aan iemand wat haar gevegte vir haar baklei nie. Sy weet sy sê altyd sy kan enige situasie hanteer, maar dit voel of die geiser die laaste strooi is wat dreig om die spreekwoordelike kameel se rug te breek. Trane wel in haar oë op. Sy vee vererg oor haar wange en haal die vatlappies van die hakie af.

				“Los, ek sal dit uithaal,” sê Linde bruusk agter haar en maak die oonddeur oop. Sy staan ’n paar treë weg. Hoe lank sou hy al in die kombuis staan? Het hy gesien hoe sy haar trane afvee? 

				“Waar sit ek dit neer?”

				Sy stoot die afkoelrakkie binne sy bereik en loop vinnig yskas toe. “Dankie, en jy kan maar teruggaan eetkamer toe. Ek wil net gou die room klits.”

				Teen dié tyd behoort sy te weet Linde laat hom nie voorsê nie. Hy maak die yskasdeur oop en beweeg voor haar in. “Laat ek jou help met ’n paar duisend rand. Dis nie liefdadigheid nie. Kom ons sê dis net ’n lening.”

				Skielik is sy weer onredelik kwaad. “Wat verstaan jy nie, Linde du Pre? Ek wil niks van jou hê nie. Nie jou hulp of jou geld nie. Sodra ek ’n huurder vir my ma se kamer het, sal dit beter gaan. Los dit nou!”

				Linde kyk haar stip aan, sy gesig effens bleek. “Dan is ’n loseerder die antwoord op al jou probleme?”

				“Ja, daardie paar rand is al wat ek kortkom. En dis net vir drie maande. As ons huurkontrak verstryk, kry ek ander blyplek. Dit het ek jou tog al vertel.”

				“Nou goed, kom ons los dit daar. Klits die room en bring dit. Ek sal die nagereg eetkamer toe neem.”

				Sy kortaf stemtoon verklap sy irritasie, maar daaraan kan sy niks doen nie. Waarskynlik het hy nog nooit nodig gehad om enige iemand in die oë te kyk vir geld nie. Hy sal dus nie weet hoe magteloos ’n trots mens kan voel nie.

				Die komplimente vir haar nagereg bring nie veel vertroosting nie, en heimlik is Dianette verlig toe Linde kort na hulle klaar geëet het, sê hy wil huis toe gaan. Nog meer verlig is sy oor die feit dat hulle nie weer oor haar ma en Anton se probleme gepraat het nie. Dis onregverdig om daardie verantwoordelikheid ook nog op haar skouers te pak.

				Vrydagoggend tydens pouse haal sy die restaurant se nommer uit haar beursie. Tot haar spyt het iemand reeds aansoek gedoen, maar die bestuurder sê hy sal haar naam op ’n waglys plaas. Sy wil dit nie regtig doen nie, maar skakel dan die kunsstudent. Vir ’n tweede keer sak haar moed in haar skoene. Hy sê hy gaan by sy meisie intrek en stel nie meer in die kamer belang nie. Haar derde oproep is aan die plaaslike gemeenskapskoerantjie. Sy vra dat hulle weer haar advertensie vir ’n loseerder plaas.

				Daardie aand staan sy besluiteloos voor die yskas. Toe maak sy dit summier toe. Sy is te depressief om selfs aan kook te dink, maar dan maak sy die deur weer oop en haal die oop bottel wyn uit. Daar is net genoeg om een glas te vul en sy dra dit sitkamer toe. The love letter het sy seker al tien keer gekyk, maar sy sit dit weer in die DVD-speler. Miskien is ’n tranetrekker net wat sy nodig het om haar gemoed skoon te kry. Ierma is in elk geval nie by die huis om haar nuutste terapie gade te slaan nie.

				Kort voor die einde van die fliek stop sy die DVD om eers tissues te gaan soek. Toe sy opstaan, hoor sy ’n harde en dringende gehamer aan haar voordeur. Sy kyk na die horlosie teen die muur. Dis negeuur. Wie sal so laat wil kom kuier? 

				“Wie’s daar?” vra sy met haar oor byna teen die deur.

				“Dis ek, Linde.”

				Sy ruk haar kop weg en enige tranerigheid wat sy sekondes gelede nog gevoel het, verdamp. Sy vee onder haar oë, krap oor haar hare wat seker soos ’n voëlnes moet lyk en vryf haar hande teen haar denimbroek asof sy ’n vuil kleuter is. Daar is nie tyd om oor haar laaste verspotte handeling te dink nie en met haar hand huiwerig op die handvatsel sê sy: “Dis laat en ek is reeds in die bed. Kom môre terug.”

				“Jy is nie in die bed nie. Ek het die televisie gehoor. Maak oop want ek gaan nie loop nie.”

				Sy het seker nie ’n keuse nie en sluit stadig oop. Sy val amper agteroor toe Linde met ’n tas in elke hand by haar verbydruk.

				“Hoekom is jou TV so hard? Ek klop seker al vir vyf minute,” raas hy en sit die tasse in die middel van die vloer neer.

				Uiteindelik kry sy haar stem terug en beduie na die tasse. “Wat is dit?”

				“My bagasie. Ek kan tog nie hier bly met net die klere aan my lyf nie,” sê hy sarkasties. Hy frons. “Hoekom lyk jy so? Het jy gehuil?” Hy stap tot in die sitkamer en kyk rond. “Is jy alleen?”

				Sy gooi vinnig wal. “Wat bedoel jy met as jy hier bly?”

				“Jy is te hardkoppig om my hulp te aanvaar en daarom het ek besluit om hier in te trek. Wys my asseblief waar jou ma se kamer is.”

				“Jy kan nie sommer net hier intrek nie.”

				“Hoekom nie? Ek het die saak met my pa bespreek en hy het ingestem dat ek vir ’n onbepaalde tyd in die land bly. En terwyl ek hier is, kan ek net so wel die bestuur van een van ons hotelle ’n bietjie regruk.”

				Wat sy hoor, is so vergesog dat sy nie dadelik iets uitkry nie. “Jy het met jou pa . . . my ma . . . hieroor gepraat?”

				“Natuurlik. Dis niks minder as reg dat jou ma weet hoe dit met jou gaan nie. Ek het ook verduidelik dat jy elke keer ’n toeval wil kry as ek net geld of hulp durf noem. Nou kom loseer ek hier.” Hy tel die tasse op. “Waar’s my kamer?” 

				Sy beweeg tussen hom en die gangdeur in. “Het ek geen seggenskap oor wie ek as loseerder wil inneem nie?”

				“Wat wil jy hê? ’n CV of ’n verwysing?”

				“Nee, net ’n keuse.”

				Hy glimlag sardonies. “Beggars can’t be choosers. Staan opsy.”

				Dis duidelik dat sy hom nie daaruit gepraat gaan kry nie en sy tree uit sy pad. “Derde deur aan jou linkerkant. Dit het sy eie badkamer, maar sonder warm water.” Haar vermakerige antwoord raak hom nie want hy glimlag triomfantelik. 

				“’n Loodgieter is op pad en moenie bekommerd wees nie. Die faktuur is die huiseienaar se verantwoordelikheid.”

				Hoewel sy dit nooit sal erken nie, spoel verligting dadelik deur haar. “Dankie vir jou moeite,” kry sy die woorde uit. 

				“Maar dit was onnodig, ek weet,” hoor sy hom sê toe hy in die gang afloop. Sy moet glimlag, want hy begin haar heeltemal te goed ken. The Loveletters sal maar vir later moet wag, want om een of ander rede is haar bedrukte gemoed ligter. Dis egter van korte duur, want die volle impak van sy optrede tref haar. 

				“Wag!” roep sy en hardloop agter hom aan. “Jy kan nie hier intrek nie. Jy is gewoond aan vyfsterdiens in ’n hotel. Iemand wat heeldag agter jou skoonmaak. En wat van jou etes? Nou die aand was ’n uitsondering. Ons eet nie elke aand so rojaal nie. Die meeste aande sommer net ’n toebroodjie of iets ligs.”

				Haar besware – of is dit pleidooie?– val op dowe ore. Hy sit sy tasse langs die bed neer en loop na die skuifdeur. Die sagte pienk gordyne word weggetrek voor hy uitkyk. “Dis goed dat ek my eie buitedeur het. Ek kan kom en gaan sonder om iemand te steur. En hiervandaan kan ek my motor ook sien.”

				“Luister jy nie as ek praat nie?”

				Linde kom voor haar staan. “Ek verwag niks meer van jou as wat jy bereid was om vir daardie takhaarmannetjie te doen nie. Ek dra by tot die huur, maar sal geen ander uitgawe vir jou wees nie. My motor gaan nie op jou gras gewas word nie en my wasgoed gaan ook nie jou probleem wees nie. Watter besware kan jy nog hê?”

				Daar is nie veel nie, afgesien van die feit dat sy nie elke dag in sy aantreklike bakkies wil vaskyk nie.

				Die uitdrukking op sy gesig verander in ’n uitdaging. “Daar is natuurlik ’n ander oplossing vir jou probleem.”

				“En wat is dit?” vra sy versigtig.

				“Jy kan volgende week saam met my huis toe vlieg.”

				’n Lig gaan vir haar op. Sy verstaan skielik soveel beter. Met ’n sluwe ompad wil hy haar dwing om in te gee, haar omstandighede manipuleer sodat sy dit ondraaglik vind en by sy planne inval. Maar sy het nuus vir hom. Iets wat hy nog nie weet nie, is dat sy hardkoppiger as ’n steeks donkie kan wees. 

				“Ongelukkig is my antwoord steeds nee,” sê sy en stap terselfdertyd na die badkamer. “In die badkamerkassie is skoon handdoeke. Sê gerus as jy iets anders nodig kry.”

				Dis haar rondte, dink sy toe sy die gang afloop. Linde sal gou genoeg uitvind suburban bliss is nie vir hom beskore nie. Sy verander van rigting en maak haar slaapkamerdeur oop. Haar selfoon lê op haar bedkassie en sy soek dadelik haar ma se nommer. Of dit ’n gepaste tyd is om met Annette te praat of nie is van geen belang nie. Haar ma antwoord amper dadelik.

				“Is iets fout, Dianette?” 

				“Hallo, Mams. Nee, behalwe dat Linde die gek idee in sy kop gekry het om by my in te trek.”

				“O dit? Ek en Anton het gedink dit sal ’n goeie idee wees as iemand ’n ogie oor jou kan hou. Veral toe ons hoor jy sukkel so.”

				“Mams, Linde het heeltemal vergroot en oorreageer. Binne ’n dag of twee kry Ierma haar kommissie en dan is daar geen nodigheid vir ’n loseerder nie,” jok jy prontuit.

				“Dan is ek bly, maar ek dink nogtans dit sal goed wees om ’n man in die huis te hê.”

				“Hy sal nie vir altyd hier bly nie,” herinner sy haar ma, wel wetende dat sy nie regtig na haar argumente luister nie. Terwyl die geleentheid nou daar is, wil sy Annette ’n bietjie pols oor haar besluit. 

				“Ek het gedink Mams hou so baie van oom Anton. Daarom kan ek nie verstaan hoekom Mams vir hom nee gesê het nie. Mag ek weet wat die werklike rede is?”

				“Ag, Dianette, dis ’n bietjie gekompliseerd. En nou is nie die tyd om daaroor te praat nie.”

				“Beteken dit Mams kom binnekort huis toe?” vra sy hoopvol.

				Annette lag vrolik asof sy ’n grappie gemaak nie. “Nee, my skat. Daar is niks sulke planne nie. Ek is doodgelukkig met ons reëlings. Dis net Anton wat dit nie so wil aanvaar nie. Sodra ek jou weer sien, sal ek alles verduidelik.”

				En daarmee moet sy tevrede wees. Annette groet en Dianette kyk verslae na die foon in haar hand. Hoekom voel dit asof sy beheer oor haar lewe verloor het?

				Toe sy in die sitkamer kom, is sy net betyds om te sien hoe Linde met die loodgieter onderhandel. 

				“Volgens die man is die probleem nie ernstig nie. Die element moet vervang word en dan behoort die geiser weer te werk.”

				So maklik. Hoekom het sy nie self daaraan gedink nie? Maar ’n loodgieter is soos ’n dokter. Daar bestaan nie iets soos ’n gratis konsultasie nie, veral nie hierdie tyd van die aand nie. Sy is egter volwasse genoeg om dankbaar te wees. “Baie dankie, Linde. Ierma sal net so verlig voel. Ek gaan koffie maak. Wil jy ook hê?”

				Hy lyk verras oor die onverwagse vriendelikheid en sy voel tog ’n bietjie skuldig. Linde is seker die eerste mens wat sy so kortaf en koel behandel. 

				“Dit sal lekker wees. Swart met twee suiker.”

				Hulle wag by die kombuistafel dat die loodgieter sy werk klaarmaak. Sy kyk hom opsommend aan. As hy net ’n bietjie minder formeel wil aantrek, sal hy nie so uit plek lyk nie. Sy besef dat hy heeldag gewerk het, maar daardie tyd van die aand kon hy maar van sy das ontslae geraak het.

				“Hoekom kyk jy my so aan?”

				“Het jy al ooit tussen gewone mense gebly? Nee, geleef?”

				“Dis ’n vreemde vraag. Wil jy vir my sê ek weet nie hoe gewone mense leef nie?”

				“Ek dink jy is heeltemal uit voeling met die gewone werkersklas,” waag sy dit heeltemal buite haar gemaksone. “Neem byvoorbeeld jou kleredrag. Ek het jou nog nooit in iets anders as ’n snyerspak gesien nie, en selfs as jy nie jou baadjie aanhet nie, dra jy steeds ’n das.”

				“En jy is nie gewoond daaraan nie?”

				“Nee, niemand in my vriendekring lyk vier en twintig uur van elke dag so belangrik nie.”

				Tot haar verbasing glimlag Linde. “Ek dink ek het nog nooit ’n meisie met sulke vreemde idees ontmoet nie. So uitgesproke en terselfdertyd lugtig dat mense tog net nie moet sien jy het enige swakhede nie?”

				“Wat kan ek sê? Ek’s gebore om te oorleef en ek haat dit om as ’n slagoffer beskou te word.” 

				Waar kry sy die moed vandaan om so met hom te redeneer? Een glas wyn kon haar beslis nie soveel vrymoedigheid gegee het nie. Dit is dalk van pure verligting; hy het immers in een aand twee klippe vir haar uit die pad gerol.

				Linde kyk haar met ’n vreemde uitdrukking in sy oë aan, en sy dink nie dis bewondering vir haar uitgesprokenheid nie. 

				“Jy is die eerste meisie wat ek teëkom wat so hardnekkig selfstandig probeer wees. Dis werklik vreemd.” 

				“Ek’s klaar, meneer Du Pre. Die element is vervang en die water word reeds warm.”

				Sy dink nie Linde het die man hoor aankom nie, want hy kyk verras op. Hy gaan sit sy beker in die wasbak. Tap dit vol water voordat hy omdraai.

				“Baie dankie vir jou moeite, Michael.” Hy haal sy beursie uit sy sak en tel ’n klompie note uit. Die man groet en dan is hulle weer alleen.

				“Ek het gedink jy sê die huiseienaar sal die rekening self betaal. Of was dit maar net ’n truuk om my te flous?”

				“Nee, betaal gaan hy beslis. Ook vir die ander herstelwerk waarvan hy so geredelik vergeet het.”

				Dianette voel skielik te moeg om verder met hom te redekawel. “Ek gaan slaap. Ierma sal seker nie voor elf by die huis wees nie, maar ek sal haar môre van al die verwikkelinge vertel.” By die deur huiwer sy ’n oomblik voor sy omkyk. “Dis nie dat ek ondankbaar is vir alles wat jy vanaand gedoen het nie, maar my onafhanklikheid ís vir my belangrik. Ek wil nie voel ek skuld iemand iets nie. Ek hoop jy kan dit so insien.”

				Hoekom sy probeer verduidelik, weet sy nie. Net dat dit belangrik is dat hy haar effens verstaan.

				“Ek respekteer hoe jy voel, maar onafhanklikheid is een ding en sukkel iets heeltemal anders. As jy nie geldelike hulp wil hê nie, laat my dan minstens toe om jou probleme met jou landheer uit te sorteer. Hy is duidelik nie iemand wat na ’n meisie sal luister nie. Dit het jy reeds op die harde manier uitgevind.”

				“Dis reg so. Jy mag hom maar opkeil,” stem sy in. “Nag, Linde.”

				“Nag, Dianette, en ek hoop jy slaap ten minste een aand rustig.”

				“Ek is seker ek sal.” Is dit teerheid wat sy in sy stem bespeur het, wonder sy. Nee, sy moenie jammerte met iets anders verwar nie. 

				Toe sy ’n rukkie later onder ’n lou stort uitklim en haar hare droogblaas, weet sy ’n goeie nagrus is buite die kwessie. Dis nie omdat sy nog finansiële probleme het nie, maar omdat ’n splinternuwe doring in die vlees sy kop uitgesteek het in die vorm van Linde du Pre. Hy is miskien haar toekomstige stiefboetie, maar hy het reggekry om ander vroulike swakhede in haar wakker te maak, iets wat sy ten alle koste moet onderdruk. 

				TIEN

				“Hoekom sê jy nie hier slaap nou ’n man onder ons dak nie? Weet jy hoe groot het ek vanoggend geskrik toe ek hom in die gang raakloop?” Ierma lyk gelukkig nie te kwaad nie.

				“Ek’s jammer, maar jy het ook so laat by die huis gekom. Wanneer moes ek jou ingelig het?” Dianette dink ’n oomblik na. “Was jy darem betaamlik geklee? Noudat hy hier loseer, sal jy nie meer net in jou onderklere in die huis kan paradeer nie.”

				“Gelukkig was ek klaar aangetrek.”

				Dianette pols Ierma versigtig. “Daar was nie kans om te vra of dit jou goedkeuring wegdra nie. Toe ek gisteraand die deur oopmaak, het hy sommer bo-oor my gestoomroller.”

				“Ek gee nie om nie. Met hom hier kan ek en Frans en julle twee een aand dalk as ’n foursome uitgaan.”

				“Jy is seker laf! Dink jy werklik Linde sal by die plaaslike pizzaplek wil uithang?”

				“’M, jy is dalk reg. Dis definitief nie sy scène nie. Dis hoog tyd dat ons vir jou ook geselskap kry. Ek sal vir Frans vra of hy nie ’n oulike vriend het wat ons aan jou kan voorstel nie.”

				“Oulike vriend se voet en jy waag dit nie. Ek het doodeenvoudig nie tyd vir blinde rampe nie.”

				“Maar jy moet een of ander tyd uitkom. Hierdie ou huis maak jou depressief en jy kom dit nie eens agter nie. Ek en Robyn wel.”

				“Nou goed, ek sal daaroor nadink.”

				“Aan die depressie of die blind date?” Die manstem klink onverwags agter haar op.

				Sy swaai om en verstaan nie die uitdrukking in Linde se oë nie. Het sy dalk nou iets gesê waarvan hy nie hou nie? “Môre, Linde,” groet sy vinnig. 

				“Goeiemôre, Dianette,” groet hy ewe formeel terug.

				Dis nie deel van die plan nie, maar sy wys na die broodrooster. “Jy kan vir jou roosterbrood maak, en in die yskas is ’n verskeidenheid konfyt.”

				“Dankie, maar ek sal sommer by die hotel eet.”

				Natuurlik sal hy. ’n Vyfsterhotel se ontbyttafel versus doodgewone roosterbrood. Wat ’n keuse! Nog ’n bewys dat hy heeltemal uit voeling met die werkersklas is. 

				“Verskoon my, ek wil my handsak gaan haal. Ek moet vandag met die konsertkostuums begin en ek moet nog materiaal gaan soek,” sê sy kortaf.

				“Net ’n oomblik, asseblief. Hier is my losiesgeld,” sê Linde terwyl hy ’n koevert uit sy sak trek.

				“Baie dankie.”

				“Gaan jy dit nie tel nie?” vra hy en sy weet hy is sommer net moedswillig. 

				“O, maar ek gaan – later. As dit nie reg is nie, sal ek wel so sê.”

				Sy sorg dat sy die deur haal voor hy iets daarop kan antwoord, maar sy hoor nietemin hoe hy vir Ierma vra: “Is sy altyd so ’n snip?” Sy steek vas om Ierma se antwoord te hoor. 

				“Nee, ek en Robyn het juis nou die dag daaroor gepraat. Dianette is een van die saggeaardste mense wat ons ken. Lief vir kinders, diere en het selfs ’n sagte hartjie vir mense wat op straathoeke staan en bedel. Maar iets aan jou laat haar hare orent spring. Ons verstaan dit nie en ek dink sy nog minder.”

				“Interessant.”

				As sy nou vir Ierma in die hande kry, verwurg sy haar, dink Dianette. Om iets wat sy self nie kan verstaan nie juis met hóm te bespreek is soos om olie op haar vuur te gooi. Besef sy dit dan nie?

				Iemand moes die kombuisdeur oopgemaak het, want sy hoor die kwêvoëls buite lawaai en sy kan niks verder van hulle gesprek hoor nie.

				Kort voor een hou sy weer voor die huis stil. Omdat sy nie regtig weet wat om van Linde te verwag nie, is sy verras om sy motor onder een van die bome te sien staan. Daar is geen teken van hom in die sitkamer, eetkamer of kombuis nie. Sy begin dadelik die materiaal vir die kinders se kostuums op die eetkamertafel uitpak. Dit is nie moeilik om die beertjieklere volgens die eenvoudige patroon te sny nie. ’n Rukkie later begin sy die pante aanmekaarstik en sy het gou iets wat sy kan bewonder – onafgerond, maar nietemin.

				Sy hou dit voor haar en probeer ’n kleuter daarin sien.

				“Lyk my jy is beslis ’n meisie met vele talente. Eers kook en nou naaldwerk. Hoeveel ander vaardighede het jy waarvan ek nog nie weet nie?” Linde staan in die deur en dié keer het hy darem nie ’n baadjie aan nie, net ’n formele oopknoophemp.

				Sy ignoreer sy opmerking en drapeer die stukkie lap oor ’n stoel. Dan begin sy die materiaal regkry vir die volgende kostuum.

				“Hoeveel hiervan het jy nodig?”

				“Vyf en twintig.”

				“Dit kan jou ’n ewigheid neem. Hoekom kry die skool nie iemand om dit vir julle te maak nie?”

				Sy skud haar kop. Daar openbaar hy al weer sy onkunde omtrent die régte lewe. 

				“Want ons bedryf ’n kleuterskool in ’n middelklasbuurt en nie ’n privaat skool in Sandton nie.” Sy sit die materiaal vir eers op die tafelblad neer. “Wanneer gaan jy besef dat jy jou nou by die middelklas bevind? Ons droom net van die rykdom wat julle Du Pres reeds besit. Ons hét dit nie.”

				Dis ’n bietjie kras gestel, maar dit lyk nie of hy hom vererg nie. 

				“Dis die tweede keer dat jy dit insinueer. Dat ek ryk en clueless is.”

				“Jammer, maar dis my persepsie. Dis Saterdagmiddag en miskien kom jou wêreld van geldmaak nooit tot stilstand nie, maar in Villieria sit die meeste mans nou en rugby kyk of hulle staan in die agterplaas en braai vleis. Jy, aan die ander kant . . .”

				Wat haar besiel om hierdie goed op te haal weet sy nie, maar miskien is dit omdat sy daagliks al meer bewus word van die verskil tussen sy leefstyl en hare. Dis of sy op een of ander manier die afstand wil oorbrug, kleiner maak, en nie weet hoe nie. 

				“Ek wat, Dianette?”

				“Jy lyk so uit plek in my doodgewone kombuis, my huis, dat jy my skoon senuweeagtig maak.” Sy weet dit is hý wat haar wêreld so deurmekaarkrap, niks anders nie.

				“Ek maak jou senuweeagtig?” vra hy en sy sien die verbasing op sy gesig. Dit was beslis die verkeerde ding om te sê, en nou weet sy nie hoe om dit ongedaan te maak nie. Sy kyk weg, soek na die materiaal en maak of sy weer op die patroon konsentreer. 

				“Miskien is senuweeagtig nie die regte woord nie, eerder ongemaklik. Ek is nie gewoond aan vreemde mense om my nie. En voor jy iets te sê het, ek sou net so oor enige ander loseerder gevoel het.” 

				Sy verwag dat hy sal loop, maar hy trek onverwags ’n stoel uit en neem by die tafel plaas.

				“Waarmee kan ek help?”

				“Jy wil help?”

				“Ja, wil jy iets gesny, vasgewerk of . . . aangepas hê?”

				Laasgenoemde laat haar lag. “Dis vir ’n sesjarige. Jy kan dit nie aanpas nie.”

				“Maar ek kan ten minste probeer om met kopspelde of ’n naald te werk.”

				Dit moet sy sien! Net daar besluit sy om hom tog in die werk te steek.

				“Dankie, dit sal gaaf wees. Hier is kopspelde. Laat ek jou wys wat jy vir my moet vasspeld.”

				Sy sny die volgende kostuum se pante uit en gaan skuins agter hom staan. Hy luister aandagtig terwyl sy verduidelik. “Kom ons kyk of jy regkom,” sê sy en staan skepties terug. Maar hy verras haar. Met grasie vat hy die kopspelde en steek dit presies vas waar sy vir hom gewys het. Natuurlik sal hy dit ook perfek doen, dink sy afgehaal. Hoe dan anders? As jy met die goue lepel in die mond gebore is, is ’n silwer kopspeld seker kinderspeletjies.

				Hy hou die stukkie lap na haar uit. “Is dit reg so?”

				Sy knik en is slim genoeg om die oorwinning in sy oë te sien.

				“Waar is die volgende een?”

				Sy gaan staan aan die ander kant van die tafel en sny die een kostuum na die ander uit. In ’n japtrap het sy ’n hoop beertjieklere wat hy vir haar vasgespeld het.

				“Wat is volgende?” vra hy, duidelik nog nie uitgespeel nie.

				“Nou gaan ek dit aanmekaarstik en dan moet daar rekkies by die hande en voete inkom.” Onwillig om te sê dat hy maar kan gaan, dink sy aan nog goed wat hy vir haar kan doen. “Jy kan die rek in die regte lengtes sny en dit dan deur die soompies ryg.”

				Toe die oorblywende werk ’n bietjie te delikaat vir sy lang vingers is, gaan sit sy langs hom. “Doen dit so,” verduidelik sy, en hulle hande raak kort-kort terwyl sy demonstreer. Daar is geen verduideliking hoekom die geur van sy lyf en sy nabyheid haar kortasem maak nie, maar dit is wat gebeur. Bang dat hy dit kan agterkom, staan sy eerder op. “Ek dink dis genoeg vir een dag. Ek kan dit môre of so maar klaarmaak.”

				“Nee, kom ons doen nou so veel as moontlik, dan kan jy die res van die naweek ontspan.”

				Hy gaan nie nee vir ’n antwoord aanvaar nie, besef sy. Dis in sy aard om sy sin te kry. Omdat sy weet hy is reg, stem sy maar weer in. “Nou goed, kom ons maak nog ’n paar klaar.”

				“Nou het ek alles gesien. Dianette het jou sowaar ingespan om haar met die kostuums te help. En ek het gedink ek sal ’n handjie kom bysit.” Robyn staan in die deur met haar hande in haar sye. Langs haar op die vloer staan haar naweektassie. “Wag, ek kry my selfoon. Dit moet ek op kamera vaslê.”

				“Jy is nou verspot,” maak Dianette dadelik kapsie, maar dit maak nie saak hoeveel sy protesteer nie, Robyn dring aan dat Dianette langs Linde sit sodat sy ’n foto kan neem. 

				“Nog een. Skuif nader aan Linde, Dianette.”

				Dianette waag ’n vinnige blik in Linde se rigting om sy reaksie te sien. Wat sy verwag, is ongemak of ergernis, maar hy lyk heeltemal ontspanne toe hy terugkyk en glimlag. Voordat sy kan keer, sit hy sy arm om haar skouer en trek haar nader. Haar oë bly op sy mond en sy verkyk haar aan sy aantreklike glimlag.

				“Ontspan,” sê hy onderlangs toe sy uiteindelik daaraan dink om weg te rem. Hy buig sy nek na regs en nou druk sy kop teen hare. Sy is doodseker háár glimlag moet suur en aangeplak lyk. 

				“Glimlag, Dianette. Wanneer gaan ons ooit weer ’n kans kry om ’n man van Linde se kaliber met naald en gare in die hand te sien?”

				Vir Linde en Robyn is dit miskien amusant, maar nie vir haar nie. Sy maak haar ongemerk los uit sy arm en staan op. Selfs toe sy die tafel begin opruim, talm die hitte van sy lyf en sy aanraking soos ’n aangename geur teen haar vel, net om uiteindelik tog maar te verdwyn.

				“Kyk hoe laat is dit. Ons moet seker iets maak om te eet.”

				“Is dit te laat om te braai?”

				Dianette kyk vinnig na Linde, haar verwysing van vroeër na ’n braai prominent in haar gedagtes. Is hy ernstig of sarkasties? 

				“Nee, dis nooit te laat om te braai nie. Die vraag is: Kán jy braai?” terg Robyn onverwags.

				“Ek het eenkeer gehoor die vermoë om te braai is in elke Suid-Afrikaanse man se gene. Hoekom sal ek anders wees?”

				“Is hier iets om te braai? Anders kan ek en Linde gou supermark toe ry om iets te gaan koop.” Robyn is beslis lus vir iets anders as hulle gewone Saterdagaandkos.

				“Ek sal gaan kyk,” sê Dianette en loop vinnig kombuis toe. Hoekom Robyn en Linde se ligte gekorswel haar irriteer, weet sy nie, want dis sekerlik nie nodig dat haar vriendinne haar antagonisme teenoor hom moet deel nie.

				Linde en Robyn volg haar en sy maak die vrieskas oop. “Hier is genoeg vleis om te braai. Wat verkies julle daarmee saam?” vra sy terwyl sy die tjops en wors in die mikrogolf sit om te ontdooi. 

				“Vars broodrolletjies, asseblief.”

				“Wat ons nie het nie.”

				“Dianette, hoekom gaan koop jy en Robyn nie die broodrolletjies terwyl ek vir ons ’n slaai aanmekaarslaan nie,” verras Linde hulle met sy voorstel.

				“Kan jy slaai maak?”

				“Natuurlik kan ek, Dianette. Op agtien het my pa my forseer om ’n jaar lank as sjef in een van sy hotelle te werk. Die beste leerskool, het hy gesê.”

				Dis nie juis goeie nuus nie, want onmiddellik taan haar selfvertroue. Wie sê hy het haar pogings om te kook nie heimlik gesit en kritiseer nie? Sy twyfel ook nie vir ’n oomblik dat hy ’n ekspert op die gebied sal wees nie. 

				“Ek gaan kry net gou my beursie,” sê sy om te ontvlug. 

				Vervlaks! Dit voel of Linde op elke vlak haar meerdere is, en rand en sent het nie regtig iets daarmee te doen nie. Hoe langer sy hom ken, hoe minderwaardiger voel sy. En dit is iets wat totaal buite haar aard is. 

				Die rit supermark toe en terug neem nie eens ’n halfuur nie, en Linde was heeltemal reg toe hy hulle aangaande sy genetiese erfenis ingelig het. Hy het die braaier in die stoorkamer opgespoor en die vuur aangesteek. Op die kombuistafel staan ’n bak mengelslaai netjies met plastiek toegemaak. En in die wasbak is geen teken van vuil skottelgoed nie. Vir die eerste keer kry Linde du Pre ’n definitiewe regmerkie langs sy naam.

				Die volgende oggend is daar ’n harde klop aan haar deur. Sy kyk na haar wekker op die bedkassie. Ierma behoort tog te weet sy slaap Sondae tot agtuur; ’n uur is meer as genoeg tyd om gereed te maak vir kerk. “Gaan weg, Ierma, ek slaap nog!”

				Iemand draai haar deurknop en dan hoor sy Linde se stem. “Is jy betaamlik, Dianette, kan ek inkom?”

				Binne enkele sekondes verloor sy haar traagheid en sit regop. Instinktief trek sy die laken op tot onder haar ken. “Hoekom wil jy weet?” vra sy en loer benoud na die deur wat steeds net op ’n skrefie oop is.

				“Wel, is jy?”

				“Ja.”

				Hy stoot die deur wyer oop en dan staan hy met ’n skinkbord in sy hande voor haar. “Maak plek op jou bed.”

				“Wat is dit?” vra sy heeltemal onnodig want sy weet reeds sy kry vandag ontbyt in die bed.

				“Dis om dankie se sê vir die ete gisteraand.”

				Sy herken nie die skinkbord, die groot silwer koepel wat bo-oor ’n bord rus of die eetgerei nie. Sy frons en Linde sien dit.

				“Ek het een van die sjefs by die hotel gevra om sommer hier vir ons te kom kosmaak. Hy het alles saamgebring wat hy gedink het hy gaan nodig kry. Ek hoop jy hou van Noorweegse salm en die sjef se spesiale omelet. En as jy nie vars uitgedrukte lemoensap so vroeg in die oggend verkies nie, hy het ’n verskeidenheid ander soorte sap saamgebring.”

				Sy knik net, want sy kan nie onthou dat enige iemand haar al so verras of bederf het nie.

				“Verskoon my. Jou vriendinne se kos wag nog in die kombuis. Smaaklike ete,” sê hy. Sy kry nie kans om hom te bedank nie, want hy is reeds by die deur uit.

				Sy lig die silwer deksel, en die aangename geur prikkel dadelik haar eetlus. Linde is beslis ’n man wat daarvan hou om mense te verras, maar sy kan nie help om te dink daar is dalk ’n bymotief nie. Sy gaan beslis nie nou daaroor wonder nie, nie terwyl haar kos koud word nie.

				Toe sy later aangetrek kombuis toe stap, vind sy net ’n vreemde man daar. Sy sit die skinkbord op die tafel neer.

				“Goeiemôre. Ek neem aan jy is die sjef wat vir die lieflike ontbyt verantwoordelik was? Baie dankie.”

				“Dit was ’n groot plesier. Meneer Du Pre het vir Juffrou ’n boodskap gelos. Hy het ’n afspraak in Johannesburg en sal waarskynlik eers vanaand laat by die huis wees. Juffrou hoef nie vir hom te wag nie.”

				“O,” sê sy en voel afgehaal. Stadig sink die vreemde man se woorde in. Die vermetelheid om te dink dat sy vir hom wat Linde is, sal sit en wag.

				“Weer eens dankie vir al jou moeite,” sê sy vriendelik want sy is immers nie vir hóm vies nie. Sy vind Robyn in Ierma se kamer.

				“Kom, julle moet opskud. Ek wil nie laat wees vir kerk nie.”

				“Is Linde nie elke vrou se droom nie?” ignoreer Robyn haar gemor. “En hy is nogal romanties, al is nie een van ons sy spesiale vriendin nie. Dink hoe sal hy optree as hy wel vir iemand omgee.”

				“En met soveel geld sal hy sy vrou waarskynlik op die hande dra. Ek wonder of ek nie my visier op hom moet stel nie. Frans het nie naastenby Linde se potensiaal nie.” Ierma se oë vonkel stout. “Miskien moet ek vir Frans sê om nie vanmiddag te kom kuier nie. Wie weet? Dalk is Linde op soek na sy Aspoestertjie, en dan sal ’n ander prins net in ons pad wees.”

				“Nee, hy sal nie. Linde is vir die res van die dag weg,” sê Dianette kortaf.

				Robyn frons. “Wat gaan nou met jou aan? En hoekom lyk jy so boos? Het jy dan geen waardering vir Linde se moeite nie?”

				“Natuurlik waardeer ek dit. Dis net, ons gaan laat wees as julle nie nou ophou klets nie.”

				Wat gaan met haar aan? En hoekom is sy eintlik vies? Oor die feit dat haar vriendinne so diep beïndruk is met Linde, of omdat hy die res van sy dag saam met iemand anders deurbring – ’n ander meisie moontlik? Sy weet haar gedagtes is verspot, maar sy het geen beheer daaroor nie. Toe sy later veronderstel is om op die predikant se preek te konsentreer, worstel sy steeds daarmee. Nee, die man is beslis nie goed vir haar geestelike lewe nie.

				

			

		

	
		
			
				Elf

				ELF

				Maandag was rowwer as gewoonlik. Die hoof het haar herinner aan die uitnodigingkaartjies wat sy nog vir haar klas moet maak. Gelukkig het sy die laaste afronding aan die kostuums klaargemaak en kan die kinders dit môre aanpas. Sy dink hierdie dinge terwyl sy die res van die middag by die kombuistafel sit en beplan. 

				“Kan ek vir jou iets ingooi om te drink? Jy het seker nou al tien keer gesug.” Verbeel sy haar, of is daar ’n tikkie spot in Linde se stem?

				Dianette kyk op haar horlosie. Dis net na vier. “Is jy vroeg of werk jy net nie normale kantoorure nie?”

				“Ek het nie regtig ’n kantoor tot my beskikking nie. My tyd is my eie. Hoekom het jy so gesug?” vra hy weer, trek ’n kombuisstoel ongenooid uit en gaan sit oorkant haar. 

				“Wie ook al hierdie uitnodigings gedruk het, het dit windskeef gedoen. Ek sukkel om alles netjies uitgeknip te kry.”

				“Gee my ’n skêr en dan help ek jou.”

				Sy boog haar een wenkbrou spottend. “Is dit ’n aanbod om terug te daal aarde toe en eenvoudige uitnodigings uit te knip? Dis voorwaar weergaloos kosbaar.” 

				“Wil jy hulp hê of nie?”

				“Ek grap net. Ek sal hulp waardeer. As jy dit uitknip, kan ek dit solank op die ander gekleurde papier plak. Heel laaste kom ’n beertjie bo-op.” Sy maak haar penneblikkie oop maar sien nie haar gom nie. Dan grou sy in haar tas, maar tevergeefs. “Ek sal eers moet ry om gom te gaan koop.”

				“Laat ek dit vir jou doen. Waar koop jy dit?”

				Sy onthou van ’n paar ander items wat sy vergeet het om te kry. “By enige supermark, maar . . .” begin sy huiwerig.

				“Maar wat?”

				“Terwyl jy nou gaan ry, kan jy die gom eerder by die skryfbehoeftewinkel koop? Ek benodig ook blinkers, ogies vir die beertjies en rooi lint. Jy kan alles by dieselfde plek kry.”

				Hy staan dadelik op. “Maak ’n lysie.”

				Sy skryf alles neer en hou die stukkie papier ’n oomblikkie terug. “Is jy seker dis nie moeite nie?”

				“Ek het aangebied om te ry, Dianette.”

				“Ek kry gou my beursie.”

				“Jy kan my later terugbetaal.”

				’n Uur later wil-wil Dianette bekommerd raak. Sy het tog aanwysings gegee, en dis nie ’n halfuur se ry soontoe en terug nie. Toe hoor sy sy motor voor die huis stilhou. Vreemd verlig gaan sy met haar knipwerk voort.

				Haar mond wil oopval toe Linde ’n hele kartondoos vol goed op die kombuistafel neersit. “En dit?” vra sy verslae.

				“Jy moet volgende keer ’n bietjie meer spesifiek wees. Watter tipe gom wou jy eintlik gehad het?” Linde pak van die goed uit. “Hier is ’n buisie, ’n botteltjie, ’n potjie en . . .” 

				Dianette begin lag, want Linde du Pre se gesig is iets om te aanskou. “Laat ek raai. Toe koop jy een van elk.”

				“Dis nie al nie. Toe ek nie weet watter kleur blinkers jy wil hê nie, sit die man sterretjies, maantjies en enige ander vormpie waaraan jy kan dink voor my neer. Volgende keer gee jy my jou selfoonnommer saam.” Linde pak hande vol pakkies op die tafel uit, en Dianette raak al hoe meer bekommerd. Linde moenie dink sy gaan vir al die goed betaal nie. 

				“Waar is die rooi lint?”

				“Lint?” Linde swets toe hy die lysie uit sy baadjiesak haal en daarna kyk. “Ek’s jammer. Ek het heeltemal daarvan vergeet.”

				“Dankie, tog, anders het ek seker nou met rolle lint ook gesit.” Sy lag verskonend. “Ek moes seker beter gespesifiseer het. Maar baie dankie vir al jou moeite. Wat skuld ek jou?” vra sy, reeds oorgehaal om al die onnodige goed die volgende dag terug te vat.

				“Niks. Beskou dit as ’n donasie aan jou skool.” Linde trek sy baadjie uit, hang dit oor ’n kombuisstoel en loop yskas toe. “Nou het ek beslis iets koels nodig. Kan ek vir jou ook koue water skink?”

				“Nee, dankie.”

				Linde vroetel sy das los asof dit hom wurg, en sy het ’n vermoede die uitstappie was glad nie vir hom so aangenaam nie. Hy drink diep uit die glas voordat hy by die tafel gaan sit. “Ek kan nie onthou wanneer laas ek nodig gehad het om iets te plak nie, maar ek glo nie dis iets wat jy verleer om te doen nie.”

				Sy onderdruk ’n grinnik. Ja, watter administratiewe takies het ’n miljoenêr nou eintlik om te doen behalwe om tjeks uit te skryf? Om een of ander rede vorm ’n warm gevoel om haar hart, kring stadig uit en vul haar wese. Linde se onkundigheid is eintlik so dierbaar, en niemand doen ooit soveel moeite om haar behoeftes te bevredig nie. 

				Terwyl hulle soos een span saam die kaartjies maak, begin haar antagonisme wat sy ten alle koste vir hom wóú voel taan. As sy lag met hare meng en as hy haar terg omdat ’n beertjie se ogies skeel lyk, krimp die afstand tussen hulle sosiale sfere en word hy net ’n man en sy ’n meisie. 

				Sy laat haar skanse verder sak. “Ek gaan vanaand geroosterde ham-en-kaas-toebroodjies maak. Jy is welkom om saam te eet.”

				“Ek het ’n beter idee. Kom ons gaan kry pizza en dan kan ons die res van die aand ontspan.”

				Is dit ’n titseltjie spot in sy oë? Het hy gehoor toe sy vir Ierma gesê het ’n doodgewone pizza-eetplek is nie goed genoeg vir hom nie? Sy besluit om dit te ignoreer. “Op een voorwaarde.”

				“En dis is?”

				“Jy het vanmiddag vir al my kaartjiebenodigdhede betaal. Vanaand betaal ek vir die pizza.”

				Hy hou nie veel van die idee nie, maar dan gee hy in. “Nou goed, maar net omdat jy my gewaarsku het jy is ’n geëmansipeerde meisie en haat dit as iemand vir jou ’n guns bewys.”

				Sy grinnik terug. “Presies.”

				’n Uur later ry hulle in sy motor terug huis toe. Op haar skoot hou sy drie pizzas vas. Die geur vul sy luukse motor. Oor die radio wat hy vroëer aangeskakel het, speel ’n bekende deuntjie en sy is lus om saam te neurie. Die oomblik voel skielik onwerklik. Is dit sowaar sy en Linde wat gemoedelik en soos ’n wafferse . . . paartjie huis toe ry? Nee, so mag sy nie aan die oomblik dink nie, want dis beslis nie hoe Linde daaroor voel nie. En wat die skielike gemoedelikheid tussen hulle betref, dis net tydelik. As die klok twaalfuur slaan, is hulle presies weer wie hulle werklik is. 

				

			

		

	
		
			
				Twaalf

				TWAALF

				Dianette druk twee snytjies brood in die broodrooster en kyk na Ierma. “Hierdie is joune. Ek’s jammer, maar dis net toast en konfyt vir ontbyt. Ek het hopeloos verslaap en ons hoof wil eers vergadering hou om die naderende konsert te bespreek.” Sy byt haar roosterbroodjie tussen haar tande vas en probeer terselfdertyd haar tas klaar pak. Toe storm sy voordeur toe. “Sien jou vanaand, vriendin.” Sy sluit nie agter haar nie, los dit vir Ierma. Toe sy by haar motor kom, sien sy Linde s’n agter hare. Hy maak sy deur oop. Onmiddellik wil sy haar vervies. Hulle sal beslis reëls moet neerlê.

				“Jammer, ek skuif nou my motor. En goeiemôre.”

				“Môre, ons kan vanaand praat oor wie parkeer sy motor waar. Nou moet jy my egter verskoon. Ek is reeds laat.”

				“Voor jy gaan. Kom eet vanaand saam met my by die Prinshof.” Die verbasing op haar gesig moet sigbaar wees, want hy gaan voort: “Bring vir Ierma en Robyn saam as jy wil.”

				Die uitnodiging is so onverwags dat sy nie weet wat om dadelik te antwoord nie. “Ek sal moet sien.”

				“Kom in die namiddag. Ons kan rustig langs die swembad sit, skemerkelkies geniet voor ete en dan huis toe kom. Dink net, geen kos maak of vuil skottelgoed nie.”

				Hy laat dit hemels klink en dis op die punt van haar tong om in te stem, maar dan maan sy haarself om koelkop te bly. Eers ’n asemrowende ontbyt in die bed en nou dit. Hoekom is hy so gaaf? 

				“Ek het ’n beter idee. Bring julle swemklere saam. Die swembad is heerlik hierdie tyd van die jaar.” 

				Ondanks haar suspisies raak sy aanbod al hoe aanlokliker. Teen vanmiddag gaan sy waarskynlik met ’n kopseer sit. Vyf en twintig sesjariges as enigste geselskap deur die dag is nie kinderspeletjies. ’n Bietjie ontspanning en ’n verkwikkende swem kan die dag perfek afrond.

				“Nou goed, maar dit sal net ek en Ierma wees. Robyn werk nagskof.”

				“Dis dan afgespreek. Sien jou vanmiddag vyfuur by die hotel.”

				Skuins voor vyf uur daardie middag berou Dianette klaar haar besluit. Toe sy voor die hotel stilhou, lui haar foon. Ierma skakel om te sê sy moet ’n kliënt gaan spreek. 

				“Ek kan nie alleen gaan nie. Hoe gaan dit lyk? Eers sê ek ons is twee en nou daag ek alleen op.”

				“In hierdie stadium van ons lewens is daar net een deuntjie wat speel, en sy naam is geld bo plesier. Maak verskoning. Ek is seker hy sal verstaan,” is haar verweer voordat Dianette weer kan begin baklei. 

				Dianette druk haar foon dood. Hoekom kon Ierma nie vroeër laat weet het nie? Omdraaikans is daar nie nou meer nie, want Linde stap deur die groot glasdeure. Sou hy dalk vir haar gestaan en wag het?

				“Ek hou van ’n meisie wat betyds is,” sê hy en glimlag.

				Dis moeilik om nie sy aantreklike bakkies te bewonder nie, kom sy vir die soveelste keer tot dieselfde gevolgtrekking. Haar vingers is willoos toe hy haar drasak by haar neem. 

				“Ierma het so pas laat weet sy sal dit nie kan maak nie.” Haar keel voel droog toe sy praat.

				Linde lyk nie verpletter deur die nuus nie. “Geen rede hoekom óns nie kan ontspan nie.” Hy lei haar by ’n ander glasdeur uit en die swembad lê koel en aanloklik voor haar.

				“Maak gerus gebruik van die kleedkamers. Ek ontmoet jou weer by die kroegarea.”

				Met nie veel van ’n keuse nie, volg sy sy instruksies en tien minute later maak sy haar naby die kroeg gemaklik op ’n lêstoel. Die son sit nog hoog genoeg om haar kaal arms en bene aangenaam warm te bak. Haar hare het sy in ’n poniestert vasgevang en met ’n knip bo-op haar kop vasgesteek. Met haar sonbril op haar neus kan sy onopsigtelik na die ander gaste kyk. 

				Byna trek sy haar asem hard en skerp in toe sy Linde aan die oorkant van die swembad gewaar. Hy het ’n swembroek en ’n T-hemp aan, en oop sandale. Nou kan sy nog minder verstaan hoekom hy heeldag sy lyf in ’n snyerspak wegsteek. En dis nie net sy wat sy mooi kuite en boarms opmerk nie. ’n Paar vroulike gaste kyk ook twee keer.

				“Kan ek vir jou ’n mengeldrankie bestel?” vra hy toe hy langs haar staan.

				Sy het al haar varkies een honderd persent nugter nodig. Sy skud haar kop. “Net yswater, dankie.” Terwyl hy wegstap, kyk sy hom agterna. Sy treë is lank en doelgerig, en sonder om te vra het hy dadelik die kroegman se aandag. Daar is dit weer, ’n aura van totale onversteurbaarheid en selfvertroue. Stadig raak sy bewus dat haar hart effens vinniger klop en sy wens haar lyf wil nie so reageer nie. Dit behoort te weet hoe futiel dit is om in so ’n ryk man belang te stel.

				Toe Linde haar water vir haar gee, bedank sy hom met ’n droë keel.

				“Hoe was jou dag? Pas die sesjariges se kostuums darem?”

				Sy glimlag spontaan. “Daar was net een wat ek om een of ander rede verkeerd aanmekaargestik het. Die agterpant moes eintlik die voorpant gewees het, en die arme Pieter kon nie juis gemaklik daarin oefen nie. Gelukkig is dit nie ’n krisis nie. Ek maak dit sommer vanaand nog reg.”

				“Wou jy altyd ’n onderwyseres word?”

				“Van jongs af het ek geweet dat ek met kinders wil werk. As dit nie onderwys was nie, sou dit waarskynlik kindersielkunde of maatskaplike werk gewees het. Moenie my nou vra hoekom nie, maar ek het hierdie onstuitbare passie vir jong kinders, om hulle te leer, te lei en in ’n sekere mate te vorm. Ek kan ook nie verdra om ’n klein kindjie ongelukkig te sien nie.”

				Toe besef sy sy het weer heeltemal oorboord gegaan. Linde het haar ’n eenvoudige vraag gevra en sy antwoord met ’n toespraak. “En jy? Is die hotelbedryf jou passie?”

				“Buiten dat ek my pa se opvolger is?” vra hy met terg hoorbaar in sy stem. Sy knik verleë.

				“Vir my was daar niks lekkerder as om saam met my pa werk toe te gaan nie. Hy het my alles geleer. Nog voor my sestiende verjaarsdag kon ek ’n hotel toe-oë bestuur.”

				“Passie is belangrik as ’n mens jou beroep kies, al bring dit soos in my geval nie die miljoene in nie.”

				“Ten minste is jy gelukkig in wat jy doen.” Linde kyk op sy horlosie en staan op. “Ons het ’n halfuur of so om in die water te ontspan.” Hy steek sy hand uit en sy laat toe dat hy haar regop trek. Toe maak sy die sarong wat om haar heupe gebind is los en laat val dit op die stoel. Sonder om openlik te staar kyk sy hoe hy sy T-hemp oplig en oor sy kop uittrek. Met elke beweging speel die spiere oor sy borskas en boarms. Sy maag is plat en gespierd, en sy vermoed hy koel gereeld in ’n swembad af.

				Sy kyk vinnig weg voordat hy agterkom hoe sy haar soos ’n tiener aan die mooi oom verkyk. By die swembad se trappies steek sy haar voet versigtig in. Linde is reg. Die water se temperatuur is heel aangenaam. Sonder om vir hom te wag gaan sy dieper in en begin met stadige lang hale na die ander kant swem. Toe sy die rant raak en omdraai, breek sy kop langs haar deur die water. Hy het immers nie nodig om oor sy hare bekommerd te wees nie. Haar verraderlike hart ruk toe sy van sy manlike aantreklikheid so na aan haar bewus raak. 

				Linde steek sy hand deur sy hare en vee dit uit sy gesig. Sy donker wimpers kleef aan mekaar, maar dit lyk nie of dit hom steur nie. Dit pla haar wel en sy moet al haar selfbeheersing gebruik om dit nie van sy wimpers af te vee nie. Vervlaks! As hy net nie so aantreklik met sy nat hare en grysgroen oë was nie. Sy sak dieper in die water af, sit haar voetsole teen die kant en skiet haarself weg. Dié keer swem sy meer doelgerig, en toe sy twee volle lengtes voltooi het, jaag haar asem. Linde staan op die plek waar sy hom agtergelaat het. 

				“Jy swem baie goed. Nog een van jou sportbelangstellings?”

				“Vir ’n rukkie was dit, maar ek twyfel of ek ooit Olimpiese materiaal kon wees. Sport was lekker, maar het nooit my lewe geregeer nie, ondanks al my ma se pogings om my op een of ander vlak ’n ster te maak.”

				Haar woorde laat dit klink of sy sonder enige ambisie deur die lewe gaan, maar dis nie heeltemal die geval nie. Sy het net ander drome gehad. 

				Linde lig sy arm en stoot ’n stukkie hare van sy voorkop af weg. Dit vestig weer haar aandag op die speling van sy ferm spiere. Gefassineerd met Linde se metamorfose bly haar oë teruggaan na sy bolyf waar sy vel nog nat en blink vertoon. Sy het reeds gemerk dat daar nie ’n enkele borshaar aan sy blas bolyf is nie. Haar hart se tempo versnel sonder toestemmimg, en sy weet as sy langer na hom kyk, gaan sy sweerlik aan sy nat lyf raak. Nee, sy moet die toenemende hitte in haar lyf afkoel en vinnig ook.

				“Is daar ’n plek waar ek my hare kan droogblaas?” vra sy impulsief. 

				“Natuurlik is daar, maar jy gaan tog seker nie nou al uitklim nie?”

				“Nee, maar ek gaan wel my hare heeltemal natmaak.” Of hy nog iets wou sê, weet sy nie, maar sy duik vorentoe en die koel water omvou haar lyf. Koel dit af, asook haar gedagtes.

				In die middel van die swembad bars sy deur die water en snak na asem. Sy draai op haar rug en net toe sy dink sy is veilig met haar verspotte gedagtes swem Linde langs haar. “Wil jy resies jaag?” vra hy met stout liggies in sy oë. Dis so ongewoon dat sy instem voordat sy daaroor nagedink het. 

				“Goed, maar jy kul nie.”

				“Is jy gereed? Een, twee . . .” 

				Sy maak haar gereed om op drie weg te spring, maar dan gryp hy haar aan die arms en lig haar bo sy kop uit. ’n Verspotte gilletjie ontsnap uit haar keel. “Haai!”

				“Smeek vir genade of ek gooi jou in die lug.”

				“Nooit!” speel sy saam.

				Eers maak hy of hy haar agteroor gaan gooi, maar dan sak sy arms en gly sy teen sy nat, gladde lyf af tot waar haar voete aan syne raak. Dis bloot instink om te oorleef wat maak dat sy laggend na sy nek gryp. Toe sy opkyk, sien sy hoe sy gesig een oomblik nog lag en dan geleidelik ernstig raak. Sy oë sak en rus op haar lippe. Asof in antwoord lig sy haar oë tot hulle syne ontmoet. Daar is nou geen teken van lag op sy sensuele mond nie. Haar hart klop hard en vinnig in haar borskas, maar dit het niks met flussies se speel te make nie. Sy vingerpunte beweeg teen haar ruggraat af, glip vir ’n oomblik onder haar bostuk se bandjies in en eindig waar die onderste deel van haar swembroek begin. In reaksie op sy aanraking word haar hele lyf hoendervleis. Selfbewus oor haar reaksie maak sy haar arms om sy nek los maar hulle beland op sy bors. Miskien is dit haar verbeelding maar sy hart klop hard en vinnig onder haar palms. Sy kyk weer op in sy gesig en sy oë rus steeds op haar mond. Afwagting bou stadig in haar op en ademloos sien sy hoe hy sy nek buig om haar te soen. Selfs haar ooglede word swaar. 

				Iewers agter hulle duik ’n kind in die water en spat hulle nat. Dit ruk haar ru uit die betowerende oomblik. Haar wange word dadelik warm en om haar verleentheid weg te steek stoot sy hom liggies weg. Tot haar heimlike spyt laat hy haar dadelik gaan.

				“Ek gaan my afdroog,” sê sy en swem vinnig kant toe. Sy vryf haar gesig en lyf hard met haar handdoek en verlos haar hare van die rekkie. Met die sarong weer om haar heupe gebind, soek sy na die beskerming van haar sonbril. Toe sy op haar stoel gaan lê, is daar geen teken meer van Linde in die swembad nie. Sy gee nie om nie. Net ’n paar minute alleen is wat sy nodig het om haar emosies onder beheer te kry.

				Vyf minute later kom hy aangestap. Hy het sy swembroek met ’n droë een vervang. Hy stop by die kroeg en wag vir hulle drankies. Hy sê niks toe hy hare na haar uithou nie en sy is maar te bly daaroor. Net soos sy, het hy skynbaar ook iets om oor te peins. Toe sy ’n paar minute later haar margarita op die tafeltjie neersit, staan hy op. “Jy kan jou hare in my suite droogmaak en sommer daar verklee ook,” sê hy en klink heeltemal normaal, asof daar nie ’n intieme oomblik tussen hulle in die swembad was nie. 

				“Dankie.”

				In die voorportaal stuur hy haar nie na die hysers nie, maar by ’n ander deur in. “Dit is ons privaathyser en stop net op die tiende vloer.” 

				Toe die hysbakdeure oopgaan, val haar mond amper oop. Hulle loop in een reuse- sit- en eetvertrek uit. Daar is nog vier ander deure, en Dianette vermoed dit lei na die en suite-slaapkamers toe. Sy loop dadelik na die vensters toe. Soos sy verwag het, het dit ’n uitsig oor die stad. Linde kom staan langs haar. “Die uitsig is fantasties,” mymer sy in vervoering.

				Hy sê niks nie en sy kyk na hom. “Hoekom kyk jy my nou so vreemd aan?”

				“Ek bring jou na een van die mooiste en duurste penthouses in die stad en al wat jy kan bewonder, is die uitsig.”

				Is hy vies daaroor? Sy kan niks uit sy stemtoon aflei nie. 

				“Ek’s jammer as ek jou dalk in die gesig gevat het, maar dis die eerste ding wat my opgeval het.” Sy kyk doelbewus rond en sien die swaar skilderye teen die muur, die teëls op die vloer en die sagte roomkleurige banke raak. “Dis voorwaar pragtig, en as jy so sê, seker peperduur.” 

				Hy kyk haar steeds vreemd aan en sy wil haar half vererg. “Wat anders moet ek sê? Ek is nie ’n kenner van ingevoerde Italiaanse teëls of skilderye nie. Wat ek sien, is bloot vir my mooi.”

				Linde se gesig ontspan. “Jammer, ek het nie bedoel om jou onder kruisverhoor te neem nie. Dis net dat jou reaksie my verras het. Ek het totale vervoering verwag en dit nie gekry nie. En jy het my so pas op iets attent gemaak. Ek het lanklaas na hierdie vertrek gekyk en doodeenvoudig die prag daarvan raakgesien.” Hy beduie met sy hand. “Kom ek gaan wys jou watter kamer jy kan gebruik.” Hy weifel ’n oomblik. “Ek hoop nie jy gee om nie, maar ek het die kelners gevra om hier vir ons ’n tafel te kom dek.” Sy glimlag verbreed. “En aangesien jy so beïndruk is met die uitsig, sal jy seker nie kla nie.”

				Alleen saam met hom terwyl sy uitkyk op die stad se liggies? ’n Paar dae terug sou sy seker nie omgegee het nie, maar na die voorval in die swembad is sy nie meer seker of sy in so ’n romantiese omgewing saam met hom wil wees nie. Maar sê sy nou iets, dink hy dalk sy is skrikkerig vir hom. 

				“Dit maak nie saak waar ons eet nie,” sê sy gelykmatig en loop voor hom uit.

				Net soos die vorige vertrek spreek die slaapkamer ook van weelde en gemak – ’n binneversierder se droom.

				“Jy sal alles wat jy benodig in my badkamer vind,” sê Linde en draai weer om. 

				Nog weelde, goed genoeg vir ’n Arabiese prins, wag op haar toe sy die badkamerdeur oopstoot. ’n Haardroër lê gereed op die swart marmerblad en sy blaas haar hare vinnig droog totdat dit reguit en blink teen haar gesig hang. Grimering is beslis nie vanaand onvanpas nie. Eintlik dikteer haar omgewing dat sy op haar beste lyk. Nogtans grimeer sy haar gesig net liggies om by die koel somerrok te pas. 

				Toe pak sy al haar goed terug in die drasak en loop uit. In die slaapkamer steek sy vas. Vir die tweede keer merk sy die groot bed met sy swart en wit beddegoed op. Dis heeltemal te groot vir net een persoon. En hy hét gesê dis sy slaapkamer. Dis verspot maar skielik wonder sy hoe hy tussen die swart lakens lyk. Slaap hy met nagklere aan? Verslaap hy sy hare of lyk hy koel en in beheer vanaf die oomblik wat hy sy oë oopmaak? Sy giggel vir haar verspotte gedagtes en stap vinnig deur toe.

				In die leefarea word sy weer verras. Langs die venster staan ’n tafeltjie met ’n spierwit tafeldoek en dis reeds gedek vir twee. Dis is seker wat ’n mens van ’n vyfsterhotel kan verwag, vinnige en goeie diens. Sy stap nader. Iemand het ’n CD-speler aangeskakel en die sagte musiek wat die lug vul, sorg vir ’n atmosfeer van rustigheid en kalmte. Voor die venster gaan sy staan. Van die stad se ligte is reeds aangeskakel en die uitsig is voorwaar skouspelagtig. Betowerend. 

				Sy voel Linde aankom voor hy iets gesê het en sy swaai vinnig om. Hy het ook verklee.

				“Ons kan maar aansit,” nooi hy haar nader. 

				Linde trek haar stoel uit en neem dan regoor haar plaas. Hy haal ’n bottel uit die silwer yshouer uit en vee eers die nat onderkant met ’n spierwit lapservet af voordat hy haar glas volmaak. “Ek hoop jy hou van my keuse,” sê hy en sit haar glas voor haar neer. 

				Daar is grasie in sy handbewegings, dink sy terwyl hy sy glas vul. Linde is een van die mees afgeronde mans wat sy ken. Nee, sy moet haarself korrigeer. Sy ken nie nog so ’n man soos hy nie.

				Hy lig sy glas en glimlag. “Sal ons ’n heildronk drink? Sê op jou vakansie binnekort op ’n Griekse eiland?”

				Sy glimlag suur terug. “Dan is dit heeltemal prematuur, want ek het nog nie sulke planne nie. Maar jy kan my meer van die eiland vertel. Dalk iets interessants wat ek vir my kleutertjies kan gaan vertel.”

				“A, dis veiliger om die onderwerp te verander, nè?”

				Iemand klop aan die deur; dis die kelner wat tot haar redding kom. Terwyl hulle die uitsoekdisse geniet wat Linde vooraf bestel het, vertel hy haar tog meer van Mílos, ’n eiland met ’n bevolking van ’n paar duisend mense.

				“Soos op baie ander van die eilande word graan, vrugte en olyfolie ook daar geproduseer. Die standbeeld van Venus de Milo wat nou in die Louvre in Parys staan, is in 1820 daar ontdek.”

				Dianette luister aandagtig na sy goed gemoduleerde stem. Miskien is dit weens die wyn wat sy so geniet, maar teen die tyd wat ’n kelner die eksotiese nagereg opdien, is sy oorbewus van ’n groeiende toegeneentheid teenoor Linde en dit hou haar gevange. Sy weet sy moet opstaan en sê sy wil huis toe gaan, maar die woorde kom nie oor haar lippe nie.

				“Nou gaan ons in die sitkamer ontspan.”

				“Ek behoort te gaan. Daar is werk wat wag.”

				“Dis nog vroeg,” praat hy haar argument dood en neem haar liggies aan die arm. Waar sy hand rus, is daar dadelik ’n tinteling wat sy probeer onderdruk. Ongeërg beweeg sy onder sy hand uit en kies ’n enkelbank om op te sit. Hy gaan na die kroegie agter die bank, en terwyl sy luister hoe hy vir hulle iets te drinke ingooi, raak sy weer bewus van die luuksheid om haar. Die vorige paar aande toe hy hom doelbewus in háár wêreld tuisgemaak het, lyk nou so onwaar en onmoontlik, asof dit nooit gebeur het nie. Nou meer as ooit tevore kan sy nie verstaan hoe hy bedags die sielkundige skuif tussen haar nederige blyplek en hierdie ultraluukse suite kan maak nie. Hoe kan hy elke dag vrywillig tussen paleis en pondok beweeg? 

				“Sjokoladelikeur,” sê hy en hou ’n glasie na haar uit voordat hy op die bank en die sitplek naaste aan haar gaan sit. Geensins gesteurd nie kyk hy na die deur toe dit sommer sonder klop oopgemaak word. Twee meisies met wit tassies groet vriendelik en loop op haar af.

				“En dit?” vra sy verbaas toe hulle voetstoeltjies neersit en die tasse langs haar oopmaak. 

				“Nou kry ons ’n voetmassering terwyl ons gesels en ontspan.”

				“Sommer net hier?”

				“Ja, dis een van die dienste wat al ons hotelle regoor die wêreld aan ons gaste bied. Ek was net nie seker of jy vir ’n vollyfmassering te vinde sou wees nie, anders het ek dit ook vir jou gereël.” Sy gesig word ernstig. “Moet dit nie weier nie, Dianette. Jy was die afgelope paar weke onder baie druk en jy verdien ’n bietjie bederf.”

				Hy is reg. Dit sal kleinlik wees om te weier, en sy laat haar meesleur. Haar skoene word uitgetrek en in die meisies se bekwame hande vergeet sy om selfbewus te wees.

				“Vertel my meer van jou jouself.” 

				“Soos wat?” vra sy moedswillig.

				“Jou ma sê jy het nie ’n kêrel nie,” maak hy ’n stelling en wag vir haar om uit te brei.

				Wat wil hy hê moet sy sê? Aan hom, wat eintlik ’n vreemdeling is, verduidelik hoekom nie?

				“Nee, ek het nie ’n kêrel nie.”

				“Mag ek vra hoekom nie?”

				Dis ’n persoonlike vraag en een wat sy nie lus voel om te beantwoord nie, maar sy kan sien hy verwag een.

				“Eerstens het ek nie nou tyd vir ’n verhouding nie. Jy het self gesien hoe besig my lewe is. Waar moet ek ’n kêrel inpas?”

				“Jou hartjie was nog nie gebreek of so iets nie?”

				Sy frons liggies en kan nie verstaan hoekom dit vir hom enigsins van belang kan wees om te weet nie.

				“Nee, my hart het nog nooit aan iemand behoort nie en is ook nie gebreek nie. Tevrede?”

				Hy glimlag. “Tevrede. Nou kan jy my iets persoonliks vra.”

				“Speel ons nou speletjies?” terg sy terug. Die massering neem geleidelik meer as net haar spanning weg. Dit laat haar onwillekeurig teenoor hom ontspan, soveel so dat sy nie haar hand wegruk toe hy dit optel en met haar vingers begin speel nie.

				“Sê maar so. Wat wil jy van my weet?” 

				“Ek weet jou pa is ’n Suid-Afrikaner want hy praat Afrikaans, maar wat van jou oorlede ma?”

				“My ma was ’n Griekse meisie, ’n ryk Griekse meisie, moet ek bysê. My pa was ’n arm boerseun toe hulle ontmoet het. Met net die klere aan sy lyf, ’n diploma in hotelbestuur op sy naam en sakke vol ambisie is hy Europa toe om eerstens te gaan werk soek en tweedens om die wêreld te gaan sien. Hy het my ma in een van haar pa se hotelle in Griekeland ontmoet. Nodeloos om te sê, hy was volgens my oupa nie juis ’n geskikte kandidaat vir my ma se hand nie, maar toe sy dreig om haar erfporsie ter wille van my pa te laat vaar, het haar pa vinnig van deuntjie verander. Hy het my pa in die hotelbedryf opgelei, en die res is soos hulle sê, geskiedenis.”

				“Dis nogal romanties,” sug sy. Toe kyk sy hom nadenkend aan. “Dis natuurlik waar jy jou aantreklike . . .”

				Sy byt die res van haar sin net betyds af. Liewe land. Sy het amper prontuit erken dat sy hom aantreklik vind.

				“Jy wou sê?”

				“Dis natuurlik waar jy en jou broers julle donker hare en blas vel vandaan kry – van moederskant af.”

				“’M,” sê hy en draai die silwerringetjie aan haar vinger ingedagte om en om. Dit lyk nie of hy regtig bewus is van wat hy doen nie, maar om een of ander onverklaarbare rede voel dit reg en dra dit by tot die rustigheid van die oomblik.

				Tien minute later is die voetmassering verby en pak die meisies hulle botteltjies op. Dianette is nou nog minder lus om Linde se plek vir haar eenvoudige huis te verlaat. Hieraan kan ek maklik gewoond raak, dink sy, maar sy sê dit nie. ’n Gedagte huiwer al ’n rukkie in haar kop. Sy vermoed dis presies wat Linde probeer doen, haar subtiel daarop attent maak hoe lekker en luuks ’n vakansie op ’n Griekse eiland kan wees.

				Dis amper negeuur en sy kan nie langer bly nie. “Baie dankie, Linde, ek het die aand werklik geniet, maar nou moet ek aanstaltes maak om te gaan. Ierma het seker al ure gelede by die huis opgedaag.”

				Dié keer dring Linde nie aan dat sy langer bly nie. “Ek dra jou sak vir jou motor toe.”

				Daar heers ’n stilte tussen hulle toe hulle met die hysbak ondertoe ry, maar dis nie werklik steurend nie. In die voorportaal hou sy haar hand uit vir haar sak. “Dankie, ek het die aand werklik geniet.”

				Hy glimlag net. “Ek sien jou later by die huis.”

				Huis? Besef hy hoe dit klink? Intiem en huislik, asof sy daar vir hom gaan wag en of hy daar hoort.

				In haar motor probeer sy haar gedagtes orden. Hoe kry Linde dit reg om die deur van soveel weelde agter hom te sluit, in sy motor te klim en deur die verkeer te swoeg om deel van haar en Ierma se middelklasbestaan te word? Daar waar hy nie noodwendig van warm water verseker is as hy in die oggend stort nie? En sy motor slaap elke aand onder die sterre of, as hy gelukkig is, onder die groot witstinkhoutboom in die tuin.

				Is haar teorie reg? Probeer Linde die twee wêrelde teen mekaar afspeel? Haar op so ’n subtiele manier sag maak? Haar met klatergoud verlei om alles hier te los en saam met hom te gaan? En dit net omdat hy nie nee vir ’n antwoord kan aanvaar nie. Nie eers haar ma se antwoord aan Anton kan aanvaar nie.

				

			

		

	
		
			
				Dertien

				DERTIEN

				’n Harde donderslag ruk Dianette uit haar diep, droomlose slaap. Sy het nooit besef die weer steek op nie. Dan onthou sy van hulle gewone dril voor dit begin reën en skakel die bedlampie vinnig aan. Terwyl sy haar kamerjas aantrek, loop sy vinnig kaalvoet kombuis toe. By Ierma se deur huiwer sy ’n oomblik. Dis onnodig om haar vriendin wakker te maak net om ’n paar potte en emmers uit te haal. Teen hierdie tyd weet sy in elk geval waar om die waterlekke te verwag. 

				“Wat doen jy, Dianette?” vra Linde toe sy ’n emmer in die middel van die vloer neersit. 

				Sy skrik en kom dadelik regop. Met een oogopslag neem sy alles van hom in: sy swart pantoffels en bypassende kamerjas wat sommer lyk of dit ’n bekende ontwerper se naam dra. Haar oë sak na haar eie kaal voete, en dadelik is sy weer bewus van háár eenvoudige maar gemaklike voorkoms. Haar gesig word warm, maar sy kies om dit te ignoreer. “Jammer. Ek hoop nie ek het jou wakker gemaak nie?”

				“Nee, maar wat doen jy?” vra hy weer.

				Verleë verduidelik sy van hulle probleem as dit reën. 

				“Jou landheer kon seker ook nog nie daarby uitkom nie,” sê hy sarkasties.

				“Reg geraai.” Sy maak ’n kas oop en haal ’n kershouer, kers en ’n dosie vuurhoutjies uit. “Noodvoorraad. Neem dit saam met jou kamer toe.”

				Voor sy van die gereelde kragonderbrekings kan verduidelik, is daar ’n slag veel nader aan die huis. Die kombuisligte flikker. Sy sit die kershouer op die tafel neer en haal nog ’n kastrol uit die kas. 

				“So ja, ek dink dit dek al die lekke,” sê sy toe sy dit op die wasbak neersit. Werktuiglik tel sy die kers op om dit in sy hand te druk, maar dan sien sy die vreemde uitdrukking op sy gesig raak. Sy verstaan dit nie. Nog minder die intense kyk in sy oë.

				“Waar is jou pantoffels?” vra hy uit die bloute. Die heesheid in sy stem ontsenu haar heeltemal.

				“Ek . . . in my kamer. In my haas het ek nie gedink om dit aan te trek nie,” hakkel sy. 

				Linde steek sy hand uit, maar voor sy kan vasstel wat hy wil doen, flikker die ligte weer. Hy kyk ook op en die volgende oomblik is die kombuis in totale duisternis gehul. ’n Bliksemstraal verlig die vertrek lank genoeg vir haar om die tafel raak te sien. Van haar plan om die houer op die blad neer te sit en die kers aan te steek, kom daar niks nie. Sy laat val dit en hoor hoe die glashouer op die kombuisvloer aan skerwe breek.

				Sy trek haar asem hoorbaar in toe Linde ’n kragwoord sê.

				“Staan net stil. As jy beweeg, sny jy jou voete flenters.”

				“Dit was regtig dom van my,” sê sy vies maar staan nogtans doodstil.

				Linde se hande reik na haar in die donker en voordat sy kan agterkom wat hy beplan, gly sy arms om haar middel. 

				“Sit jou arm om my nek, ek wil jou optel,” beveel hy, en sy hoor die ergernis in sy stem teen haar gesig.

				Sonder om twee keer te dink lig sy haar hande en druk dit teen sy bors. Toe gly dit soek-soek boontoe en sluit haar arms in ’n seekatgreep om sy nek. Haar wang druk iewers teen sy gesig en sy kan sy asem teen haar vel voel. 

				Toe hy nie dadelik wegbeweeg nie, besef sy hy wag vir nog ’n bliksemstraal sodat hy hom kan vergewis van sy posisie. Intussen het hy geen idee hoe die hitte van sy lyf gulsig deur hare aangegryp word om haar binne sekondes bewerig en kortasem te laat nie.

				’n Weerligstraal verlig uiteindelik die hemelruim buite en hy trek haar nog stywer teen sy lyf voordat hy haar oplig. 

				So styf teen haar móét hy haar hart in haar bors voel tamboeryn speel, dink sy paniekerig. Hulle vorder egter net tot by die kombuisdeur waar hy haar voete vir eers op die teëls laat sak. Maar sy arms verslap nie om haar lyf nie. Halfhartig laat sy haar hande sak om hom effens weg te druk.

				“Dis nog nie veilig nie. ’n Mens kan nie sê hoe wyd die glasskerwe gespat het nie.” Die heesheid in sy stem maak haar knieë lam en sy is skielik dankbaar dat hy haar vashou.

				“Jy kry koud! Hoekom loop jy saans kaalvoet rond?”

				Sy dink nie sy is in staat om hom te antwoord sonder om te verklap hoe ademloos sy is en dat sy nie bewe van koue nie.

				’n Bliksemstraal tref die aarde baie na aan die huis en sy ruk van die skrik. Dis pure instink wat maak dat sy haar arms weer om sy nek gooi. Linde moes op daardie oomblik afgekyk het, want sy druk haar mond teen syne. Dat dit wel sy mond is, ly geen twyfel nie, want sy lippe is sag en warm, en vir ’n paar oomblikke net so verstar soos hare. En hy weet instinktief dat dit haar mond is. Daaraan twyfel sy ook nie, want hy draai sy kop effens sonder om sy lippe weg te neem. Hy roer sy lippe sag en eksperimenteel, en voordat sy weet wat regtig gebeur, gaan hare effens oop. Dit ontketen ’n sagte grom in sy keel en dan word sy weer van haar voete afgelig. 

				Hy beweeg agteruit deur die deur, en sy lyf dien as skild vir ingeval hulle in die donker teen iets bots. In die gang maak sy haar oë verward oop en kan aanvanklik niks sien nie. Dan verlig die weerlig weer die huis, en die paar sekondes is genoeg om die uitdrukking op sy gesig te sien. Hy lyk ernstig en sy ooglede is effens vernou. Toe hy haar ’n tweede keer soen, weet sy dit is nie net speel-speel nie. Linde bedoel om haar te soen. As sy iets wou doen of sê om dit te keer is dit te laat, want haar lyf verraai haar. Sy ontspan haar mond en nooi hom blatant uit om dit te verken. Vaagweg voel sy hoe haar voete tot op sy pantoffels sak, maar die enigste rede hoekom hy sy greep op haar lyf verslap, is sodat hy sy hande vrylik teen haar rug kan beweeg.

				Dit veroorsaak ’n kettingreaksie in haar lyf, en vir die eerste keer in haar lewe stu sy haar borste stywer teen ’n man aan. Haar een palm verken die spiere op sy bors terwyl haar ander hand agter sy kop beland en dit vashou. Vir die eerste keer het sy die drang om haar bobene teen iemand anders s’n te druk . . . te skuur. En in haar onderlyf is daar ’n vreemde sensasie wat haar na meer as net dit wat sy nou ervaar, laat smag. Sy kan dit nie verklaar nie. Nee, sy wil ook nie. Sy wil net die heerlike warmte van begeerte waarin haar lyf op daardie oomblik vasgeval is, uitbuit. 

				Linde druk haar met ’n sagte kreun weg, maar voor sy kan protesteer, stoot hy haar kamerjas oor haar skouers. Sy voel hoe dit op haar voete beland, maar dis onbelangrik. Linde se hande laat haar in elk geval onmiddellik daarvan vergeet, want hulle soek na die soom van haar kort nagrokkie. Warm hande skulp vir ’n oomblik om haar sitvlak en trek haar stywer teen hom aan. Sy hande gly onder die nagrokkie in en verken die sagte rondings van haar rug en haar skouers.

				Sonder om hulle soen of liefkosing te onderbreek draai hy haar om en stoot haar die donker gang af. Toe hy ’n deurkosyn voel, reik sy een hand na die handvatsel maar hy kry dit nie raakgevat nie.

				“Badkamer,” help sy hom teen sy lippe reg, en heeltemal buite haar aard trek sy hom aan sy slaapklere verder in die gang af. 

				By hoeveel deure het hulle nou al in die donker verbygeloop, probeer sy onthou, maar dis hopeloos. Die volgende een moet óf hare óf syne wees, besluit sy onsamehangend. Net soos hy tas sy vrugteloos in die donker rond vir die handvatsel en gee dan maar op. 

				Redelose waagmoed is ’n ander eienskap wat sy vir die eerste keer in haar persoonlikheid ontdek. Die gordel van sy kamerjas kom nie dadelik los nie, maar dis omdat haar vingers dom geword het soos hulle in die donker bewe. En toe sy dit uiteindelik loskry, stoot sy die japon doelgerig oor sy skouers. Moedswillig los sy dit dat dit ook op die vloer val.

				Die deur gaan agter haar rug oop en in die beperkte lig sien sy dis sy kamer. 

				Linde lig haar op, dra haar die paar treë tot by sy bed en trek haar saam met hom daarop neer. Hy leun oor haar en soen haar so driftig dat sy onsamehangend wonder of hy bang is sy gaan protesteer. Maar dis die verste van haar gedagtes af. Na daardie paar oomblikke in die hotel se swembad het ’n onstuitbare begeerte by haar posgevat, een wat sy al vrugteloos probeer onderdruk het, en dis om weer sy lyf teen hare te voel, uit te vind of die heerlike sensasie net haar verbeelding was.

				“Dianette,” prewel hy gesmoord toe hy uiteindelik haar mond los en sy gesig in haar nek druk. Met warm, klam lippe liefkoos hy haar nek, die ronding van haar skouers en soveel as wat die nagrok se ronde neklyn hom toelaat. Hy kreun gefrustreerd en lig dan sy kop op. 

				Die weerlig wat steeds buite speel, verlig sy gesig met intervalle. Hy pluk liggies aan haar nagrok. “Trek uit,” beveel hy hees, maar terselfdertyd is sy bewus van die vraag in sy stem. Hy is nie heeltemal in beheer nie, besef sy deur die newels. Hy wil niks afdwing nie. Hy vra haar toestemming. Sy is nie heeltemal seker waarvoor nie. 

				Omdat sy nog nooit in so ’n situasie was nie, nog nooit so intiem met enige van haar mansvriende verkeer het nie, kan sy hom nie antwoord nie. Maar haar lyf besluit vir haar. Sy lig haar bolyf en Linde trek die nagrok oor haar skouers. Hoeveel hy in die donker kan bewonder, weet sy nie, maar terwyl hy oor haar arms streel, fluister hy bewonderend: “So sag.”

				Hy maak die boonste knope van sy pajamabaadjie los en trek dit met een beweging oor sy kop en gooi dit iewers agter hom neer. Net soos in die swembad is die begeerte dadelik daar om sy lyf te verken, om die tekstuur van sy gladde vel onder haar sensitiewe vingerpunte te voel. Haar hande reik na hom en sy voel hoe die spiere onder haar aanraking ruk. Met alles in haar wens sy dat sy sy gesigsuitdrukking kan sien, kan uitvind of daar iets meer as net begeerte in sy oë is. Maar logika sê dis al wat sy daar gaan vind. Geen gevoelens van teerheid nie. Dit wil haar tot nugterheid dwing, maar dan sak sy kop en druk hy sy lippe in die gleufie tussen haar borste. Sy hare kielie haar gesig maar die sensasie is niks in vergelyking met wat haar vel ervaar nie. Rillinkies van plesier skiet deur haar lyf, stook die vuurtjie wat in haar onderlyf brand verder aan. ’n Splinternuwe begeerte neem van haar besit, en dit verg al haar selfbeheersing om nie sy mond na een van die sagte heuweltjies te stuur nie. Heuweltjies wat smag om aangeraak te word. 

				Deur die vreemde newels van begeerte wat haar soos ’n dwelm gevange hou, weet Dianette sy moet dit wat gebeur, nou stop. Dis nie net gevaarlik nie, maar malligheid in sy irrasioneelste vorm. En daar is ander alarmpies wat in haar kop afgaan. Linde het amper nog niks gesê nie, nie ’n enkele liefdeswoordjie geuiter nie. Is dit wat haar ma bedoel het toe sy gesê het mans ervaar liefde maak heeltemal anders as vroue? ’n Man kan vrylik liefde gee sonder om emosioneel betrokke te wees, het sy ook gewaarsku.

				Daar is egter ’n ander kant van haar vrouwees wat haar die teenoorgestelde wysmaak. Sy is amper drie en twintig en volwasse genoeg om die situasie te hanteer. Waarheen dit ook al mag lei. Dis nie of daar gou ’n man op haar horison gaan verskyn vir wie sy haar maagdelikheid moet spaar nie. Hoekom nie net hierdie keer oë toeknyp en uit die beker drink wat die lewe na haar uithou nie? Hoekom versigtigheid nie net één keer in die wind strooi en vir die oomblik leef nie? 

				Dianette kom nie dadelik agter dat Linde van die tweespalt in haar binneste bewus is nie. “Wat is fout, Dianette?” vra hy met ’n emosiebelaaide stem toe hy sy kop oplig.

				Sy sukkel om ’n antwoord te formuleer, want vir die eerste keer sluit sy hand warm om haar bors. Haar lyf ruk en sy is terug in die put waar niks behalwe hy saak maak nie. Geen redenasie kan haar help nie. Daar is geen omdraaikans nie. Sy wíl uitvind tot hoe ver Linde die spel wil neem. Dis instink en definitief nie ondervinding wat maak dat sy sy kop nader trek in die rigting van haar ander bors nie. Sy kreun toe sy mond oor die heuweltjie sluit, voel hoe die puntjie hard word en laat die warrelwind van begeerte haar insluk.

				Die vertrek is skielik helder verlig en vir ’n mal oomblik dink Dianette die weerlig het die huis raak geslaan. 

				“Dianette!” hoor sy Ierma geskok uitroep. “Wat gaan hier aan?”

				Dis nie nodig om Linde weg te stamp nie, want hy het vinniger as sy gereageer. In een beweging het hy haar nagrokkie op die bed gesien en dit oor haar bolyf gegooi. Sy gryp dit teen haar lyf vas en sit regop.

				“Ek vra weer, wat de hoenders doen jy in Linde se kamer?”

				Dianette probeer haar deurmekaar gedagtes orden. Toe eers sien sy haar en Linde se kamerjasse in Ierma se hande. By haar voete lê sy pajamabaadjie waar hy dit neergegooi het. 

				Skaam en skuldig probeer sy van die bed afgly, maar haar bene moes een of ander tyd in jellie verander het. En Linde help ook nie veel nie. Hy sit regop op die bed en lyk heel geamuseerd met die situasie.

				“Ek dink die kledingstukke op die vloer is meer as genoeg verduideliking.”

				Woede meng met al die ander emosies wat sy voel. Sou hy dink dis ’n grap? Haar beste vriendin betrap haar in die intiemste situasie en hy lag daaroor. Het hy dan geen skaamte nie? Geen gewete nie? Haar bene kry krag en sy klim van die bed af.

				“Uit!” sê sy hees aan Linde.

				Sy gesig word ernstig toe hy besef hulle sien nie dieselfde humor in die situasie raak nie. “Ierma, sal jy ons vir ’n minuut of twee verskoon? Ek en Dianette moet praat oor wat pas hier gebeur het.”

				“Daar het niks gebeur nie,” kry Dianette se stem ’n bietjie van sy volume terug.

				“Nou goed, wat ámper tussen ons gebeur het.”

				Sy skud haar kop verwoed. “Nee! Ek wil nie hieroor praat nie. Ek wil jou ook nooit weer sien nie.”

				Sy weet dis vernedering en skaamte wat haar so laat reageer. Sy gryp Ierma aan die arm. “Sal jy seker maak Linde verlaat vanaand nog ons huis?”

				Linde loop tot voor haar en hou haar aan haar arm terug. “Dianette, moenie oorhaastig wees nie. Kom ons praat hieroor.”

				“Ek’s verby praat. Jy moet asseblief dadelik gaan.”

				Dié keer wag sy nie dat hy haar keer nie, maar hardloop na haar slaapkamer toe. Net voor sy haar deur oopruk, hoor sy hoe Linde vir Ierma waarsku dat daar glasstukke op die kombuisvloer lê en dat sy versigtig moet wees. Maar sy ridderlikheid is heeltemal oorbodig. Sy optrede vanaand was totaal ónridderlik. Hoe gaan sy ooit die situasie aan Ierma verduidelik? Onwillekeurig dam trane in haar oë op en voordat sy kan keer, loop dit oor haar wange. Sy los dit dat dit vrylik vloei. 

				Dit neem Ierma skynbaar nie lank om Linde oor te haal om sy tas te pak en pad te gee nie, want ’n paar minute later gaan haar deur oop. 

				“Is jy oukei?” Ierma kyk bekommerd na haar.

				Dianette knik. “Wat het jy vir Linde gesê?”

				“Net dat as hy nie dadelik sy ry kry nie, ek jou gaan wegneem.”

				Dianette onderdruk ’n snik.

				“Wag, ek gaan haal tissues in my kamer.”

				Voordat sy terugkom, hoor sy Ierma in die gang praat. Saggies, sodat sy dit nie behoort te hoor nie.

				“Robyn, nee . . . ja . . . dis ’n krisis. Nee, niemand is dood nie, maar ons moet dringend praat! Kom so gou jy kan. Nee, wag! Moenie jaag nie. Dis nie só dringend nie.”

				Tussen haar trane deur kry Dianette dit reg om te glimlag. Ierma klink vanaand kompleet nes haar ma. Haar ma! Wat gaan Annette sê as die storie by haar moet uitkom? ’n Nuwe vlaag trane oorweldig haar.

				Ierma stap die kamer binne en hou die boks snesies na haar uit. Eers lyk sy glad nie simpatiek nie, maar dan tree haar sagter kant in. “Ek gaan gou vir ons tee maak en dan gesels ons.”

				Dit gee Robyn natuurlik tyd om op te daag. Ierma voel seker nie opgewasse om die situasie alleen te hanteer nie. Haar hart klop sommer warm vir haar dierbare maar deursigtige vriendin.

				“Onthou van die glasstukke,” waarsku sy in ’n dik stem.

				Ierma kom eers terug met die tee toe Robyn ook daar opdaag. Ierma moes haar seker in die kombuis ’n ietsie vertel het, want Robyn lyk ongemaklik en vermy Dianette se oë. Met rede, want al is meisies hoe goeie vriendinne, is sekere goed net taboe om oor te praat.

				Dianette snuit haar neus en pak die bul by die horings. “Moenie my so beskuldigend aankyk nie. Daar het hoegenaamd niks gebeur nie.”

				Ierma het van haar skok herstel en haar stem is geensins vergewensgesind nie. “Met net julle onderlywe gekleed, dink ek die kanse was goed dat jou ’niks’ goed op dreef was om in ‘iets’ te ontaard.”

				Daarmee kan Dianette nie stry nie en sy kyk skuldig weg.

				“Wanneer het hierdie storie, of kan ek dit ’n verhouding noem, ontwikkel? Hoekom weet nie ek of Ierma daarvan nie?”

				“Die waarheid is ons het nie ’n verhouding nie. Vanaand het doodeenvoudig net gebeur. Een oomblik het ons nog in die kombuis gestaan. Die krag het afgegaan en ek het ’n kershouer laat val. Linde het my opgelig om na veiligheid te dra en toe . . . die volgende oomblik was ek . . . ons in mekaar se arms. Ek kan nie eers sê wie dit geïnisieer het nie. Die passie was net dáár. In ’n oogwink,” stamel sy in ’n dik stem die gebeure uit.

				“Ek vind dit moeilik om te glo. Van ons drie meisies is jy die laaste persoon van wie ek so ’n reaksie sou verwag. Van skooldae af was jy altyd so teruggetrokke en versigtig dat jy nie eens een keer met ’n outjie wou vry nie. Wat nog te sê van vroetel?”

				“Ja, ek stem saam met Ierma. Hoe kon jy jou selfbeheersing in een blinde oomblik verloor? Ek het seker nie eers nodig om jou in te lig oor wat die nadraai van julle, om Ierma se woord te gebruik, gevroetel kon wees nie?”

				“Toe-toe, Robyn. Dis nie nodig om die verpleegster nou uit te pluk nie. Ek is seker Dianette sou daaraan gedink en betyds halt geroep het.”

				Dianette dink haar vriendinne geniet die situasie en boonop praat hulle oor haar kop asof sy nie daar is nie. Wat haar heimlik ontstel, is dat sy nié aan enige gevolge gedink het nie. Elke sel in haar lyf was so gevul met passie en begeerte dat sy doodeenvoudig nie gedink het nie. Sy het net reageer op dit waarna haar sinne gesmag het. Sy wil haar gevoelens nie verder bespreek of blootlê nie. Alleen in haar slaapkamer sal sy verder introspeksie hou.

				“Ek gaan slaap. Robyn, dis al amper dagbreek. Jy kan net so wel hier oorslaap.” By die deur draai Dianette stadig om. “Ek’s jammer oor wat gebeur het. Ek kan my optrede nie verklaar of verskoon nie. Dit was seker maar tyd dat ek leer hoe ’n mens se lyf vir jou kan dikteer. Vir die eerste keer verstaan ek hoe tieners so maklik in slaggate kan trap. En ek is nie eens meer ’n tiener nie.”

				“Dit het jou miskien perspektief op tienerprobleme gegee, maar ek dink jy het vanaand die werklik Dianette Cronje ontmoet. ’n Warm, passievolle meisie wat jy om een of ander rede nog altyd onder ’n maatemmer wou wegsteek. Net jy sal weet hoekom.”

				Robyn se woorde hang in die lug en Dianette weet dis waar. Op twee en twintig het sy ’n nuwe en vreemde faset van haar samestelling ontdek. Sy kan, net soos enige ander meisie, sonder enige terughouding begeer. As Ierma hulle nie onderbreek het nie, sou sy vanaand die bande wat haar nog altyd in ’n spesifieke boksie toegebind het, afgeskud het. 

				“Dit was ’n diep gedagte, Robyn, maar nou gaan ek ook slaap,” verbreek Ierma doelbewus die ernstige oomblik.

				Toe Dianette later alleen in haar bed lê en sy nie meer Ierma en Robyn se gegiggel langsaan kan hoor nie, laat sy haarself toe om vir die eerste keer weer aan Linde te dink. Wat sy nie vir Ierma en Robyn kon sê nie, was dat geen ander man so ’n reaksie by haar sou kon ontlok nie. Vir niemand was sy nog bereid om van haar inhibisies te vergeet of haar morele waardes by die agterdeur uit te smyt nie. Dat dit futiel sou wees, dit besef sy ook maar alte goed. Linde sou waarskynlik geneem het sonder om te besef wat sy hom vrywillig aanbied. Eintlik behoort sy dankbaar te wees Ierma het betyds tussenbeide getree. 

				

			

		

	
		
			
				Veertien

				VEERTIEN

				Dianette kyk na die nommer op haar selfoon. Sy ken dit nie, maar dis dieselfde nommer wat haar al ’n paar keer die afgelope drie dae skakel. Sy het ’n sterk vermoede dit is Linde. Hoewel sy nooit haar telefoonnommer vir hom gegee het nie, kan dit nie te moeilik wees om in die hande te kry nie. Hy kan maar net vir Annette vra. Die gedagte aan haar ma gee haar skielik ’n koue rilling. Sy hoop nie iemand verklap ooit wat drie aande gelede gebeur het nie. Haar vriendinne is een ding, maar dat jou ma van jou kaperjolle moet uitvind, is heeltemal ’n ander storie. Dan dink sy nie eens aan wat Anton en sy ander seuns daarvan sal dink nie.

				Die persoon weier om tou op te gooi en bel drie keer na mekaar. Sy vervies haar en druk die antwoordknoppie. “Dianette Cronje wat praat,” sê sy bruusk en onvriendelik.

				“Dianette, hoekom ignoreer jy my oproepe?” hoor sy ’n kwaai stem in haar oor. Sy was reg. Dis Linde wat haar so dringend soek. Boonop is hy te kwaad om selfs te groet. Op ’n vreemde manier gee dit haar ’n mate van satisfaksie. 

				“Ek dag dis voor die hand liggend. Ek wil nie met jou praat nie.”

				“Jy sal een of ander tyd moet. Kan ek oorkom?”

				“Nee!”

				“Hoekom nie?”

				“Want ek is nie by die huis nie. Het jy vergeet ek werk vir ’n lewe?”

				“Jammer, ek het nie besef dis so vroeg nie. Wanneer kan ek kom?”

				“Nooit nie. Ek wil jou nie sien nie en ek gaan ook nie weer met jou praat nie.”

				“Jy is nou kinderagtig en jy weet dit.”

				“Eers probeer jy my naam weggooi en nou is jy nog beledigend ook. Totsiens, Linde, en moenie my weer bel nie.”

				“Dianette, waag dit net om die foon in my oor . . .”

				Dis te laat. Sy het dit reeds gedoen. 

				Dianette ignoreer die nuuskierige blikke van die ander onderwyseresse en tel haar tee op. Met haar oë op die mat gerig besef sy dat sy kinderagtig was, maar sy kan nog nie die episode agter haar sit nie. Elke aand as sy haar lig afskakel, is Linde daar by haar. In haar gedagtes. In haar drome. En al waaraan sy kan dink, is hoe die toneeltjie hom verder sou afgespeel het. Boonop baklei sy teen splinternuwe gedagtes. Sy mis Linde. Heimlik wag sy om smiddae sy motor in die oprit te hoor. Saans sit sy by die kombuis of eetkamer en werk, en sy onthou hoe hy oorkant haar gesit het. Sy herroep die terg en die broederlike spot in sy oë. Maar dis juis dit wat haar bloots ry. As dit maar ander emosies was wat sy so dikwels in sy oë gesien het, emosies wat hand aan hand met daardie passievolle minute in Linde se kamer gaan.

				“Hou op dagdroom, Dianette. Die klok het al twee minute gelede gelui.”

				Dianette glimlag verleë en staan op. As haar mede-onderwyseresse maar net weet hoe aantreklik en onweerstaanbaar die hoofkarakter in haar drome is, sou hulle beter verstaan het.

				Toe Dianette vieruur na haar motor stap, kan sy kwalik die groot swart motor in die parkeerarea miskyk. Nog minder die man wat met gevoude arms en met sy rug teen die motor leun. Haar hart sit dadelik op loop en sy onderdruk die blydskap wat in haar opborrel met mag en mening. 

				“Wat doen jy hier? En hoe het jy uitgevind waar ek werk?” vra sy in een asem.

				“Niks is onmoontlik as jy net rondvra nie. Ry saam met my. Ons kan jou motor later kom haal.”

				Alleen saam met hom in sy motor? Sy dink nie sy het genoeg moed om dit te doen nie. “Nee,” sê sy kortaf.

				“Moenie so hardkoppig wees nie.”

				Van die ander onderwyseresse stap by hulle verby en sy wil niemand rede gee om later te skinder nie. 

				“Gaan weg, Linde,” sê sy oor haar skouer terwyl sy na haar motortjie mik. So vinnig as wat haar bewende hande dit toelaat, ry sy weg en hoop hy volg haar nie. Toe sy in die hoofstraat indraai, sien sy hom in haar truspieëltjie. In plaas van regs na haar huis draai sy links by die robot en toe weer by die inkopiesentrum se hekke in. Toe sy stilhou, parkeer Linde sy motor langs hare. Asof sy nie van hom bewus is nie, klim sy uit en stap die supermark binne. 

				Met ’n trollie begin sy tussen die rakke beweeg, maar dis moeilik om hom te ignoreer. In sy swart snyerspak lyk hy seker soos haar lyfwag.

				“Die ander maak is beter kwaliteit,” praat hy vir die eerste keer toe sy ’n pak gevriesde groente uit die vrieskas haal.

				“Dis ook duurder,” kap sy terug en sit haar eie keuse in die mandjie. 

				“Jammer, ek weet jy gaan vanaand weer vir ’n vale kook en wou maar net raad gee,” sê hy gelykmatig, maar sy snap dadelik sy insinuasie. En hy is heeltemal reg, want die afgelope drie dae kook sy asof vir ’n menasie.

				Dat hy haar al so goed ken, stook haar toorn onverwags en sy is ook nie seker of hy met haar spot nie. Sy sit die gevriesde groente terug in die vrieskas en stoot die waentjie uit die pad. Doelgerig stap sy na die supermark se uitgang.

				Buite hou Linde haar aan haar arm terug, maar sy skud sy hand af. Een of ander tyd sal hy wel die boodskap kry dat sy nie met hom gaan praat nie.

				By haar huis weet sy dat hy hom nie so maklik van stryk sal laat bring nie. Hy stop agter haar, en is vinniger as sy om uit die motor te klim. Toe sy orent kom, versper hy haar weg en moet sy in sy gesig opkyk.

				“Stalk jy my nou, Linde?” vra sy koel terwyl haar hart so vinnig klop dat sy eintlik duiselig voel.

				“Tensy jy met my praat, is dit presies wat ek gaan doen.”

				’n Ydele dreigement is dit nie, sien sy in sy oë. “Nou goed, jy het twee minute om jou sê te sê, maar dan moet jy gaan.”

				Hy het nie verwag sy gaan so gou ingee nie, want skielik lyk hy nie net verras nie, maar ook onseker. “Ek kan sê ek is jammer oor nou die aand, maar ek gaan nie. Jy is ’n pragtige meisie en nie altyd bewus van jou eie aantrekkingskrag nie. Op daardie oomblik, in die kombuis, was jy so sag en vroulik, en ek kon nie anders as om jou te soen nie.”

				“Dis was dus net ’n spur of the moment thing? Jy het nie beplan om my te verlei nie?”

				“Nee, ja . . .”

				Dis duidelik dat hy sy optrede self nie verstaan nie. Sy sou dink ’n man van sy ouderdom behoort presies te weet wat hy wil hê, en dis nogal teleurstellend. Al gevolgtrekking waartoe sy kan kom, is dat hy net soos sy impulsief gereageer het. 

				“As dit jou beter gaan laat voel, dit was vir my ook iets wat op die ingewing van die oomblik gebeur het. Dit het gelukkig nie hande uitgeruk nie, en nie ek of jy het enigiets om oor skuldig te voel nie. Dit het hoegenaamd niks beteken nie en ek het alreeds daarvan vergeet.” 

				Dis nie verraad nie, dis oorlewing, probeer sy haarself oortuig toe sy omdraai om haar handsak te kry. Sy stoot hom doelbewus weg en druk die motordeur toe. 

				“Nou sal jy my moet verskoon. Ons konsert is vanaand en ek het nie tyd om oor onbenullighede te staan en klets nie.”

				Haar hart trek skuldig saam toe sy Linde se bleek gesig sien. Langs sy mond spring ’n spiertjie en sy is seker dit verg al sy selfbeheersing om nie te sê wat hy op daardie oomblik dink nie. Maar sy gee nie om as hy vies of kwaad of wat ook al is nie. Al wat van belang is, is dat sy kan wegstap sonder dat hy ooit sal uitvind hoe seergemaak sy op daardie oomblik voel. Hoe gekwets haar hart is. 

				“Ek vlieg môreaand terug Griekeland toe,” sê Linde.

				Sy gaan outomaties staan. Bang hy sien haar skok raak, kyk sy nie om nie. Eers toe sy seker is haar stem gaan normaal klink, antwoord sy. “Stuur asseblief groete vir my ma.”

				“Is dit al wat jy gaan sê?” 

				Dié keer hoor sy die spanning in sy stem.

				“Ja, wat meer is daar?”

				Sy hoor sy voetstappe op die plaveisel. Toe staan hy voor haar en haar oë slaan iewers op sy bors vas.

				“Ek dink daar is. Kyk na my, Dianette.”

				Toe sy nie reageer nie, lig hy haar ken met sy voorvinger. “Voor ek gaan, moet jy my asseblief eerlik antwoord.”

				Hy laat haar geen keuse nie. Sy moet na hom kyk. 

				“Sê vir my eerlik dat nou die aand niks vir jou beteken het nie. Sê vir my dat jy sedertdien nie ook in jou bed lê en rondrol, en wonder hoe daardie aand sou verloop het as Ierma ons nie onderbreek het nie. Sê reguit vir my dat jy nog nie weer daaraan gedink het nie.”

				 Sy skud haar kop en kyk weer na die kolletjie teen sy bors – bang hy lees die antwoord in haar oë. Sy wil wegbeweeg, maar haar bene weier. Haar stilswye word na ’n rukkie as haar antwoord aanvaar. “Jy is nie net ’n leuenaar nie, maar ook ’n lafaard, Dianette,” sê hy en gee ’n tree terug. Toe haal hy iets uit sy baadjiesak en hou dit na haar uit.

				“Dit is jou vliegtuigkaartjie. Die vlugnommer en tye is alles daarop. Ek sal vir jou wag.”

				Toe sy dit uiteindelik neem, bewe haar vingers merkbaar. 

				“Hoekom?” 

				Sy is nie seker wat sy wil weet nie, want daar is soveel kwessies wat in die lug hang.

				“Die antwoorde op al jou vrae het jy reeds, Dianette. Jy moet dit net in jouself vind.”

				Daar praat hy al weer in raaisels. As hy net vir haar wil sê hoe hy oor haar voel. Selfs al is dit net dat sy sy toekomstige sussie is, dan is dit ook reg. Ten minste sal sy iéts weet.

				Linde oorbrug die afstand tussen hulle met een tree en trek haar nader. Sy lippe is nie dringend en driftig teen hare nie, maar sag en ongelooflik gevoelvol. Daar is ’n boodskap in sy soen. Daarvan is sy seker, maar terselfdertyd is sy te bang om dit aan te gryp en hare te maak.

				“Totsiens, Dianette,” sê hy talmend teen haar lippe. Voordat sy kan reageer, het hy reeds omgedraai en na sy kar toe gestap. Waar sy hande op haar gerus het, verdwyn die hitte vinnig. Asof sy kan keer dat dit gebeur, kruis sy haar arms en sit haar hande op die presiese plekke. Tevergeefs, want net soos sy motor in die verte verdwyn, so ook die herinnering. Sy draai stadig om en loop sleepvoetend huis toe met die vliegtuigkaartjie in haar hand vasgeklem. In die kombuis sit sy dit op die tafel neer, maar sy weet instinktief sy gaan dit nie iewers verlê nie. Dis te belangrik.

				Die horlosie teen die muur herinner haar dat sy nie te lank oor alles kan tob nie. Daar is vyf en twintig kleuters wat aangetrek en gegrimeer moet word. Haar wêreld roep haar, en pligsgevoel dwing haar aandag van Linde na die konsert. As sy later vanaand by die huis kom, sal daar tyd wees om oor alles te besin.

				Dis nie net Ierma wat halftien vir haar in die kombuis wag nie, maar ook Robyn. Sy kon dit eintlik verwag het. Ierma het die kaartjie gesien en dadelik versterkings ingeroep.

				“Linde het dit vanmiddag hier gelos. Hy wil hê ek moet môreaand saam met hom huis toe vlieg,” begin sy verduidelik voor hulle vra.

				“En?”

				“En wat, Robyn?”

				“Gaan jy?”

				“Nee, natuurlik nie.”

				Ierma en Robyn kyk na mekaar. Hulle het duidelik nie haar antwoord verwag nie. Ook nie aanvaar nie.

				“Hoekom nie?” vra Ierma.

				Sy gaan sit by die tafel en rus haar ken op haar handpalm. 

				“Want al rede hoekom Linde wil hê ek moet saam met hom gaan, is sodat ek my ma kan oorreed om met sy pa te trou. Dis was die hoofrede vir sy besoek aan Suid-Afrika. Toe ek nie dadelik instem om na sy pype te dans nie, het hy sy taktiek verander en hom uiteindelik hier by ons ingewurm.”

				“En nou die aand?”

				Vir ’n tweede keer verraai sy haarself en dié keer ook vir Linde. “Dit het niks beteken nie. Anders sou hy tog seker iets gesê het, nie waar nie?”

				Maar hy hét, skrei dit deur haar. Hy het ook nie daarvan vergeet nie. Net soos vir haar, ry dit hom snags bloots. Maar dis nie wat sy wil hoor nie. Mans begeer vroue en dis in hul samestelling om te wil verower. Maar mans trou nie noodwendig met elke vrou wat hulle verower het nie. Dan weet sy hoekom sy voel soos sy voel. Teleurgestel, terneergedruk en sommer net miserabel. Sy het die vervlakste lummel liefgekry en hy, hy begeer net haar lyf, nie haar hart nie. Dit maak verskriklik seer.

				“En nou, as jy wil huil?”

				Sy probeer die groot knop in haar keel afsluk, maar dis onmoontlik. Emosie trek haar keel heeltemal toe.

				“Ek wil nie huil nie. Hoekom sal ek dit wil doen?” sê sy hees, maar haar oë is vol trane.

				“Ierma, gooi vir haar ’n koppie tee in,” beveel Robyn en vat Dianette se hand terselfdertyd in hare. “Dis oukei, ou maatjie, as jy wil gaan. Ons verstaan. Ons weet al lankal dat Linde jou hartsnare roer, dat hy die eerste ou is wat dit werklik reggekry het.”

				Ierma los die teemakery en neem Dianette se ander hand.

				“Hoekom gee jy dit nie ’n kans nie? Jy weet mos nou hy is tot jou aangetrokke. Gaan vind uit hoe ver daardie aangetrokkenheid strek.” 

				Dianette gaan nie maak of sy nie weet waarvan haar vriendinne praat nie, want hulle drie het nog altyd alle geheime gedeel. Sy kan hierdie een dan ook met hulle deel.

				“Al gaan ek saam met hom, dit kan nooit werk nie. Ons verskil te veel.” Voordat sy kan keer, blaker sy haar onsekerheid en bedenkinge uit. “Julle ken hom. Daar is soveel perfeksie in sy gesig, aan sy kleredrag en in sy aura. En die laaste keer wat ek in die spieël gekyk het, was ek omtrent net die teenoorgestelde – redelik vaal as ek my nie opsmuk nie, en my klerekas is ’n refleksie van my persoonlikheid. Wat my aura betref, weet ek nie hoe ander mense my beskou nie, maar ek het geen begeerte om dinamies en belangrik voor te kom nie.”

				Haar woorde bevestig opnuut hoe min hulle in gemeen het. Op ’n vreemd onverklaarbare manier voel sy hartseer daaroor.

				“Jy sit die pot heeltemal mis. Dis juis die goed wat mense na mekaar aantrek. Jy het tog al gehoor opposites attract. Waar kan jy ’n beter voorbeeld daarvan kry as juis jy en Linde?”

				“Ek stem saam met Ierma. Sou jy twee keer na Linde gekyk het as hy dieselfde persoonlikheid as jy gehad het? Is hy nie deur en deur die tipe man wat jy nog altyd heimlik begeer en bewonder het nie? Dinamies, opwindend en iemand met onberispelik goeie maniere?”

				“Met die klem op heimlik. Ek sal nooit in sy wêreld inpas nie.”

				“Jy sal dit nooit verseker weet as jy nie sy wêreld betree nie.”

				Robyn staan op en glimlag tevrede. “Dis dan uitgeklaar. Jy vertrek môre saam met Linde op daardie vliegtuig, kom wat wil.”

				Dianette is te bang om opgewonde of meegesleur te raak. 

				“Wat van die konsert? Daar is nog twee aande se opvoerings oor. Ek sal nooit op so ’n kort kennisgewing verlof kry nie.”

				“Hoekom bel jy nie jou skoolhoof en vra nie? As jy weet wat jou opsies is, kan ons na alternatiewe oplossings kyk,” stel Robyn prakties voor.

				Dianette se vingers is dom toe sy mevrou Schoonraad se nommer soek. Toe die vrou antwoord, verduidelik sy dat sy dringend verlof nodig het om haar ma te besoek.

				“Ek het eintlik jou oproep vroeër verwag. Jou stiefbroer het my net na afloop van die konsert geskakel en die situasie verduidelik. Hy het ook aangebied om ’n aansienlike bedrag geld aan die kleuterskool te skenk as ek jou onmiddellik laat gaan. Ek het verduidelik dat die tydsberekening ietwat ongeleë is, maar hy was onversetlik. Ek kon nie anders as om tog in te gee nie. Jy mag dus gaan, Dianette.”

				Die foon glip byna uit haar hand en sy is nie seker sy verstaan mevrou Schoonraad reg nie. 

				“En wanneer jy gereed is om terug te kom, kom spreek my. As ek nie ’n oop pos het nie, skep ons vir jou een. Daar is min meisies wat soveel passie vir haar werk toon.”

				“Dankie, Mevrou,” is al wat sy kan uitkry. 

				“Wat sê die vrou?” vra Ierma toe sy haar foon laat sak. Dianette is nie seker of sy bly of kwaad moet wees nie. Verheug omdat sy wel kan gaan, of kwaad omdat Linde sy neus blatant in haar sake gesteek het.

				Die volgende oomblik lui haar foon. “Dis ou Jan Botha.” Sy frons vies. “Ek wonder wat wil hy hierdie tyd van die aand hê?”

				“Goeienaand, oom Jan, waarmee kan ek help?”

				Sy luister aandagtig en die frons tussen haar oë verdiep. “Oom speel seker,” sê sy verslae. “Nag, Oom,” sê sy, maar hy het lankal reeds afgelui.

				“Hoekom is jy so geskok, Dianette?”

				“Ja, wat wou hy gehad het?”

				“Hy sê hy het die huis vanmiddag verkoop. Ons huurkontrak verval onmiddellik. Ons is geensins verplig om langer aan te bly nie. Besef julle wat dit beteken? Ek en Ierma kan dadelik ’n goedkoper woonstel gaan soek.”

				Beide Robyn en Ierma kyk haar vreemd aan.

				“Wat?”

				“Sien jy nie ook Linde se hand hierin nie? Wat wed ek jou dis hy wat hierdie ou murasie gekoop het.”

				“Hy het nog ’n obstacle, of as jy wil, nog verskonings vir jou uit die weg geruim.”

				Dit laat haar geensins beter voel nie. Eerder opgeruk. Sy tel die vliegtuigkaartjie op, kyk besluiteloos daarna en gooi dit dan weer op die tafel neer. “Linde du Pre het nou te ver gegaan. Hy kan nie my lewe beheer nie. As ek sou besluit om te gaan, sal dit wees omdat ek wíl en nie omdat hy my forseer het nie.” Sy staan op en stoot haar stoel onder die kombuistafel in. “Nag, ek is moeg en wil gaan slaap.”

				Sy ignoreer haar vriendinne se bekaf gesigte en loop na haar slaapkamer toe.

				

			

		

	
		
			
				Vyftien

				VYFTIEN

				Twee stil gesigte begroet haar die volgende oggend aan die ontbyttafel. Sy skep vir haar roereier en spek op ’n bord en gaan oorkant Robyn en Ierma sit. 

				“Moet asseblief nie so bekaf lyk nie. Nadat ek gisteraand bed toe is, kon ek alles mooi in perspektief sien. Ek en Linde du Pre is nie twee van dieselfde karperde nie. Ons sal nooit dieselfde wa kan sleep nie. Ons verskil te veel. En dit sal goed wees as julle dit ook so kan insien. Ek aanvaar dit nou so. Gee vir my asseblief die sout aan.”

				Robyn se gesig bly bot toe sy die soutpotjie aangee. 

				“Jy is regtig dom, Dianette, om ’n geleentheid soos hierdie deur jou vingers te laat glip. Hoeveel meisies ken jy wat ’n miljoenêr op sleeptou het?”

				Dianette sny haar roosterbrood in stukkies voordat sy opkyk. “Linde du Pre is nou ou nuus en ek wil nie weer oor hom praat nie. Ek hoop my ma bly by haar besluit om nie met Anton te trou nie. En as sy regtig slim is, sal sy op die eerste vliegtuig klim en huis toe kom.”

				“Nou goed. Jy is seker reg. Dis jou lewe en jou besluit.”

				“Dankie, Ierma. Kan ons nou asseblief oor iets anders gesels?”

				Gelukkig vir haar is beide Ierma en Robyn haastig en word Linde nie verder bespreek nie. 

				Tog bly sy die hele dag bewus van die horlosie wat Linde se vertrek met elke minuut wat verbytik nader bring. Teen twee-uur voel dit of iemand haar in ’n hoek dryf en sy weet nie hoe om te ontsnap nie. Teen drie-uur kan sy nie gou genoeg groet en by haar motor uitkom nie. Twintig minute later staan sy in die kombuis en kyk na die muurhorlosie. Daar is minder as drie ure oor voor Linde se vlug en sy onderdruk haar angstigheid. Dit maak nie saak hoeveel tyd daar oor is nie. Dis nie haar probleem nie, vertel sy haarself oor en oor.

				Toe sien sy die wit koevert in die middel van die kombuistafel raak. Bo-op is ’n boodskap in Robyn se handskrif gekrabbel: Ek weet dit beteken nie veel nie, maar hier is die foto’s wat ek van jou en Linde geneem het. Het gedink jy sal dit dalk een of ander tyd wou sien. Liefde, Robyn. 

				Sy haal die foto’s uit die koevert en haar hande begin bewe. Linde glimlag breed en selfvoldaan vir Robyn. In sy hande hou hy ’n bruin beertjiekostuum. Die volgende foto is waar hy haar nader trek en hulle gesigte byna teen mekaar is. Dié keer lag hy. Daar is ’n vreemde teerheid in sy oë. Sy ruil die foto’s en dan sien sy die uitdrukking op Linde gesig. Die kyk in sy oë is allesbehalwe broederlik. Inteendeel, hy kyk na haar soos ’n verliefde man na sy meisie sou kyk. Onbevange en met sy gevoelens so oop soos ’n boek – vir enigeen om te lees. 

				Haar hande sak tot op die tafelblad. ’n Man wat só na ’n meisie kyk, staan beslis nie onverskillig teenoor haar nie. En ’n man wat so onbevange saam met iemand lag, ag homself nie verhewe of beter as daardie persoon nie. Skielik onthou sy hoe haar trane hom ontstel het. As hulle saam kan lag en huil, is hulle dalk meer aanpasbaar as wat sy dink. Miskien het hulle tog ’n kans. Ierma en Robyn is reg. Sy moet gaan uitvind.

				Haar oë vlieg terug muurhorlosie toe en paniek borrel in haar op. As sy eers ’n tas moet pak, sal sy nooit betyds by die lughawe uitkom nie. En dis boonop spitsverkeer tussen Pretoria en Johannesburg. Al sou sy dit maak, wat van haar motor? Sy kan dit tog nie op die lughawe los nie. Haar moed sak in haar skoene. Waar is Ierma en Robyn as sy hulle nodig het?

				Toe hoor sy Ierma se karretjie voor die deur stilhou en sy hardloop voordeur toe. Voor Ierma haar motordeur kan oopmaak, praat Dianette al deur die venster. “Jy moet my lughawe toe neem. Nou dadelik!”

				“Het jy gepak?” vra sy terselfdertyd verbaas en bly.

				“Nee, daar gaan nie tyd wees nie. Kom, ons moet ry.”

				“Kalmeer eers. Het jy jou vliegtuigkaartjie? En wat van jou paspoort?”

				“O, gonna, ek moet seker my handsak ook saamvat, nè?”

				 Sy wag nie vir Ierma se antwoord nie, maar draai om en hardloop terug huis toe. In die verbygaan sien sy haar gebleikte denim en rooskleurige toppie in die spieël in die sitkamer raak. Sy swenk weg en nael slaapkamer toe. Iewers moet ’n denim wees wat minder verbleik lyk, en daar is ’n nuwe pers toppie wat sy nog nie gedra het nie. In ’n rekordtyd het sy verklee en gooi sy haar grimeersakkie en hareborsel in haar handsak. Sy het geen idee hoe lank die vlug is nie, maar gryp ’n skoon stelletjie onderklere en druk dit ook in haar handsak. Haar paspoort vind sy in haar spieëlkaslaai, en haar laaste stop is in die kombuis om haar vliegtuigkaartjie te kry. Sy gryp ook die wit koevert met foto’s. Skielik het dit van haar kosbaarste besittings geword.

				“Kom, ons kan gaan,” jaag sy vir Ierma aan toe sy by die passasierskant inklim.

				“Bel vir Linde en sê jy is op pad,” sê Ierma toe sy so vinnig wegtrek dat haar motor se bande skreeu.

				“Ek het nie sy selfoonnommer gehou nie.”

				“Nie baie slim nie.”

				“Ek weet. Ek weet ook nie of ek nou ’n reusefout maak nie.”

				“Dan moet jy eerder nie dink nie. Doen net wat jou hart jou voorsê.”

				“Wat regtig dom is.” Die realiteit van wat sy in werklikheid doen, sak soos ’n swart kleed oor haar en vul haar met paniek. “Wie gaan jou met die huis help? Die water en elektrisiteit betaal? En as jy wil trek, wat van my meubels? Waarheen vat jy dit? En my motor? Dit moet iewers gestoor word. Nee, draai eerder om! Daar is belangriker goed wat eers gedoen moet word.”

				“Dit sal die dag wees, Dianette. Jy het so ver gekom en nou druk jy deur. Want as jy besluit om te bly, praat ek nooit weer met jou nie.”

				Ierma druk die toeter en swenk ongeskik voor ’n ander motor in. Dianette wil haar oë toeknyp. Die kanse om die lughawe in een stuk te bereik, lyk al hoe skraler. Sy wil Ierma vermaan om stadiger te ry, maar die gedetermineerde uitdrukking op haar gesig is nie iets om mee te lol nie. Sy voel-voel teen die deur en maak eerder haar veiligheidgordel vas.

				’n Volle uur later voel Dianette lus om te huil. Op die snelweg na die lughawe was ’n ongeluk en die verkeer staan bankvas. Daar is net meer as ’n uur en ’n half oor voor die vliegtuig vertrek. “Ons gaan dit nooit maak nie!”

				“Ja, ons gaan,” sê Dianette en sit haar motor se noodligte aan. Toe steek sy die motors aan die linkerkant verby en ry al langs die geel lyn tot waar sy ’n afrit kry. 

				“Moet my asseblief nie nou kritiseer nie, Dianette. Eerstens is dit ’n noodgeval en tweedens, as taxi’s dit kan doen, dan mag ek seker ook.”

				Dianette waag dit eerder nie om iets te sê nie.

				Toe hulle uiteindelik die lughawe nader, misgis Ierma haar met die pad en kan sy net vir ’n paar oomblikke op die aflaaisone stilhou. “Jy moet maar uitspring, vriendin. Ek sal parkering gaan soek en ’n rukkie wag. Ingeval jy die vlug verpas het.”

				Dianette lag en gryp haar handsak. “Kom ons hoop hulle laat my nog deurgaan. Ek sal bel sodra ek kan. Hou eerder net jou duime vas en hang maar ’n bietjie hier rond.”

				Hoewel sy Ierma vrolik groet, is haar binneste vol onsekerheid en heimlike vrees. Sy weet nie regtig waarvoor sy haar inlaat nie. Dis soos om ’n blinde persoon op ’n uitstappie in die berge te neem. Daar is geen waarborg dat hy dit sal geniet of dat hy nie seer sal kry nie. Die enigste voorvereiste is blindelingse vertroue, en dis ook al wat sy nou het.

				Sy hardloop na die terminale vir oorsese vlugte, wag trippelend en ongeduldig in die ry en gee haar kaartjie vir die beampte om te verwerk.

				“Ek’s jammer, maar alle passasiers vir daardie vlug is reeds aan boord. Inteendeel, die vliegtuig maak seker al gereed om op te styg.”

				Die nuus is erger as ’n doodstyding. Sy vat haar vliegtuigkaartjie werktuiglik terug en loop weg. Waarheen sy wil gaan, weet sy nie. In haar agterkop weet sy sy moet vir Ierma skakel en sê sy is op pad terug, maar dis of haar hele wese willoos geword het. Haar asem jaag, nie omdat sy gehardloop het nie, maar omdat sy sukkel om haar emosies te beheer. Haar logika sê dat sy later Griekeland toe kan gaan, maar dit maak nie haar teleurstelling minder fel nie. Soos ’n outomaat haal sy haar selfoon uit haar handsak en soek Ierma se naam. 

				“Dianette?”

				Haar foon glip uit haar hand en val in stukke op die vloer. Haar verbeelding speel haar seker nou parte, want die beampte het tog duidelik gesê sy is te laat vir die vlug. Sy draai stadig om en intense verligting spoel deur haar. Dis nie haar verbeelding nie: Linde staan voor haar, aantrekliker en dierbaarder as ooit. Spontaan gee sy ’n tree nader, maar besin dan.

				“Jy is nie weg nie?”

				“Nee, ek is nie.”

				“Hoekom nie?”

				“Want ek was in die eerste plek nie van plan om sonder jou weg te gaan nie.”

				“Ek verstaan nie,” sê sy ademloos.

				“Ek sou hier vir jou wag vir so lank as wat dit nodig is.”

				“Maar jou . . . ons vlug? Wat daarvan?”

				“Ek het reeds ander reëlings getref. Daarvan sal ek jou later vertel.”

				’n Heerlike blydskap begin haar binneste vul en sy kan haar oë nie van sy mond wegskeur nie. “Hoekom nie nou nie?”

				“Want nou gaan ek jou soen soos ek vir ’n baie lang tyd al wou doen.”

				“Hier?”

				“Net hier.”

				Haar arms gly vanself om sy nek toe hy haar nader trek, en skaamteloos bied sy hom haar lippe aan. Sy soen is heerlik soet. Dit trek haar siel uit haar liggaam en maak dit syne. Sy verloor haar in die heerlikheid van sy arms, maar uiteindelik moet hy haar laat gaan.

				“Hoekom is jy laat?”

				“Want ek wou eers nie kom nie. Ek het nie mooi geweet hoekom jy my wou saamneem nie. Ek het gedink dis nog oor my ma en jou pa se dinge, maar vanmiddag het ek begin hoop dit gaan dalk oor my, oor ons, en niemand anders nie.”

				“Jy is reg. Dit gaan alles net oor jou – al vanaf die dag wat ek jou by hierdie einste lughawe totsiens gesoen het. Toe ek op die vliegtuig geklim het, het ek geweet ek laat ’n deeltjie van my hart agter. Ek het uiteindelik gekry waarna ek my hele lewe lank gesoek het. Maar ek moes eers ’n paar belangrike sake tuis gaan afhandel. Ek het toe al geweet ek sal terugkom en jou hart probeer wen.”

				“Jy kan nie ernstig wees nie. Van die dag wat ons ontmoet het, het ek weer gedink jy sou nooit in iemand so doodgewoon soos ek belang stel nie.”

				“Jy is nie doodgewoon nie, Dianette. Inteendeel. Ek het nog nooit iemand so uniek soos jy ontmoet nie. Jy het ’n onblusbare passie vir alles wat jy aanpak. En jou hardkoppigheid om selfonderhoudend te wees het my al teen die mure uitgedryf. Hoe meer suurlemoene die lewe jou aanbied, hoe soeter is die limonade wat jy daarvan maak. Gister het ek vir die eerste keer begin wonder of dit werklik so ’n goeie ding is om so hardnekkig selfstandig te wil wees. Sou jy ooit toegee aan die roepstem van jou hart? Sal jy jou trots in jou sak kan steek en erken jy voel iets vir my? Erken jy begeer my dalk soos ek jou van daardie stormnag af begeer?”

				Sy woorde maak haar verleë, maar sy kry dit gou onder beheer. Daar is wel iets wat haar heimlik laat wonder en twyfel, wat sy wil uitklaar.

				“Omtrent daardie aand. Toe Ierma ons betrap het, het jy op die bed gesit en doodluiters geglimlag. Dit terwyl ek tot die dood toe skaam en blootgestel gevoel het. Hoekom het jy geglimlag?”

				“Ek’s jammer, ek het nie besef dit het jou gepla nie.”

				Sy knik. “Ek het gedink jy is so arrogant dat jy nie tot skaamte of skuldgevoelens in staat is nie.”

				Linde glinlag en hy het byna dieselfde geamuseerde uitdrukking op sy lippe as daardie aand. Die enigste verskil is sy oë wat sag en vol liefde na haar kyk.

				“My liefste meisie. Ek was geamuseerd, maar nie ten koste van jou nie. Om eerlik te wees het ek nie gedink ek het nodig om skaam te voel nie. As jy ’n vrou liefhet soos ek jou liefhet, gee jy nie om as ander mense sien jy begeer haar nie. Dis weliswaar jammer dat Ierma op ons afgekom het, maar dit verander niks aan my gevoelens nie. Lank voor daardie aand het ek al geweet jy gaan my vrou word. Nee, laat ek dit reg formuleer. Ek het geweet jy ís my vrou. My eindbestemming.”

				Sy is steeds nie oortuig dat hulle alle struikelblokke uit die weg geruim sal kry nie. “Maar ons verskil so baie.”

				Linde maak haar stil deur sy lippe op hare te druk. “Sjuut,” sê hy gevoelvol. “Ek vra absoluut niks van jou nie, Dianette, behalwe dat jy vir my sal lief wees. Dat jy verby die rykdom en die besittings sal kyk en die man raaksien. Die een wat jou so verskriklik diep liefhet en wat enigiets vir jou sal doen. Ek kan nie vir jou sê hoe seer en hoe kwaad dit my gemaak het toe ek uitvind jy sukkel finansieel nie. Ek wil jou nooit weer in so ’n benarde situasie sien nie.” 

				Skielik maak al sy tydige en ontydige inmengery sin. Nou kan sy sien hy het bloot omgegee. En daarvoor het sy hom nog liewer.

				Sy staan op haar tone en trek sy gesig nader. “Ek het nog nie vir alles dankie gesê nie.” Sy arms gly dadelik om haar lyf en hy gee duidelik nie om dat sy haar dankbaarheid op so ’n wyse betoon nie. Na ’n rukkie stoot hy haar weg.

				“Net sodat daar later geen misverstande is nie: Jy sal met my trou, nè?”

				Sy lag gelukkig. “Ek het geen ander keuse nie. Ek het jou te lief om nee te sê.”

				Hy haal sy selfoon uit sy baadjie en skakel ’n nommer. Ietwat in die war wag Dianette om te hoor met wie hy juis op daardie oomblik wil praat.

				“Hallo, Annette. Ek skakel net om te sê sy het ingestem. Ons is op die lughawe en ons vlug is oor twee ure. Ons gaan binne die volgende paar minute in.” 

				Linde bly stil en glimlag, seker toe hy die verrassing op haar gesig lees. Hy hou sy vinger voor sy mond, ’n teken dat sy niks moet sê nie. “Nee, ek het haar nog nie gesê nie, maar ek gaan nou,” hervat hy sy gesprek.

				“Wat moes jy my sê?” vra sy verwonderd toe hy klaar gepraat het. 

				“Net dat jou ma en my pa getroud is. Eintlik al ’n hele rukkie. Om presies te wees, drie weke nadat hulle op die eiland aangekom het.”

				“Maar hoekom die nuus van my weghou? Hoekom my vra om jou te help om die twee getroud te kry? Ek verstaan nie.”

				“Dit was al verskoning waaraan ek kon dink om jou op te soek. Ek . . . glo dit maar, maar ek is nie heeltemal so gemaklik in die geselskap van meisies nie. Ryk, gesofistikeerde meisies het ’n manier om my heeltemal te ontsenu en af te skrik. Juis omdat jy so verfrissend anders was, het ek jou dadelik liefgekry.”

				Linde du Pre raak by die oomblik al hoe dierbaarder en haar gesig moet dit wys, want hy glimlag breed. 

				“Moenie so na my kyk nie. Ons kan altyd teruggaan huis toe en ’n later vlug kry. Tussen hakies, waar is jou bagasie?”

				Sy trek haar skouers ongeërg op. “Jammer, maar jy kry my nes ek is. Denim, toppie, plat skoene en ’n skoon stelletjie onderklere is al wat ek na hierdie verhouding bring.”

				Linde lag diep en gelukkig en gryp haar hand. “Dis meer as genoeg vir my. Kom ons gaan.”

				Terwyl hulle deur al die formaliteite gaan en Linde se oë hare omtrent nie ’n oomblik los nie, tref ’n ander gedagte haar. Sy het nooit werklik minderwaardig teenoor hom gevoel nie en hy was nooit so intimiderend dat sy nie sy gelyke gevoel het nie. Haar onsekerheid het gespruit uit die feit dat sy beheer oor haar emosies, haar verstand en haar lyf begin verloor het; die voorspel van haar oorgawe aan die man wat sy weet haar liefde werd is. Sy weet hierdie man gaan haar koester en beskerm en bemin tot aan die einde van tyd. Haar vermetele loseerder, haar eie miljoenêr. 

